text:
ၶၢဝ်ႇယႃႈမဝ်းၵမ်
ၵၢၼ်တီႇၽဵဝ်ႈသူၼ်ယႃႈၵူၼ်းမိူင်း လႄႈ ၵၢၼ်ဢထမ်ႇမတဵၵ်းတဵင်ၵူၼ်းမိူင်း တီႈသိုၵ်းမၢၼ်ႈလူင်းမိုဝ်းႁဵတ်း ဢၼ်လႆႈႁူႉၸွမ်းထႅင်ႈ ၵမ်း-3
- Details
- Created on 22 November 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၼမ်ႉၸၢင် လႄႈ တပ်ႉမိူင်းပွၼ် ၶဝ်ႈၵႂႃႇတီႇၽဵဝ်ႈပႅတ်ႈ သူၼ်ၽုၵ်ႇသွမ်ႈယႃႈၽိၼ်ႇ ၵူၼ်းမိူင်း ၸႄႈဝဵင်းလွႆလႅမ်ထႅင်ႈ သေယဝ်ႉ လႆႈမီးလွင်ႈဢထမ်ႇမ တဵင်းတဵင်ဢဝ်လၢႆ ၶူဝ်းၶွင်ၵူၼ်းဝၢၼ်ႈ ပႃးထႅင်ႈၼႆ တႆးလွတ်ႈလႅဝ်း လႆႈႁူႉၸွမ်း တီႈၵူၼ်းမိူင်းပွင်ႇလႅင်းမႃးထႅင်ႈ ပဵၼ်ပွၵ်ႈၵမ်း-3။
သူၼ်ယႃႈ တီႈသိုၵ်းမၢၼ်ႈ တီႇၽဵဝ်ႈပႅတ်ႈ ဢၼ်လႆႈႁူႉၸွမ်းထႅင်ႈ လႄႈ သိုၵ်းမၢၼ်ႈ ဢထမ်ႇမ ၸႂ်ႉၵိၼ်ႁႅင်းလၢႆ ၵူၼ်းမိူင်း
- Details
- Created on 18 November 2017
- Written by တႆးလွတ်ႈလႅဝ်း
ဝၢႆးသေ သိုၵ်းမၢၼ်ႈ တပ်ႉၵွင် ၶမရ-516 ၼမ်ႉၸၢင် ၵႂႃႇတီႈၽဵဝ်ႈပႅတ်ႈ သူၼ်ၽုၵ်ႇသွမ်ႈယႃႈ တီႈဝၢၼ်ႈ ၼမ်ႉမေႃႇႁၢင်းမူယဝ်ႉ သိုၵ်းမၢၼ်ႈၸုမ်းၼႆႉ ဢိၵ်ႇထႅင်ႈ 4-တပ်ႉၵွင် လႆႈဢထမ်ႇမ ၶၢၼ်းလူတ်ႉၵႃး ၸႂ်ႉပႃးႁႅင်းလၢႆၵူၼ်းမိူင်း ၸႂ်ႉသူင်ႇတီႈၼိုင်ႈယဝ်ႉတီႈၼိုင်ႈသေ လႆႈသိုပ်ႇတီႇၽဵဝ်ႈပႅတ်ႈ သူၼ်ၽုၵ်ႇသွမ်ႈယႃႈ ၵူၼ်းမိူင်းတီႈ ဢိူင်ႇႁူဝ်လွႆ ၸႄႈဝဵင်းမွၵ်ႇမႆႇထႅင်ႈ တႃႇ 11-သူၼ် ဝႃႈၼႆ။
ၵူၼ်းမိူင်းပွင်ႉၶၢင်း လၢႆးသိုၵ်းမၢၼ်ႈ ၽဵဝ်ႈမူၺ်ႉယႃႈမဝ်းၵမ် ဢမ်ႇၸွမ်းပိူင်လုမ်ႈၾႃႉ ပၢႆယႃႉမေႃႈၶဝ်ႈ ၵူၼ်းမိူင်း ႁႂ်ႈၵွတ်းၽၢၼ်ဢိုပ်းယၢၵ်ႈ တိူဝ်းလိူဝ်
- Details
- Created on 17 November 2017
- Written by တႆးလွတ်ႈလႅဝ်း
သိုၵ်းမၢၼ်ႈ 3-တပ်ႉၵွင် ႁူမ်ႈတင်းပလိၵ်ႈမၢၼ်ႈ ပိုၼ်ႉတီႈသေ ၶဝ်ႈၵႂၢတ်ႇလၢင်ႉတီႇၽဵဝ်ႈသူၼ်ၽုၵ်ႇသွမ်ႈ ယႃႈၽိၼ်ႇၵူၼ်းမိူင်း လူၺ်ႈဢမ်ႇမီးၵၢၼ်ပၼ် တူၼ်ႈတၢင်တႅၼ်း လႄႈ ငိုၼ်းသိုဝ်ႉ ၸိူဝ်ႉၽၼ်းတႃႇၽုၵ်ႇသွမ်ႈ တၢင်တႅၼ်းၶိုၼ်း ၸွမ်းၼင်ႇပိူင် ၸုမ်းၽၢႆႇၽဵဝ်ႈမူၺ်ႉ ယႃႈမဝ်းၵမ်ၸၢတ်ႈၸိုင်ႈၽွမ်ႉႁူမ်ႈ (UNODC) မီးဢမ်ႇၵႃး ပၢႆႈဢထမ်ႇမယွၼ်းဢဝ်ငိုၼ်း ၵူၼ်းမိူင်းထႅင်ႈ ၼပ်ႉႁူဝ်သႅၼ်၊ လၢႆးႁဵတ်းသၢင်ႈၸိူင်ႉၼႆၼႆႉ ပဵၼ်ၵၢၼ်ၽဵဝ်ႈမူၺ်ႉ ယႃႈမဝ်းၵမ် ယူႇသေတႃႉ ၵူၺ်းၵႃႈလၢႆးႁဵတ်းသမ်ႉ မိူၼ်တင်း ပဵၼ်ၵၢၼ် တွႆႇယႃႉမေႃႈၶဝ်ႈၵူၼ်းမိူင်း ႁႂ်ႈၵွတ်းၽၢၼ်ဢိုပ်းယၢပ်ႈ တိူဝ်းလိူဝ်ၵဝ်ႇထႅင်ႈ ၼႆ ၵူၼ်းမိူင်းၼႂ်းပိုၼ်ႉတီႈလၢတ်ႈ။
မႄႈၼုမ်ႇ ႁိမ်းသၢမ်ၶွပ်ႇလႅၼ်မိူင်း တႆး-ၶၢင်-ၶႄႇ တေႁူမ်ႈမိုဝ်း RCSS သေ တိုၵ်းတေႃးၽဵဝ်ႈယႃႈမဝ်းၵမ် ႁႂ်ႈဝွတ်ႈဝၢႆး
- Details
- Created on 10 November 2017
- Written by တႆးလွတ်ႈလႅဝ်း
မႄႈႁိူၼ်းၼုမ်ႇ ဝၢၼ်ႈသွၼ်း ဢိူင်ႇဝၢၼ်ႈသွၼ်း (ထုင်ႉလွႆႁူဝ်သိူဝ်၊ ဢိူင်ႇသၢဝ်းသီႇဝၢၼ်ႈ) ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ဢၼ်ယူႇႁိမ်းသၢမ်ၶွပ်ႇလႅၼ်မိူင်း တႆး-ၶၢင်-ၶႄႇ လႄႈတင်း ၸဝ်ႈၼႃႈတီႈ ၼႃႈလိၼ်ဢုပ်ႉပိူင်ႇ 701 (ထုင်ႉမၢဝ်း) ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈႁူပ်ႉထူပ်းဢုပ်ႇဢူဝ်း ၵၼ်သေ ၵဵဝ်ႇလူၺ်ႈပၼ်ႁႃ ယႃႈမဝ်းၵမ် ၼႂ်းပိုၼ်ႉတီႈၼၼ်ႉ ယူႇတီႈၸုမ်းမႄႈႁိူၼ်းၼုမ်ႇၶဝ် တေႁူမ်ႈမိုဝ်းတင်း RCSS တိုၵ်းတေႃးၽဵဝ်ႈမူၺ်ႉၵႂႃႇ ႁႂ်ႈပေႃးဝွတ်ႈဝၢႆးႁၢႆ ၼႆယူႇယဝ်ႉ။
RCSS/SSA တီႉၺွပ်းလႆႈၵူၼ်းၶၢႆသူႇယႃႈ တီႈလၢႆးၶႃႈ 9-ၵေႃႉ ပၼ်တၢမ်ႇမူၼ်ႉမႄးတူဝ်ၸႂ် 1-လိူၼ်ထိုင် 4-ပီႊ
- Details
- Created on 07 November 2017
- Written by တႆးလွတ်ႈလႅဝ်း
ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႃႈတီႈမၢႆ-6 ဢၼ်တူင်ႉၼိုင်ဝႆႉယူႇ ၶဝ်ႈၸွပ်ႇသွၵ်ႈတီႉၺွပ်းလႆႈ ၵူၼ်းၵႃႉၶၢႆလႄႈ ၵူၼ်းသူႇသမ်းၵိၼ် ယႃႈမဝ်းၵမ် 9-ၵေႃႉ တီႈၼႂ်းဝၢၼ်ႈၼွင်ပၢင်ႇ ဢိူင်ႇမျဵဝ်ႉမ ၸႄႈဝဵင်းလၢႆးၶႃႈ သေယဝ်ႉ ၸွမ်းၼင်ႇတၢင်းၽိတ်း လႄႈ ၵၢၼ်ၵိၼ်ယႃႈမီးၼၼ်ႉ ၼိုင်ႈၵေႃႉလႂ် လႆႈပၼ်တၢမ်ႇဝႆႉ တႃႇမူၼ်ႉမႄးတူဝ်ၸႂ် ၶၢဝ်းတၢင်းၼိုင်ႈလိူၼ်ထိုင် သီႇပီႊ ၼႆယဝ်ႉ။
More Articles...
- သိုၵ်းမၢၼ်ႈ ၺွပ်းလႆႈၼမ်ႉယႃႈ ၼိူဝ်ၵႃးတင်းၼမ် ၵူၺ်းဢမ်ႇဢၢပ်ႈပၼ်ပလိၵ်ႈသေ ဢဝ်ၶတီးမၼ်းႁၢႆ
- ပလိၵ်ႈမၢၼ်ႈ တီႉၺွပ်းလႆႈယႃႈမဝ်းၵမ် ၵႃႈၶၼ် 500-သႅၼ်ပၢႆ ၼႂ်းဢိူင်ႇထုင်ႉလွႆႁူဝ်သိူဝ်
- ၶၢဝ်းတၢင်းသွင်ဝၼ်း ၸဝ်ႈၼႃႈတီႈ တီႉၺွပ်းလႆႈယႃႈမဝ်းၵမ် ၵႃႈၶၼ် 2-မိုၼ်ႇသႅၼ်ပျႃးပၢႆ တီႈၽႃၵၢၼ်ႉ
- ၽူႈမီးၸၼ်ႉ သိုၵ်းမၢၼ်ႈ ထုၵ်ႇတီႉၺွပ်း ၵိုၵ်းတင်းယႃႈမႃႉၵႃႈၶၼ် ႁႃႈပၢၵ်ႇသႅၼ်ပၢႆ တီႈႁိမ်းလႅၼ်လိၼ် တႆး-ၶႄႇ
- ၵူၼ်းၼုမ်ႇမိူင်းတၢင်ႈ ႁူမ်ႈၵၼ်တီႉၺွပ်းလႆႈ ၵူၼ်းၵိၼ်ယႃႈ
- တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ်
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် ၼႂ်းမိူင်းတႆးပွတ်းႁွင်ႇ
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵဵဝ်ႇၶွင်ႈ ယႃႈမဝ်းၵမ် ၼႂ်းၸႄႈဝဵင်းမိူင်းၵိုင်
- RCSS/SSA တီႉၺွပ်းၵူၼ်းၵဵဝ်ႇၶွင်ႈ ယႃႈမဝ်းၵမ်ၼႆႉ ၽိတ်းပၵ်းပိူင် သိုၵ်းမၢၼ်ႈလၢတ်ႈ
- တီႉၺွပ်းလႆႈ ယႃႈမႃႉ ၵႃႈၶၼ်မွၵ်ႈ 700-သႅၼ် လႄႈ ၵူၼ်းၶၢႆ တီႈၸႄႈဝဵင်းသီႇသႅင်ႇ


c: text/html

text:
ၶၢဝ်ႇယႃႈမဝ်းၵမ်
ၵူၼ်းယွင်ႇမဝ်း ယႃႈမဝ်းၵမ် ႁႅမ်ၵူၼ်းတၢႆထင်တီႈ ၸႄႈဝဵင်းၵဵင်းတုင်
- Details
- Created on 09 May 2017
- Written by တႆးလွတ်ႈလႅဝ်း
ၵူၼ်းမိူင်းယွင်ႇမဝ်း ယႃႈမဝ်းၵမ် ထိုင်တီႈလိုမ်းတူဝ်း ဢမ်ႇထိင်းၸႂ်လႆႈသေ ႁႅမ်ၵူၼ်းပွၵ်ႈပၢင်ၶႅၵ်ႇၵူပ်ႉၵူႈ တၢႆထင်တီႈ တီႈဝၢၼ်ႈယၢၼ်းပူဝ်း ဢိူင်ႇၵၢတ်ႇၽ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ဝႃႈၼႆ။
တႆးလွတ်ႈလႅဝ်း
မိူဝ်ႈဝၼ်းထီႉ 05/05/2017 ယၢမ်းႁူဝ်ၶမ်ႈၼၼ်ႉ ၵေႃႉပဵၼ် လုင်းၸၢႆးသၢမ်တုၺ်ႉ ၵႂႃႇပၢင်ၶႅၵ်ႇၵူပ်ႉၵူႈ တီႈၼႂ်းဝၢၼ်ႈၵၢတ်ႇၽသေ ပွၵ်ႈၶိုၼ်းတၢင်းႁိူၼ်းယေးၼၼ်ႉ ၵေႃႉယွင်ႇယႃႈမဝ်းၵမ် ၸိုဝ်ႈၸၢႆးသၢမ် (သူၺ်ႇဢ) ဢဝ်ပိုၼ်ၵၢင်ႇ ပိုတ်းယိုဝ်းၸပ်းသႂ်ႇတီႈတွင်ႉ လုင်းၸၢႆးသၢမ်တုၺ်ႉ 2 ၵမ်း လူမ်ႉၵႂႃႇသေ ဢဝ်ၽႃႉၵႂႃႇၽၼ်း တီႈႁူဝ်မႃႇ ထႅင်ႈၼိုင်ႈၵမ်း လႄႈ လုင်းၸၢႆသၢမ်တုၺ်ႉ လႆႈတၢႆထင်တီႈၵႂႃႇ။
ဝၢႆးသေၼၼ်ႉ ၵေႃႉပဵၼ်လုၵ်ႈယိင်း လုင်းၸၢႆးသၢမ်တုၺ်ႉ လႆႈႁၼ်မႅၼ်ႈၸၢႆးသၢမ် (သူၺ်ႇဢ) ႁဵတ်းႁၢႆႉ တီႈပေႃႈမၼ်းၼၢင်း လႄႈ ပၢဝ်ႇႁွင်ႉယွၼ်းတၢင်းၸွႆႈထႅမ် တီႈၵူၼ်းဝၢၼ်ႈသေ ၸၢႆးသၢမ် လႅၼ်ပၢႆႈဢွၵ်ႇ ၵႂႃႇၼွၵ်ႈဝၢၼ်ႈ ၼႆယူႇယဝ်ႉ။
ထိုင်ဝၼ်းထီႉ 06/05/2017 ၼၼ်ႉ ၽူႈယႂ်ႇၵူၼ်းလူင် ဢိူင်ႇၵၢတ်ႇၽ ၵႂႃႇပွင်ႇလႅင်းထိုင် ႁူင်းပလိၵ်ႈမၢၼ်ႈတီႈၵၢတ်ႇတွင်းသေ တီႉၺွပ်းၸၢႆးသၢမ် ၵႂႃႇၸႅတ်ႈထၢမ် ၵုမ်းၶင်ဝႆႉ ၼႆယူႇယဝ်ႉ ၊ ၵေႃႉပဵၼ်လုၵ်ႈယိင်း လုင်းၸၢႆးသၢမ်တုၺ်ႉ လၢတ်ႈၼႄလွင်ႈတၢင်း ဢၼ်ၸၢႆသၢမ် ၶႃႈႁႅမ်ပေႃႈမၼ်းၼၢင်း လႄႈ ႁူင်းပလိၵ်ႈ ဝဵင်းၵဵင်းတုင် လႆႈပိုတ်ႇၶတီး ဢမု (ပ)73/2017၊ပူၵ်ႉမ302 ၼႆ လႆႈႁၼ် ၼႂ်းၶၢဝ်ႇ DVB ဢွၵ်ႇဝႆႉမိူဝ်ႈဝႃးဝၼ်းထီႉ 08/05/2017 ၼင်ႇၼႆယူႇယဝ်ႉ။

robotstxt: allowed

filter: keep


text:
ၵၢၼ်လုမ်းလႃးပူၵ်းပွင် လုၵ်ႈဢွၼ်ႇၼႆႉ ယၢပ်ႇယၢၵ်ႈသေပိူၼ်ႈ၊ ပဵၼ်ၼႃႈၵၢၼ်ဢၼ် ၼၵ်းၼႃသေ ပိူၼ်ႈလႄႈ ပဵၼ်ၵၢၼ်ဢၼ်တေလႆႈဝႆႉ ၼမ်ႉၼၵ်း ပၵ်းၸႂ်ပၵ်းၶေႃးတႄႉတႄႉဝႃႈဝႃႈ။ ယွၼ်ႉပိူဝ်ႈဝႃႈ လုၵ်ႈဢွၼ်ႇၶဝ်ၼႆႉ မိူၼ်ၼင်ႇၼေႃႇမႆႉၼုမ်ႇၼုမ်ႇဢွၼ်ႇ ၸတ်ႉငၢၵ်ႈတႅၵ်ႇငၢႆႈ၊ မိူၼ်ၼင်ႇ မၢင်ၸေႈ ဝၢင်ဝၢင်ဢွၼ်ႇ ပွင်ႇၵူဝ်ႈၼုၵ်းငၢႆႈ၊ မိူၼ်ၼင်ႇ ၼူၼ်းၵုၺ်ဢွၼ်ႇ ဝဝ်ဝဝ်သေၽူင်ႉပိဝ်ၵႂႃႇ ၼႂ်းလူမ်းငၢႆႈငၢႆႈ၊ မိူၼ်ၼင်ႇၼမ်ႉသႂ်ဢွၼ်ႇၼႂ်းၵွၵ်းၵႅဝ်ႈ ၶုၼ်ႇ လမ်ဝဝ်းငၢႆႈၼၼ်ႉယဝ်ႉ။ ယွၼ်ႉပိူဝ်ႈဝႃႈ လုၵ်ႈဢွၼ်ႇၶဝ်ၼႆႉ တိုၵ်ႉၼုမ်ႇတိုၵ်ႉၵမ်၊ တၢင်းႁူႉတၢင်းႁၼ် တႃႇတေ တႅပ်းတတ်းလႆႈ လွင်ႈလီလွင်ႈၸႃႉ တိုၵ်ႉဢေႇ။
ယွၼ်ႉတူဝ်ထူပ်းတႃႁၼ်ၵေႃႈ ဢမ်ႇပႆႇပေႃးၵုမ်ႇထူၼ်ႈယႂ်ႇမၢၵ်ႈ လႄႈဢမ်ႇဝႃႈတေပဵၼ်ၵၢၼ်ႁုၼ်ႈမုၼ်းတူဝ်၊ ၵၢၼ်ႁုၼ်ႈမုၼ်းၸႂ်၊ ၵၢၼ်ႁုၼ်ႈမုၼ်းတူင်ႇဝူင်း၊ ၵၢၼ်ႁုၼ်ႈမုၼ်း ၾၢႆႇလိၵ်ႈလၢႆး၊ ၾၢႆႇၵႂၢမ်းလၢတ်ႈ ၼႂ်းၵႃႈၵၢၼ်ႁုၼ်ႈမုၼ်းၸိူဝ်းၼႆႉ တိုၵ်ႉပဝ်ႇ လၢပ်ႈ လူဝ်ႇလႆႈၽိူမ်ႉထႅမ်ထႅင်ႈယူႇ တင်းၼမ်လႂ်ယဝ်ႉ။
လိူဝ်သေဢၼ်ဝႃႈမႃးၼၼ်ႉယဝ်ႉ ဢိင်ၼိူဝ်တူင်ႇဝူင်း၊ ၸိူဝ်ႉၽၼ်း၊ ၶိူဝ်းၵူၼ်း၊ တၢင်းယၢမ်ႈ တၢင်းသူင်၊ တီႈယူႇ တၼ်းသဝ်း ပိူင်ႈလၢၵ်ႇဢမ်ႇမိူၼ်ၵၼ်လႄႈပိူင်ၼိုင်ႈ၊ ဢိင်ၼိူဝ်ၼမ်ႉၵတ်ႉတၢင်းၶႅၼ်ႇ ၽူႈ လုမ်းလႃးဢမ်ႇပႆႇၵုမ်ႇ ထူၼ်ႈလႄႈပိူင်ၼိုင်ႈ၊ ဢိင်ၼိူင်ၶိူင်ႈၵမ်ႉၸွႆႈ တႃႇႁုၼ်ႈမုၼ်းလုၵ်ႈ ဢွၼ်ႇၸိူဝ်း ၼၼ်ႉ မီးလွင်ႈမၵ်းၶၢၼ်းလႄႈ ပိူင်ၼိုင်ႈ။ လွင်ႈတၢင်းၸိူဝ်းၼႆႉၵေႃႈ မႃးႁဵတ်းႁႂ်ႈလွင်ႈလုမ်းလႃး ပူၵ်းပွင် ႁုၼ်ႈမုၼ်းၼႆႉ မီးတၢင်းယၢပ်ႇထႅင်ႈၼင်ႇ ၵဝ်ႇလႂ်ယဝ်ႉ။
မိူဝ်ႈၵၢၼ်လုမ်းလႃးပူၵ်းပွင်ႁုၼ်ႈမုၼ်းလုၵ်ႈဢွၼ်ႇ မီးတၢင်းယၢပ်ႇၽိုတ်ႇၼင်ႇၼႆၼၼ်ႉ ႁဵတ်းႁႂ်ႈ လွင်ႈႁုၼ်ႈမုၼ်းလုၵ်ႈဢွၼ်ႇ ဢမ်ႇထိုင်တီႈလႄႈ ၼင်ႇဢၼ်ၵၢင်ၸႂ်မုင်ႈမွင်းဝႆႉဝႃႈ ႁႂ်ႈမီးလုၵ်ႈလီ လၢင်းၵႃႈ၊ လုၵ်ႈဝႃႈငၢႆႈထွမ်ႇၵႂၢမ်း၊ ႁႂ်ႈမီးလုၵ်ႈဢွၼ်ႇယဝ်ႉၸူပ်းႁဵၼ်းၸၼ်ႉသုင် ၸိူဝ်းၼၼ်ႉ ၵေႃႈ ၸၢင်ႈဢမ်ႇပဵၼ်မႃး လႆႈ ၼင်ႇၵၢင်ၸႂ်မီး။
မိူဝ်ႈမႃးလွင်ႈယၢပ်ႇၽိုတ်ႇ ၼိူဝ်ၵၢၼ်လုမ်းလႃးၼင်ႇၼၼ်၊ မိူဝ်ႈလုၵ်ႈဢွၼ်ႇဢမ်ႇပဵၼ်မႃး ၼင်ႇၵၢင် ၸႂ်မုင်ႈမွင်းဝႆႉ ယဝ်ႉၼၼ်ႉ ၽူႈလုမ်းလႃးလုၵ်ႈဢွၼ်ႇ ဢမ်ႇဝႃႈတေပဵၼ်ပေႃႈမႄႈ၊ ၶူးသွၼ် မေႃသွၼ် ၼႂ်းႁူင်းႁဵၼ်း၊ ပူႇ၊ ယႃႈ၊ ၼၢႆး ၵေႃႉလႂ်သေဢမ်ႇဝႃႈ ဢမ်ႇတွၼ်ႉသူႈႁႃတူၺ်းငဝ်ႈႁၢၵ်ႈလွင်ႈတၢင်းမၼ်း ဢၼ်မႃးႁဵတ်းႁႂ်ႈ ၵၢၼ်လုမ်း လႃးမီးတၢင်းယၢပ်ႇၽိုတ်ႇ၊ ဢမ်ႇတွၼ်ႉႁႃႁဵၼ်းႁူႉလွင်ႈတၢင်း ဢၼ်ႁဵတ်း ႁႂ်ႈလုၵ်ႈဢွၼ်ႇ ဢမ်ႇပဵၼ်မႃး ၸွမ်းၼင်ႇၵၢင်ၸႂ်မုင်ႈမွင်းဝႆႉၼၼ်ႉ။ ၵႆႉဢွၼ်ၵၼ် တၢင်ႇတၢင်းၽိတ်း သႂ်ႇလုၵ်ႈဢွၼ်ၶဝ်ၼၼ်ႉယူႇႁင်း ၵူၺ်းဝႃႈ လုၵ်ႈဢွၼ်ႇၼႆႉ တိုဝ်ၼႃႇ ႁၢႆႉၼႃႇ ဝႃႈယၢပ်ႇၼႃႇ။ ဢမ်ႇမေႃထွမ်ႇသူပ်း ဢဝ်ၵႂၢမ်း၊ ဢမ်ႇမေႃၼပ်ႉယမ် သႂၢင်းၵိၼ်ၽႂ်လႂ် ၼႆသေ ဢဝ်တၢင်းသူပ်း၊ ဢဝ် တၢင်းၶွၼ်ႉ၊ ဢဝ်တၢင်းမိုဝ်းသေ ပွင်ႉထႃႉ လႃႇႁႅမ်လုၵ်ႈဢွၼ်ႇ တူဝ်ႇၸဝ်ႈၵဝ်ႇမႃးၵေႃႈ ၼမ်ၼႃႇဢမ်ႇ တၢၼ်ႇယဝ်ႉ။
မိူဝ်ႈၵႆႉပွင်ႉ ထႃႉလႃႇ ႁႅမ်လုၵ်ႈဢွၼ်ႇၼႃႇၼင်ႇၼၼ်လႄႈ ႁဵတ်းႁႂ်ႈလုၵ်ႈဢွၼ်ႇၶဝ် ၼိုင်ႈၶႅၼ်း ၼူၵ်ႇၼႃတိုဝ် တၼ်ၵႂႃႇၵေႃႈ မီးတၢင်းၼမ်ယဝ်ႉ။ ႁဵတ်းႁႂ်ႈလုၵ်ႈဢွၼ်ႇ ဢမ်ႇၶၢမ်ႇလႆႈသေ ဢွၵ်ႇႁိူၼ်း ယၢၼ်ယေးၵႂႃႇၵေႃႈ လႆႈႁၼ်မႃး တင်းၼမ် တင်းလၢႆ။ ႁဵတ်းႁႂ်ႈလုၵ်ႈဢွၼ်ႇၶဝ် မီးလွင်ႈဢမ်ႇႁၢၼ်ႉ ၸႂ်ၼိူဝ်ပေႃႈမႄႈ ၽူႈလုမ်းလႃး ၸဝ်ႈၵဝ်ႇၶိုၼ်း ၸိူဝ်းၼၼ်ႉၵေႃႈ လႆႈတူဝ်ထူပ်းမႃး ဢမ်ႇဢေႇ ဢေႇ ယဝ်ႉ။ လိူဝ်ၼၼ်ႉယဝ်ႉ ဢၼ်လႆႈပူၼ်ႉတိၼ် ပူၼ်ႉမိုဝ်းႁႅင်းၵႂႃႇလႄႈ ႁဵတ်းႁႂ်ႈတူဝ်ၸႂ်လုၵ်ႈဢွၼ်ႇၶဝ် တုမ်ႉယွၼ်ႈလူႉသုမ်း ပိူင်ႈၸႆၢႉၵႂႃႇၵေႃႈ မီးမႃးတင်း ၼမ်ယဝ်ႉ။
ပေႃးၼၼ် ထုၵ်ႇလီႁူႉတူဝ်ၵၼ် လီယဝ်ႉဝႃႈ လွင်ႈပေႃႉ ထုပ်ႉ၊ ႁႅမ်၊ လႃႇလုၵ်ႈဢွၼ်ႇၼၼ်ႉ ဢမ်ႇၸႂ်ႈ လၢႆးဢၼ်ၶိုၵ်ႉတွၼ်းဢၼ်ၼိုင်ႈ ဢၼ်တေႁဵတ်းႁႂ်ႈလုၵ်ႈဢွၼ်ႇႁဝ်း ဢမ်ႇဝႃႈယၢပ်ႇ၊ ဢမ်ႇတိုဝ်ၵႂၢမ်း။ ဢမ်ႇၸႂ်ႈ လွၵ်းလီဢၼ်ၼိုင်ႈ ဢၼ်တေႁႂ်ႈလုၵ်ႈဢွၼ်ႇႁဝ်း ဝႃႈငၢႆႈလႅတ်းသႅဝ်းမႃး။ ဢမ်ႇၸႂ်ႈလွၵ်းလၢႆးလီဢၼ်ၼိုင်ႈ ဢၼ် တေႁႂ်ႈလုၵ်ႈဢွၼ်ႇ ပဵၼ်မႃးၼင်ႇၵၢင်ၸႂ်ႁဝ်းမုင်ႈမွင်းၼႆ။
ၽူႈလုမ်းလႃးလုၵ်ႈဢွၼ်ႇလႄႈ ပေႃႈမႄႈလုၵ်ႈဢွၼ်ႇၶဝ် ထုၵ်ႇလီပွင်ႇၸႂ်ဝႃႈ လုၵ်ႈဢွၼ်ႇၵူႈၵေႃႉၼႆႉ တိုၼ်းမီး ၼမ်ႉၵတ်ႉ တၢင်းၶႅၼ်ႇၸွမ်းၼင်ႇပိူင်ပဵၼ်ၵူၼ်းမီးမႃးယူႇယဝ်ႉ ၼႆယူႇ။ ၽူႈလုမ်းလႃး ၶဝ်ၵူၺ်း ထုၵ်ႇလီႁုၼ်ႈ မုၼ်းႁဵတ်းသၢင်ႈပၼ် ႁႂ်ႈၼမ်ႉၵတ်ႉတၢင်းၶႅၼ်ႇၼၼ်ႉ ပဵၼ်ၼမ်ႉပဵၼ်တူဝ်မႃး၊ လူဝ်ႇလႆႈႁႂ်ႈႁုၼ်ႈမုၼ်းၵႅၼ်ႇၶႅင်မႃး ၵူၺ်းယဝ်ႉ။ လူဝ်ႇလႆႈၶတ်းၸႂ်သွၵ်ႈႁႃ လွၵ်းလၢႆးတၢင်းႁူႉ၊ ၶိူင်ႈၵမ်ႉထႅမ်ဢၼ်တေမႃးၸွႆႈထႅမ်ပၼ် ႁႂ်ႈၼမ်ႉၵတ်ႉ လုၵ်ႈဢွၼ်ႇၼၼ်ႉယူႇ။
လိူဝ်သေၼၼ်ႉ သင်ဝႃႈလုၵ်ႈဢွၼ်ႇဢမ်ႇပဵၼ်မႃးၼင်ႇၵၢင်ၸႂ်ၸိုင် ဢမ်ႇထုၵ်ႇလီ ပွင်ႉ တၢင်ႇတၢင်းၽိတ်းလုၵ်ႈဢွၼ်ႇ။ တေလႆႈႁဵတ်းႁိုဝ်လႃႇ ပေႃးၼၼ်? ၽူႈလုမ်းလႃး လူဝ်ႇလႆႈထတ်းသၢင် တူၺ်းလွၵ်းလၢႆး ဢၼ်ၽူႈ လုမ်းလႃးၸႂ်ႉတိုဝ်းၼၼ်ႉယူႇ။ ၽူႈလုမ်းလႃးထုၵ်ႇလီ ထတ်းသၢင်ၶိုၼ်းၼမ်ႉၵတ်ႉ တူဝ်ၵဝ်ႇယူႇ ၸွင်ႇ မၼ်းၵိုင်ႇငၢမ်ႇတင်းလုၵ်ႈဢွၼ်ႇၼၼ်ႉႁိုဝ် ၼႆၸိူဝ်းၼႆႉယဝ်ႉ။
လိူဝ်သေတၢင်ႇတၢင်းၽိတ်း လုၵ်ႈဢွၼ်ႇ ဢမ်ႇလႆႈလွင်ႈယဝ်ႉ ထုၵ်ႇလီဝူၼ်ႉထတ်းသၢင်တူဝ်ၵဝ်ႇဝႃႈ ၵဝ်ထုၵ်ႇလီႁႃတူၺ်းတၢင်ႇ လွၵ်း လၢႆး ယူႇၼႆ တေတိူဝ်းလီလိူဝ်ယူႇ။ သိုပ်ႇၼၼ်ႉ လူဝ်ႇလႆႈၶူၼ်ႉၶႂႃႉႁႃတူၺ်း လွင်ႈတၢင်းတမ်ႈ တီႈ လုၵ်ႈဢွၼ်ႇ၊ လဵပ်ႈႁဵၼ်း တူၺ်းတီႈလုၵ်ႈဢွၼ်ႇၶဝ်ၼၼ်ႉၵေႃႈ ၸၢင်ႈလႆႈၶေႃႈတွပ်ႇမၼ်းယူႇ။
ၸၢႆးဢွင်ႇၶမ်း (မိူင်းၶုၼ်) 18/03/2017


text:
ၶၢဝ်ႇၵူႈလွင်ႈ
ၵူၼ်းမိူင်းၼမ်ႉၶမ်း ၸွႆႈငိုၼ်းၵမ်ႉထႅမ် ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး
- Details
- Created on 02 March 2018
- Written by တႆးလွတ်ႈလႅဝ်း
ၵူၼ်းမိူင်း ဢၼ်ယူႇၼႂ်းဝဵင်းၼမ်ႉၶမ်း (ထုင်ႉမၢဝ်း) ၵေႃႉၼိုင်ႈ လႆႈၸွႆႈထႅမ်ငိုၼ်း ပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး တီႈငဝ်ႈၸိုင်ႈလွႆတႆးလႅင်း ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ပူၵ်းပွင်ဝႆႉ တႃႇသၢဝ်းသႅၼ်ပျႃး
ၵူၼ်းၼုမ်ႇ လၢႆမူႇလၢႆၸုမ်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း Dr ၸၢႆးပၺၢၼ်ႇ
- Details
- Created on 02 March 2018
- Written by တႆးလွတ်ႈလႅဝ်း
တွၼ်ႈတႃႇႁ်ႂႈပဵၼ် တီႈမၢႆတွင်းၵိုမ်း ဝၼ်းၵူၼ်းၼုမ်ႇတႆးၼႆႄလႈ ၵူၼ်းၼုမ်ႇတႆး လၢႆမူႇလၢႆၸုမ်း လၢႆႄၸႈဝဵင်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း တွၵ်ႇတႃႇ ၸၢႆးပၺၢၼ်ႇ။
ၽူႈမီးၼမ်ႉၸ်ႂၶဝ် ၸွႆႈထႅမ်ၶဝ်ႈၼမ်ႉတၢင်းၵိၼ် ႄလႈ ငိုၼ်းတွင်းေၵႃႉသိုၵ်း RCSS/SSA
- Details
- Created on 27 February 2018
- Written by တႆးလွတ်ႈလႅဝ်း
ပီႈၼွင်ႉထုင်ႉမၢဝ်း ႄလႈ ႁႅင်းၵၢၼ်ယၢၼ်မိူင်း ၼ်ႂးၸိုင်ႈမိူင်းႄၶႇ လႆႈၸွႆႈထႅမ် ၶဝ်ႈၼမ်ႉတၢင်းၵိၼ် ဢိၵ်ႇပႃး ငိုၼ်းတွင်း တႃႇေၵႃႉသိုၵ်းေၵႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ဝႃႈၼႆ။
ၽှႆးမႆႈၵႃးသိပ်းေလႃႉ 7 လမ်း တီႈၼ်ႂးၵုၼ်ၼမ်ႉမၢဝ်း
- Details
- Created on 24 February 2018
- Written by တႆးလွတ်ႈလႅဝ်း
ၵႃးသိပ်းေလႃႉ 7 လမ်း ထုၵ်ႇၾႆးမႆႈလၢမ်း တီႈၼ်ႂးၵုၼ်ၼမ်ႉမၢဝ်း ၽၢႆႇႁွင်ႇ ဝၢၼ်ႈႁွင်း ႄၸႈဝဵင်းၼမ်ႉၶမ်း မိူင်းတႆးပွတ်းႁွင်ႇ။
ေၵႃႉသိုၵ်းေၵႃႉႁၢၼ် RCSS/SSA လႆႈႁပ်ႉတၢင်းၸွႆႈထႅမ် တီႈပီႈၼွင်ႉထုင်ႉမၢဝ်း
- Details
- Created on 23 February 2018
- Written by တႆးလွတ်ႈလႅဝ်း
ၸုမ်းပီႈၼွင်ႉ ဝၢၼ်ႈၼွင်မူဝ် ထုင်ႉမၢဝ်း ႄၸႈဝဵင်းမူႇေၸႊ ၸွႆႈထႅမ် ပႃဢႅပ်ႇ(ပႃၵွၵ်း) တႃႇေၵႃႉသိုၵ်း ေၵႃႉႁၢၼ်ၼ်ႂး ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA ဢၼ်တူၵ်းပုၼ်ႈၽွၼ်း ယူႇၼ်ႂးမိူင်းတႆး ပွတ်းႁွင်ႇ။
More Articles...
- ပၢင်ပွႆးၶူၼ်ႉၶႆႈတႅမ်ႈတွပ်ႇလိၵ်ႈပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ တီႈဝဵင်းလၢႆးၶႃႈ
- ၸဝ်ႈသိုၵ်းလူင် ၸၢႆးလူး ၽူႈၶဝ်ႈၶွမ်ႇမတီႇ CEC ၶွင်ႇသီႇဢဝ်ၶိုၼ်းၸိုင်ႈတႆး လူႉသဵင်ႈမုၼ်
- ၸုမ်းငဝ်းႁၢင်ႈသဵင် 5-ၸုမ်း တင်းလူင်ပွင်ၸိုင်ႈမၢၼ်ႈ လူင်းလၢႆးမိုဝ်း တႃႇပိုၼ်ၽၢဝ်ႇဢွၵ်ႇၼႂ်း TV လူၺ်ႈတူၺ်းလႆႈ Free
- ၸဝ်ႈသြႃႇမိူင်းငေႃႉ ၸွႆႈထႅမ် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး
- ၸုမ်းတႆး ပွတ်းဢွၵ်ႇၶူင်း ၸွႆႈထႅမ် မူင်တိၼ် လႄႈ ငိုၼ်းတွင်း ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး ပွတ်းဢွၵ်ႇၶူင်း
- သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ႁူမ်ႈၵၼ်ၸွႆႈထႅမ် သၢႆသိုၵ်း ဢွင်ႇပေႉသိုၵ်း-2 ၶွင်ႇသီႇဢဝ်ၶိုၼ်းၸိုင်ႈတႆး
- ၸဝ်ႈႁေႃၶမ်းထႆး ပၼ်သူးၸၢင်ႉၽိူၵ်ႇတီႈ မိၼ်းဢွင်ႇလၢႆႇ
- ပီႈၼွင်ႉၵူၼ်းမိူင်းၵျွၵ်းမႄး ၸွႆႈထႅမ်ၶွင်ၵိၼ်တၢင်းယႅမ်ႉထိုင် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်း ၸိုင်ႈတႆး တင်းၼမ်တင်းလၢႆ
- ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း
- မုၵ်ႉၸုမ်းၽွမ်ႉႁူမ်ႈ ထုင်ႉမၢဝ်း ၸွႆႈထႅမ်ငိုၼ်း ပုၼ်ႈတႃႇ ပၢႆးပၺ်ႇၺႃႇ လႄႈ ၵေႃႉသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး


text:
ၸုမ်းၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း (EPRP) ပိုတ်ႇပၢင်သွၼ်ယဵပ်ႉၶူဝ်းတႆး တီႈဝဵင်းလူင် တူၼ်ႈတီး ပွၵ်ႈၵမ်းႁႅၵ်ႈၼၼ်ႉ ယဝ်ႉတူဝ်ႈသေ ၸတ်းပွႆးလူင်းပၢင်သွၼ် ၽူႈၶဝ်ႈႁူမ်ႈပၢၵ်ႇပၢႆ။
Photo By- Noon Mo
ဝၼ်းတီႈ 05/06/2017 ၸုမ်းၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း (EPRP) ႁဵတ်းၸဝ်ႈတႃႇၼ ပဵၼ်ၵဝ်ႉပဵၼ်ၵၼ်းသေ ၸတ်းႁဵတ်းပွႆးလူင်းပၢင်သွၼ် ၵၢၼ်ယဵပ်ႉၶူဝ်းတႆး တီႈႁူင်းႁေႃၵေႃ လိၵ်ႈလၢႆး လႄႈၾိင်ႈငႄႈတႆး ဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၼႂ်းပၢင်ၼႆႉမီးၸုမ်းEPRP၊ ၸုမ်းမႄႈႁိူၼ်း ၼုမ်ႇ၊ ၸုမ်းၶေမႃႇရတ်ႉ ၵဵင်းတုင်၊ ၸုမ်းသုၸႃႇတႃႇ၊ ၵေႃလိၵ်ႈလၢႆးလႄႈၾိင်ႈငႄႈတႆး၊ ၶူးသွၼ် ၊ လုၵ်ႈႁဵၼ်းဢိၵ်ႇ ၽူႈသူၼ်ၸႂ် ၶဝ်ႈႁူမ်ႈတင်းမူတ်း 100 ပၢႆ။
Photo By- Noon Mo
ၼၢင်းၼူၼ်းမူဝ် ၶူးသွၼ်ယဵပ်ႉၶူဝ်း လၢတ်ႈဝႃႈ-“ ၶႂ်ႈပူၵ်းပွင်ပၼ်ၸၢတ်ႈပၢၼ်ၼၢင်းယိင်း ႁႂ်ႈၼၢင်းယိင်း ႁူႉၶိုတ်းတၼ်းၵၢပ်ႈပၢၼ်ဝၢၼ်ႈမိူင်း။ ၶႂ်ႈႁႂ်ႈၼၢင်းယိင်း မေႃယဵပ်ႉၶူဝ်း ႁဵတ်းပဵၼ်ၵၢၼ်ႁႃလဵင်ႉတွင်ႉ၊ လႆႈယူႇၼႂ်းႁူမ်ႈသေႁဵတ်းၵၢၼ်၊ ယႃႇႁႂ်ႈလႆႈပဵၼ်ၵူၼ်းယၢၼ်မိူင်း ၵႂႃႇႁဵတ်းၵၢၼ်မိူင်းပိူၼ်ႈ၊ ယိူင်းဢၢၼ်း ၸိူင်ႉၼႆသေ ႁွင်ႉၶဝ်မႃးသွၼ်ပၼ်။ ပေႃးဝႃႈၶဝ်ႁဵၼ်းသွၼ် ပွၵ်ႈမိူဝ်းယဝ်ႉ ႁႂ်ႈၶဝ်ပေႉတူဝ်၊ ႁႂ်ႈၶဝ်မေႃႁႃငိုၼ်းၶဝ်ႈၸွႆႈၼႃႈႁိူၼ်း။ သမ်ႉႁႂ်ႈၶဝ်မိူဝ်း မေႃၵၢၼ်ဢွၼ် ႁူဝ်ၼႂ်းဝၢၼ်ႈၼႂ်းဢိူင်ႇၶဝ်သေ တႃႇတေၶဝ်ႈႁူမ်ႈသၢင်ႈၵၢၼ်ၵူၼ်းတင်းၼမ် ၼႂ်းဝၢၼ်ႈၼႂ်းဢိူင်ႇ ၶဝ်ၸိူဝ်းၼၼ်ႉ”- ဝႃႈၼႆ။
Photo By- Noon Mo
ၼႂ်းပၢင်သွၼ်ၼၼ်ႉပူင်သွၼ်ပၼ် လၢႆလွင်ႈမိူၼ်ၼင်ႇ လၢႆးယဵပ်ႉၶူဝ်းတႆး၊ လွင်ႈပၢႆးယူႇလီ၊ လွင်ႈၵူၼ်း ၵႃႉၵူၼ်း၊ လွင်ႈႁႃလွၵ်းၵၢတ်ႇပၢႆးမၢၵ်ႈမီး၊ လွင်ႈယႃႈယႃတႆး၊ လွင်ႈတူမ်ႈႁုင်ၸိူဝ်းၼႆႉ။ ၶူးပူင်သွၼ်ပဵၼ် ၼၢင်းၼူၼ်းမူဝ်လႄႈဢိၵ်ႇ ၸုမ်းသုၸႃႇတႃႇ၊ We are Tai ၸိူဝ်းၼႆႉ သူင်ႇတူဝ်တႅၼ်းမႃး လႅၵ်ႈလၢႆႈ တၢင်းႁူႉတၢင်းႁၼ်။
Photo By- Noon Mo
ပၢင်သွၼ်ၼႆႉ တႄႇပိုတ်ႇမႃးမိူဝ်ႈဝၼ်းတီႈ 1 လိူၼ်မၢတ်ႊၶျ် တေႃႇထိုင်ဝၼ်းတီႈ 31 လိူၼ်မေႊ 2017 ၊ ၶၢဝ်းတၢင်း ႁိုင်3 လိူၼ်။ ပိုတ်ႇတီႈလုမ်း ၸုမ်းၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း (EPRP) သဵၼ်ႈတၢင်း မျႃႉရတၼႃႇ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း။


text:
ၶၢဝ်ႇၵူႈလွင်ႈ
ၽိတ်ႈပၢင်းသင်ႇၶၸဝ်ႈ ၶိုၼ်ႈပၢင်ၽိုၵ်းၽွၼ်ႉ ၼႃႈၵၢၼ်ပုတ်ႉထ သႃႇသၼႃႇ ပွၵ်ႈၵမ်း (8) တီႈမိူင်းမၢဝ်း
- Details
- Created on 01 June 2017
- Written by တႆးလွတ်ႈလႅဝ်း
လုမ်းပုတ်ႉထ သႃႇသၼႃႇ မိူင်းမၢဝ်း တေႁဵတ်းပဵၼ် ပၢင်ၽိုၵ်းၽွၼ်ႉ ၼႃႈၵၢၼ်ပုတ်ႉထ သႃႇသၼႃႇ ပွၵ်ႈၵမ်း (8) တီႈဝတ်ႉၼွင်ဢၢင်ႇၽၢႆႇၸၢၼ်း မိူင်းမၢဝ်းၼႆ လႄႈ ၸင်ႇလႆႈၽိတ်ႈပၢင်း သင်ႇၶၸဝ်ႈ ၵူႈတီႈတီႈ ၸိူဝ်းသူၼ်ၸႂ် ၶႂ်ႈၶိုၼ်ႈႁဵၼ်းသွၼ်ၼၼ်ႉ ဝႃႈၼႆ။
တႆးလွတ်ႈလႅဝ်း
ၼင်ႇႁိုဝ် သင်ႇၶၸဝ်ႈႁဝ်းၶဝ် တေတိူဝ်းႁူႉမႃး လွင်ႈသႃႇသၼႃႇ ၽြႃးပဵၼ်ၸဝ်ႈႁဝ်းထႅင်ႈ လႄႈ ၸင်ႇလႆႈၽိတ်ႈပၢင်းထိုင် သင်ႇၶၸဝ်ႈ ၵူႈတီႈတီႈသေ ႁႂ်ႈလႆႈၶိုၼ်ႈၽိုၵ်းႁဵၼ်း လႅၵ်ႈလၢႆႈတၢင်းႁူႉ လႄႈ ၽိူမ်ႉထႅမ်ၼမ်ႉၵတ်ႉၵႂႃႇထႅင်ႈ ယူႇယဝ်ႉ။
ပၢင်ၽိုၵ်းၽွၼ်ႉ ပွၵ်ႈၵမ်း (8) ၼႆႉ တေတႄႇပိုတ်ႇၼႂ်းဝၼ်းထီႉ 06/06/2017 တေႃႇထိုင် 16/06/2017 ၶၢဝ်းတၢင်းႁိုင် 10 ဝၼ်း လႄႈ မီးပၢင်တြႃးၵူႈၶမ်ႈ ၊ ၼႂ်းၼၼ်ႉ ၶူးသွၼ်ပဵၼ် ၽူႈလူင်ႉလႅၼ်ႇပၢႆးပၺ်ႇၺႃႇ လၢႆလၢႆၸဝ်ႈ ၸဝ်ႈသြႃႇၺႃႇၼေႃးၽႃႇသ (မႁႃႇသတ်ႉထမ်ႇမ ၸေႃးတိၵထၸ) ၵျွင်းၵၢင်မိူင်း ဝဵင်းၼမ်ႉလၼ်ႈ ၊ ၸဝ်ႈသြႃႇသုဝရ (M.A SriLanka) ၵျွင်းမၢဝ်းၶမ်း ဝဵင်းလႃႈသဵဝ်ႈ ၊ ၸဝ်ႈၶူးၼၼ်ႇတိယ (ၽူႈၼႄၵမ်ႇမထၢၼ်းတြႃး) ၵျွင်းမူၺ်ႇတေႃႇ ဝဵင်းပၢင်လူင် ၊ ၸဝ်ႈၶူးသီႇရိထမ်ႇ ဝတ်ႉၾႃႉဝဵင်းဢိၼ်း ၸိုင်ႈထႆး ၊ Dr.ၸဝ်ႈၶူးတိုၼ်းတႆး ဝတ်ႉလူင်ႁေႃၶမ်း မိူင်းမၢဝ်း ၊ ၸဝ်ႈၶူး Dr.မႁႃႇပၼ်းၺႃး (PhD Thailand) သႃႇရိပုတ်ႉၶေႃးလိၵ်ႉ ဝဵင်းမူႇၸေႊ ၊ ၸဝ်ႈၶူးတေႇဝိၼ်ႇ တႃႇၽိပႃႇလ (M.A SriLanka , PhD Candidate) သႃႇရိပုတ်ႉတၶေႃးလိၵ်ႉ ဝဵင်းမူႇၸေႊ ၊ ၸဝ်ႈၶူးၼၼ်ႇတႃႇဝမ်ႇသ (M.A SriLanka) ၵျွင်းမၢၼ်ႈၼႃး ဝဵင်းၼမ်ႉၶမ်း လႄႈၸဝ်ႈၶူးထမ်ႇမသီႇရိ ဝတ်ႉၸေႇယသုၶ (B.A Hons , M.A SriLanka) ဝဵင်းၼမ်ႉၶမ်း ၸိူဝ်းၼႆႉ တေပူင်သွၼ်ၵႂႃႇၼႆယူႇယဝ်ႉ။
ပေႃးထိုင်ဝၼ်းထီႉ 05/06/2017 ယၢမ်းဝၢႆးဝၼ်း (မိူင်းတႆး) 14:00 ထိုင်17:00 မူင်းၼၼ်ႉ တီႈၼႃႈၽၵ်းတူလူင်ၸေႊၵဝ်ႇ လႄႈ ဝတ်ႉၸေႊၵဝ်ႇ တေမီးၵႃးပႂ်ႉႁပ်ႉ ၊ ဝတ်ႉၼွင်ဢၢင်ႇၽၢႆႇၸၼ်းၼႆႉ မီးဝႆႉႁိမ်းသဵၼ်ႈတၢင်း လုၵ်ႈၸေႊၵဝ်ႇၵႂႃႇၼႂ်းဝဵင်း (ၽၢႆႇၼႃႈမီးဢွင်ႇသႂ်ႇ ၼမ်ႉမၼ်းၵႃး) ၵွပ်ႈတီႈဝတ်ႉၸေႊၵဝ်ႇ တိုၵ်ႉမႄးမုင်းဝတ်ႉမႂ်ႇလႄႈ ပၢင်ၽိုၵ်းၽွၼ်ႉ ဢၼ်ယၢမ်ႈႁဵတ်း ၵူႈပီႊပီႊၼၼ်ႉ ဢမ်ႇပဵၼ်ႁဵတ်းဢွင်ႈတီႈၼၼ်ႉသေ ၸင်ႇလႆႈၶၢႆႉၵႂႃႇတီႈ ဝတ်ႉၼွင်ဢၢင်ႇၽၢႆႇၸၢၼ်း ယူႇယဝ်ႉ။
သင်ဝႃႈၸဝ်ႈၽူႈၵူၼ်းလီၶဝ် မီးၸႂ်သတ်ႉထႃႇ ၶႂ်ႈႁဵတ်းပဵၼ်ၸဝ်ႈတႃႇၼ သေလွင်ႈလွင်ႈၵေႃႈလႆႈယူႇၼႆ ၊ တီႈၵပ်းသိုပ်ႇ ၸဝ်ႈမူးၼိင်ႇတ 13578285722 ၊ 09978174978 ၊ ၸဝ်ႈသူင်ႇတရ 15108627477 ၊ 099259468977 ၊ ၸၢႆးမၢဝ်းၸႅတ်ႈ 13578233135 ၼႆယူႇယဝ်ႉ။


text:
ၼေႇပျီႇတေႃႇ တမ်းပႃႊမိတ်ႊ (ဢၼုၺၢတ်ႈ)ပၼ် ၶွမ်ႊပၼီႊၶဝ် ၶုတ်းတေႃႉတၢင်ႇႁိၼ်ႁႄႈဢွၵ်ႇထႅင်ႈလႄႈ ၵူၼ်းဝၢၼ်ႈၵူၼ်းမိူင်း ၸႄႈဝဵင်းၼမ်ႉၶမ်း ဢမ်ႇႁၢၼ်ႉၸႂ်၊ တေၼႄၵၢင်ၸႂ် တုၵ်းယွၼ်းႁႂ်ႈၵိုတ်းယိုတ်း လွင်ႈတေႃႉႁိၼ်ႁႄႈဢွၵ်ႇၼွၵ်ႈမိူင်း။
ၵဵဝ်ႇၵပ်းလွင်ႈၼႆႉ ယူႇတီႈၼေႇပျီႇတေႃႇ ၽွင်းလူင်ၾၢႆႇႁိၼ်ႁႄႈသေ တမ်းဝၢင်း (License)ပၼ် ၶွမ်ႊပၼီႊၶဝ် တေႃႉႁိၼ်ႁႄႈ (ႁိၼ်ၼေႃႇ)ဢွၵ်ႇၼွၵ်ႈမိူင်း ပိူဝ်ႈတႃႇတေႃႉတၢင်ႇၶဝ်ႈမိူင်းၶႄႇ တႃႇၶၢဝ်းတၢင်း 3 လိူၼ်။ လိၵ်ႈဢၼ်ပၼ်ပႃႊမိတ်ႊ တေႃႉတၢင်ႇႁိၼ်ႁႄႈၼႆႉ တူၵ်းမႃးမိူဝ်ႈဝၼ်းတီႈ 26/01/2015 ၊ ပၼ်တေႃႉတၢင်ႇဢွၵ်ႇႁိၼ်ႁႄႈ တႃႇသွင်မိုၼ်ႇ မႅတ်ႊထိၵ်ႊတၼ်ႊ။ လိၵ်ႈၼႆႉ လူင်းမႃးထိုင်တီႈ ၽူႈၵွၼ်းၸႄႈဝဵင်း၊ ၽူႈၵမ်ႉၵႅမ်ၸွႆႈၵၢၼ် ၽူႈၵွၼ်းၸႄႈဝဵင်း (ဢၼ်ၵူၼ်းမိူင်းၶဝ်ၶွတ်ႇၽွတ်ႈဝႆႉ)၊ ႁွတ်ႈထိုင်ပႃး တီႈၽွင်းတႅၼ်းသၽႃးၵူၼ်းမိူင်း ၸၢႆးတိၼ်ႇဢူး ၶဝ်ၸိူဝ်းၼႆႉ- ၼႆယဝ်ႉ။
ၵပ်းၵၢႆႇလွင်ႈၼႆႉ ၶွမ်ႊပၼီႊ ငူၺ်ႇၵပႃႇၵျေႃႇ ယွၼ်းပႃႊမိတ်ႊဝႆႉ တီႈလူင်ပွင်ၸိုင်ႈ ၸဵမ်မိူဝ်ႈၼႂ်းလိူၼ်ၻီႊသႅမ်ၿိူဝ်ႊ (2014)။ ၽွင်းလူင်ၾၢႆႇႁိၼ်ႁႄႈၶဝ် လႆႈႁဵတ်းပၢင်ၵုမ်သေ ဢၼုၺၢတ်ႈပၼ်၊ ၽွင်းလူင်ၾၢႆႇၵႃႉၶၢႆလႄႈပၢႆးမၢၵ်ႈမီး လႆႈဢွၵ်ႇဝႂ်ပႃႊမိတ်ႊပၼ်။ ၵူၺ်းၵႃႈ ၼႂ်းၶၢဝ်းတၢင်းဢၼ်ဢွၵ်ႇပႃႊမိတ်ႊပၼ် 3 လိူၼ်ၼၼ်ႉ ၶွမ်ႊပၼီႊၶဝ် ဢမ်ႇတၼ်းလႆႈတေႃႉဢွၵ်ႇသေ လႆႈယွၼ်းတေႃႇလၢႆႊသႅၼ်ႊထႅင်ႈၵမ်းၼိုင်ႈ၊ ယူႇတီႈၼေႇပျီႇတေႃႇၵေႃႈ ပၼ်မႃးထႅင်ႈ တေႃႇထိုင်လိူၼ်ၾႅပ်ႊၿိဝ်ႊရီႊ (2015)ၼႆႉ။ ၵဵဝ်ႇၵပ်းလွင်ႈၼႆႉ ႁဵတ်းႁႂ်ႈ ၵူၼ်းဝၢၼ်ႈၵူၼ်းမိူင်း ဢမ်ႇႁၢၼ်ႉၸႂ်သေ တေၼႄၵၢင်ၸႂ်ၵႂႃႇ- ၼႆယဝ်ႉ။
ၽူႈဢွၼ်ႁူဝ်ပိူဝ်ႈတႃႇၼႄၵၢင်ၸႂ် လွင်ႈၶုတ်းတေႃႉသူင်ႇႁိၼ်ႁႄႈ ၸၢႆးသၢမ်မူၼ်ႇ လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ- လႆႈႁၼ်လူတ်ႉၵႃး ဢၼ်လုၵ်ႉတၢင်းမိူင်းၶႄႇ လူင်းမႃးမီးတီႈၼမ်ႉၶမ်းၼႆႉၼမ်တႄႉတႄႉ။ ပေႃးဝႃႈပိူၼ်ႈတမ်းဝၢင်းပၼ် ပႃႊမိတ်ႊတႄႉတႄႉယဝ်ႉ၊ ၶဝ်တေပဵၼ်တေႃႉယူႇတႄႉ ႁဝ်းၶႃႈၵူၼ်းဝၢၼ်ႈၵူၼ်းမိူင်းၵေႃႈတေလႆႈ ၼႄၵၢင်ၸႂ်ၵႂႃႇထႅင်ႈတိၵ်းတိၵ်းယဝ်ႉ။ ၵွပ်ႈဝႃႈ ၶေႃႈပူင်သင်ႇ ၽူႈၵွၼ်းၸႄႈဝဵင်းၼမ်ႉၶမ်း ဢၼ်ဢွၵ်ႇဝႆႉဝႃႈ တေဢမ်ႇလႆႈၶုတ်းတေႃႉႁိၼ်ႁႄႈ၊ တေလႆႈၵိုတ်းယိုတ်းဝႆႉၸူဝ်ႈၵႅပ်ႉၼႆၼၼ်ႉ ယူႇတီႈၾၢႆႇၵွၼ်းၸႄႈဝဵင်း ယင်းပႆႇလႆႈႁုပ်ႈယိုတ်း/ ထွၼ်ၶိုၼ်း၊ ၵွပ်ႈၼၼ် ႁဝ်းတေၼႄၵၢင်ၸႂ်ၵႂႃႇ- ဝႃႈၼႆ။
မိူဝ်ႈပီၵၢႆ ဝၼ်းတီႈ 05/09/2014 ၼၼ်ႉ ၵူၼ်းဝၢၼ်ႈၵူၼ်းမိူင်း ဝဵင်းၼမ်ႉၶမ်း သၢမ်ႁဵင်ပၢႆ ႁူမ်ႈၵၼ်ၼႄၵၢင်ၸႂ်၊ ယွၼ်ႉပိူဝ်ႈၶွမ်ႊပၼီႊၶဝ်မႃးၶုတ်းႁိၼ်ႁႄႈ ပွတ်းႁူဝ်ၼမ်ႉသီးရီး၊ ႁဵတ်းႁႂ်ႈတီႈလိၼ်သူၼ် ႁႆႈ ၼႃး ၵူၼ်းဝၢၼ်ႈၵူၼ်းမိူင်း လူႉၵွႆ၊ မႄႈၼမ်ႉသီးရီးၵေႃႈ လႆႈႁႅင်ႈႁိူတ်ႇ။ လႆႈၼႄၵၢင်ၸႂ် တုၵ်းယွၼ်းတီႈ ၽူႈၵွၼ်းၸႄႈဝဵင်းၼမ်ႉၶမ်း ႁႂ်ႈၵိုတ်းယိုတ်းပၼ်။ မိူဝ်ႈၼၼ်ႉ ၽူႈၵွၼ်းၸႄႈဝဵင်းၵေႃႈ လႆႈဢွၵ်ႇၶေႃႈပူင်သင်ႇဝႃႈ- ႁႂ်ႈၵိုတ်းယိုတ်းလွင်ႈၶုတ်းႁိၼ်ႁႄႈၸူဝ်ႈၵႅပ်ႉ။ တေႃႇထိုင်မိူဝ်ႈလဵဝ်ၵေႃႈ ၶေႃႈပူင်သင်ႇၼႆႉ မၼ်းယင်းပႆႇႁုပ်ႈထွၼ်ၶိုၼ်း – ၼႆယဝ်ႉ။
ၽူႈဢွၼ်ႁူဝ်ၾၢႆႇၼႄၵၢင်ၸႂ် ထႅင်ႈၵေႃႉၼိုင်ႈ ၸၢႆးၵျေႃႇတိၼ်ႉ လၢတ်ႈဝႃႈ- မိူဝ်ႈႁဝ်းၶႃႈ လႆႈႁၼ်လိၵ်ႈလူင်ပွင်ၸိုင်ႈၼေႇပျီႇတေႃႇ ပၼ်ပႃႊမိတ်ႊ (ဢၼုၺၢတ်ႈ) မႃးတီႈၶွမ်ႊပၼီႊၶဝ်ၼၼ်ႉ ႁဝ်းၶႃႈၵေႃႈလႆႈႁူႉဝႃႈ လူင်ပွင်ၸိုင်ႈၼေႇပျီႇတေႃႇၼႆႉ ဢမ်ႇႁၼ်ထိုင်ၵၢင်ၸႂ်ၸဝ်ႈႁႆႈၸဝ်ႈၼႃး ၵူၼ်းဝၢၼ်ႈၵူၼ်းမိူင်းဝဵင်းၼမ်ႉၶမ်း၊ ဢၼ်ၸဝ်ႈႁႆႈၸဝ်ႈၼႃး လႆႈလူႉသုမ်းၸိူဝ်းၼၼ်ႉ ၶဝ်ဢမ်ႇႁၼ်ထိုင်တႄႉတႄႉ။ ၶဝ်ဝႆႉလူမ်လၢမ် မဝ်မၢင်ဝၢင်းႁဵဝ်ႇၼိူဝ်ၵူၼ်းဝၢၼ်ႈၵူၼ်းမိူင်းႁဝ်းတႄႉတႄႉ- ႁဝ်းၶႃႈႁၼ်ထိုင်ၼင်ႇၼႆ- ဝႃႈၼႆ။


text:
ၶၢဝ်ႇၵူႈလွင်ႈ
ဢိင်ႇသၼ်ႇတီႈထၢႆႇဝၢၼ် မီးၵူၼ်းတၢႆ 10-ၵေႃႉသေ 700-ပၢႆ လႆႈပၢႆႈၶိုၵ်ႉၶၢၵ်ႉ
- Details
- Created on 10 February 2018
- Written by တႆးလွတ်ႈလႅဝ်း
ယွၼ်ႉမီးလွင်ႈဢိင်ႇသၼ်ႇ ႁႅင်းထိုင် 6.4 တီႈဝဵင်းႁူၺ်ႈလဵၼ် (Hualien) ၼႂ်းၵုၼ်ပွတ်းဢွၵ်ႇ ထၢႆႈဝၢၼ် (Taiwan) ဢၼ်မီးၵူၼ်းယူႇသဝ်း မွၵ်ႈသႅၼ်ၵေႃႉ ယၢမ်းၵၢင်ၶိုၼ်းလိုၵ်းလႄႈ ႁဵတ်းႁႂ်ႈႁိူၼ်းတိုၵ်ႇသုင် လႆႈၵူၼ်ႇပင်း 4-လင်၊ တီႈဢႄႇသုတ်း ၵူၼ်းတၢႆ 10-ၵေႃႉ၊ မၢတ်ႇၸဵပ်း 270-ပၢႆ၊ တေႃႇမိူဝ်ႈလဵဝ် ဢၼ်ႁႃတူဝ်ပႆႇႁၼ် မီး 7-ၵေႃႉသေ တႃႇႁူဝ်ၵူၼ်း 700-ပၢႆ လႆႈၶၢႆႉပၢႆႈၶိုၵ်ႉၶၢၵ်ႉ ဢွၵ်ႇယူႇတၢင်ႇတီႈ ၼႆယဝ်ႉ။
ပီႈၼွင်ႉထုင်ႉမၢဝ်း ၸွႆႈထႅမ်ၶဝ်ႈသၢၼ်ငိုၼ်းတွင်း ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈၸိုင်ႈတႆး
- Details
- Created on 10 February 2018
- Written by တႆးလွတ်ႈလႅဝ်း
ၸုမ်းသၢႆလႅင်းပိူင်းႁုၼ်ႈမႂ်ႇ ဢၼ်ပဵၼ်ၸုမ်းပီႈၼွင်ႉထုင်ႉမၢဝ်း မိူင်းတႆးပွတ်းႁွင်ႇ လႆႈၸွႆႈထႅမ်ၶဝ်ႈသၢၼ် လႄႈ ငိုၼ်း ၸဵတ်းသႅၼ်ပၢႆ ပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈၸိုင်ႈတႆး တီႈငဝ်ႈၸိုင်ႈလွႆတႆးလႅင်း ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ပူၵ်းပွင်ဝႆႉ။
ပေႃႈမႄႈပီႈၼွင်ႉၵူၼ်းမိူင်း ၵျွၵ်းမႄး ႁူမ်ႈၵၼ်ၸွႆႈထႅမ် ၶူဝ်းၶွင်ၵိၼ်ယႅမ်ႉထိုင် ၵေႃႉသိုၵ်းၵေႃႉႁၢၼ် RCSS/SSA
- Details
- Created on 10 February 2018
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ၼိုင်ႈဢိူင်ႇလႄႈၼိုင်ႈပွၵ်ႉ ဢၼ်ယူႇ ၼႂ်းၸႄႈဝဵင်းၵျွၵ်းမႄး မိူင်းတႆးပွတ်းႁွင်ႇ မီးၼမ်ႉၸႂ်ၸေႇတၼႃႇ ႁၵ်ႉၸိူဝ်ႉၸၢတ်ႈဝၢၼ်ႈမိူင်းသေ လႆႈႁူမ်ႈႁွမ်းၵၼ် ၸွႆႈထႅမ်ၶူဝ်းၶွင် ၵိၼ်ယႅမ်ႉထိုင် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်တႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်း ဝႆႉမိူင်းတႆးပွတ်းႁွင်ႇ။
ပီႈၼွင်ႉႁႅင်းၵၢၼ်တႆး ၼႂ်းၸိုင်ႈထႆး ႁူမ်ႈၵၼ်ၸွႆႈထႅမ် ၸိူဝ်ႉၸၢတ်ႈ ၼႂ်းဝၼ်းၸိူဝ်ႉၸၢတ်ႈ ၸိုင်ႈတႆး ၶွပ်ႈၶူပ်ႇ 71-ပီႊ တင်းၼမ်
- Details
- Created on 09 February 2018
- Written by တႆးလွတ်ႈလႅဝ်း
ပီႈၼွင်ႉႁႅင်းၵၢၼ်တႆးယၢၼ်မိူင်း ဢၼ်ယူႇသဝ်းႁဵတ်းသၢင်ႈ ၵၢၼ်ငၢၼ်း ၼႂ်းၸိုင်ႈထႆး လၢႆမူႇၸုမ်း ႁူမ်ႈႁႅင်းၼမ်ႉၸႂ် ၸေႇတၼႃႇၵၼ်သေ လႆႈယိုၼ်ႈတၢင်းၸွႆႈထႅမ် ၶူဝ်းၶွင်ၵိၼ်ယႅမ်ႉ တင်းၼမ်ထိုင် ႁူင်းႁဵၼ်းၸိူဝ်ႉၸၢတ်ႈ လႄႈ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢိၵ်ႇတင်း ၶိူင်ႈလူႇတၢင်းတၢၼ်း တမ်ႈတီႈဝတ်ႉ ငဝ်ႈၸိုင်ႈလွႆတႆးလႅင်း တင်းၼမ် တူၵ်းမႅၼ်ႈသၢင်ႈငိုၼ်းထႆးတႃႇ 120,000-ဝၢတ်ႇ၊ ႁူပ်ႉထူပ်းသူႇၸႂ်းပႃး ၵႅမ်ႁူဝ်ပဝ်ႈ-1 ၸွမ်သိုၵ်း ၸၢႆးယီႈ ၼႆယဝ်ႉ။
ၵူၼ်းၼုမ်ႇတႆးပွတ်းႁွင်ႇ ယိူင်းဢၢၼ်းပုၼ်ႈၸိုင်ႈတႆးသေ ႁူမ်ႈၵၼ်ပႆၶိုၼ်ႈလွႆသုင်သုတ်း ၼႂ်းၸိုင်ႈတႆး ၼႂ်းဝၼ်းၸိူဝ်ႉၸၢတ်ႈ ၸိုင်ႈတႆး
- Details
- Created on 09 February 2018
- Written by တႆးလွတ်ႈလႅဝ်း
ၵူၼ်းၼုမ်ႇတႆး ၼႂ်းၸႄႈဝဵင်းမူႇၸေႊ၊ လႃႈသဵဝ်ႈ၊ မိူင်းယႆ၊ ႁူဝ်ယ၊ မိူင်းပၢတ်ႇ၊ မိူင်းတွမ်း၊ တၢင်ႉယၢၼ်း၊ သီႇပေႃႉ၊ ၵျွၵ်းမႄး ၸဵမ်ၵႂႃႇ ဢၼ်ယူႇၼႂ်းၸိုင်ႈတႆးပွတ်းႁွင်ႇ ၸိူဝ်းၼႆႉ မီးယိူင်းဢၢၼ်းလူင် ပုၼ်ႈၸိုင်ႈတႆး 3-ၶေႃႈသေ ႁူမ်ႈၵၼ်ပႆၶိုၼ်ႈၼိူဝ်လွႆလဵင်း ဢၼ်ပဵၼ်လွႆသုင်သုတ်း ၼႂ်းၸိုင်ႈတႆး ၼႂ်းဝၼ်းၸိူဝ်ႉၸၢတ်ႈ ၸိုင်ႈတႆး ၶွပ်ႈၶူပ်ႇ 71-ပီႊ။
More Articles...
- 71-ပီႊ ပွႆးဝၼ်းၸိူဝ်ႉၸၢတ်ႈၸိုင်ႈတႆး ငဝ်ႈၸိုင်ႈလွႆတႆးလႅင်း ပီႊၼႆႉ ၵိုၼ်းၶွၼ်ႈလၢၵ်ႇလၢႆးသေၵူႈပီႊ
- ပီႈၼွင်ႉၵူၼ်းမိူင်းတႆးပွတ်းႁွင်ႇ ႁူမ်ႈႁႅင်းၵၼ် ၸွႆႈထႅမ်ၶဝ်ႈၼမ်ႉတၢင်းၵိၼ်ထိုင် RCSS/SSA
- ပီႈၼွင်ႉၸၢဝ်းၶိူဝ်းတႆး မိူင်းမၢဝ်း-ထုင်ႉမၢဝ်း တိူဝ်းသၢင်ႈလွင်ႈႁၵ်ႉႁွမ်သိမ်းပႅင်းၵၼ်သေ ႁူမ်ႈၵမ်ႉၸွႆႈ ထဝ်ႈၵႄႇ ၽူႈတူၵ်းၵိၼ်း
- ၸုမ်းႁႅင်းၵၢၼ်တႆး ၼႂ်းမိူင်းၶႄႇ ႁူမ်ႈၸွႆႈငိုၼ်း ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ဢၼ်ၶွင်ႇသီႇ ဢဝ်ၶိုၼ်းၸိုင်ႈတႆး ပူၵ်းပွင်
- ပီႈၼွင်ႉၵူၼ်းမိူင်းတႆး ပွတ်းႁွင်ႇ ပွတ်းဢွၵ်ႇ ၸွႆႈၶွင်ၵိၼ်ယႅမ်ႉ ၶူဝ်းၸႂ်ႉသွႆထိုင် ၶွင်ႇသီႇဢဝ်ၶိုၼ်းၸိုင်ႈတႆး
- ႁိူၼ်းဢွင်ႇသၢၼ်းသုၵျီႇ ထုၵ်ႇၵူၼ်းမိူင်းၽဝ်
- ၶွင်ႇသီႇဢဝ်ၶိုၼ်းၸိုင်ႈတႆး ယိုၼ်ႈလိၵ်ႈတၢင်ၸိုင်ႈ ယွၼ်းသူးထိုင် ပၢင်ၵႅဝ်ႈ ဝၼ်းၸိူဝ်ႉၸၢတ်ႈမွၼ်း ၶွပ်ႈတဵမ် 71-ပီႊ
- ယွၼ်းပွင်ႇလႅင်းထိုင် ပေႃႈမႄႈပီႈၼွင်ႉၵူၼ်းမိူင်း ၽူႈတိတ်းတၢမ်းၶၢဝ်ႇငၢဝ်းၵူႈၵေႃႉ ၵူဝ်လႆႈႁၼ်ၽိတ်း ၼိူဝ်ၶွင်ႇသီႇဢဝ်ၶိုၼ်းၸိုင်ႈတႆး ယွၼ်ႉၵၢၼ်ၸႂ်ႉ Facebook
- ၵႅမ်ႁူဝ်ပဝ်ႈ-1,2 ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၼမ်းၼႃႈ ၵူၼ်း 4,000-ပၢႆ ပႂ်ႉႁပ်ႉႁူမ်ၸူမ်းတွၼ်ႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ႁပ်ႉၸုမ်ႈၶူး ပွၵ်ႈၶိုၼ်းငဝ်ႈၸိုင်ႈ လွႆတႆးလႅင်း
- မူၺ်တူၵ်းႁႅင်း ၽတ်ႉသႂ်ႇၶူဝ်းသူၼ် ၵူၼ်းမိူင်းပွတ်းလွႆလႅမ် လူႉသုမ်းၼမ်


text:
လိူၼ် September 2017 တေမႃးၼႆႉ ၸုမ်းၵေႃတႆး ႁၢင်ႈႁႅၼ်းတေပိုတ်ႇၸၼ်ႉၸွမ် တူင်ႇဝူင်းၵူၼ်းတႆး တီႈ ၵႃလီႉ ၸႄႈဝဵင်းၵုၼ်ႁဵင် ၸိုင်ႈတႆးပွတ်းၸၢၼ်း။
ဝၼ်းတီႈ 10/06/2017 ၽူႈမီးပိုၼ်ႉႁူႉပၢႆးႁၼ်လႄႈ ၸုမ်းၵေႃတႆး ၸတ်းႁဵတ်းပၢင်ဢုပ်ႇဢူဝ်းၵၼ်တီႈ ႁူင်း ႁဵၼ်းၵေႃတႆး ၵႃလီႉ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ မီးၽူႈယႂ်ႇၵူၼ်းလူင်မိူၼ် ၼင်ႇၸဝ်ႈၶူးသုၶမ်း၊ Dr. ၸၢႆးသၢင်ႇဢၢႆႈ၊ ၶူးပူင်သွၼ်လူင်လုင်းၸၢႆးၾႃႈ၊ ၸုမ်းၵေႃတႆး၊ တူဝ်တႅၼ်း ၵေႃလိၵ်ႈ လၢႆး 13 တူင်ႇဝဵင်း၊ ႁွင်ႈၵၢၼ်ပၢႆး ပၺ်ၺႃတပ်ႉၸုမ်းမၢႆ 7 ၸိူဝ်းၼႆႉ တင်းမူတ်းၽူႈၶဝ်ႈႁူမ်ႈ 53 ၵေႃႉ။
Photo: Kaw Dai Organization
ဢုပ်ႇဢူဝ်းတူၵ်းလူင်းလႆႈၸႂ်ၵၼ်ဝႃႈ – တေတႄႇႁပ်ႉလုၵ်ႈႁဵၼ်းဝၼ်းမိူဝ်ႈၼႆႉၵႂႃႇ တေႃႇထိုင်ဝၼ်းတီႈ 05/08/ 2017 သေတေတႄႇပိုတ်ႇသွၼ်ၵႂႃႇ ၼႂ်းဝၼ်းတီႈ 01/09/2017 ။
ၼၢင်းႁဵဝ်းသႅင် ၽူႈၶဝ်ႈပႃးၶပ်းၶိုင်တႃႇၵေႃႇတင်ႈၸၼ်ႉၸွမ် လၢတ်ႈဝႃႈ- “ ႁဝ်းၶႃႈၶတ်းၸႂ်ၶိုင်ပွင်တႃႇႁႂ်ႈမီး ၸၼ်ႉၸွမ်တႆးမႃးယဝ်ႉသေတႃႉ ပေႃးပီႈၼွင်ႉႁဝ်းဢမ်ႇၸူမ်းသိူဝ်းသေ ႁပ်ႉႁဵၼ်းဢဝ်ပၢႆးပၺ်ၺႃ တီႈၸၼ်ႉ ၸွမ်ႁဝ်းၶႃႈၼႆၸိုင် မၼ်းတေဢမ်ႇထိုင်တီႈယွတ်ႈႁွတ်ႈတီႈပၢႆလႆႈ။ ၵွပ်ႈၼၼ်လႄႈၼင်ႇ ႁိုဝ်ၸၼ်ႉၸွမ်ႁဝ်း ပေႃးတေဢွင်ႇမၢၼ် ယိုၼ်းယၢဝ်းၵႂႃႇၼၼ်ႉ ယူႇတီႈပီႈၼွင်ႉႁဝ်းၶႃႈ တေပၼ်ႁႅင်း သူင်ႇလုၵ်ႈလၢၼ်မႃးႁဵၼ်း ၵႃႈႁိုဝ်ၼၼ်ႉၶႃႈယဝ်ႉ။ ၵွပ်ႈၼၼ်လႄႈယွၼ်းႁႂ်ႈပီႈ ၼွင်ႉႁဝ်းၶႃႈ ဢွၼ် ၵၼ်သူင်ႇလုၵ်ႈ လၢၼ်မႃးႁဵၼ်းၼမ် ၼမ်သေၵမ်း ” ဝႃႈၼႆ။
Photo: Kaw Dai Organization
တီႈၸၼ်ႉၸွမ်တူင်ႇဝူင်းၵူၼ်းတႆး (College ) ၼႆႉပီဢွၼ်တၢင်းသုတ်းတေတႄႇသွၼ် 2 ပၢႆး မိူၼ် ၼင်ႇ 1. ပၢႆးသၢႆႈတူင်ႇဝူင်းၵူၼ်း Social Science ၊ 2. ပၢႆးၸတ်းပွင်ၵၢၼ်မၢၵ်ႈမီး Business Administration မိူဝ်းၼႃႈ မႃးတေၽိူမ်ႉၼမ်မႃးလိူဝ်ၼႆႉ။ ၶူးပူင်သွၼ်ပဵၼ်ၵူၼ်းၼႂ်းၸုမ်း ၵေႃတႆး ဢၼ်ၵႂႃႇယဝ်ႉ ၸၼ်ႉၸွမ် ၼွၵ်ႈမိူင်းမႃး မိူၼ်ၼင်ႇ ၼၢင်းၶႅမ်ဝၼ်း၊ ၼၢင်းႁဵဝ်းသႅင်၊ ၸၢႆးထုၼ်းသႃႇ ၊ ၼၢင်းမူၺ်သႅင်၊ ၼၢင်းဝၼ်းလီ ၸိူဝ်းၼႆႉ တင်းမူတ်း မီးမွၵ်ႈ 16 ၵေႃႉ။
Photo: Kaw Dai Organization
လုၵ်ႈႁဵၼ်းဢၼ်တေမႃးၶိုၼ်ႈႁဵၼ်းႁႂ်ႈယဝ်ႉၸၼ်ႉ 10 ဢမ်ႇၼၼ်ဢမ်ႇယဝ်ႉ (ဢမ်ႇဢွင်ႇ) ၸၼ်ႉ10 ၵေႃႈမႃး ၶိုၼ်ႈလႆႈယူႇ) ပီတီႈၼိုင်ႈတေႁပ်ႉ60 ၵေႃႉ ၼိုင်ႈ ၵေႃႉလႆႈ သဵင်ႈၵႃႈၸႂ်ႉၸၢႆႇ 10 သႅၼ် တေႃႇ1 ၼိုင်ႈထိူမ်ႊ (ၼိုင်ႈထိူမ်ႊ5လိူၼ် 1 ပီ2ထိူမ်ႊ) ႁူမ်ႈပႃးၵႃႈၵိၼ်ၵႃႈ ယူႇၵႃႈဢွၵ်ႇတၢင်း ၶၢဝ်းႁိုင် ႁဵၼ်း တေႃႇယဝ်ႉ 3 ပီ ။
Photo: Kaw Dai Organization
တႃႇတေပဵၼ်မႃးၸၼ်ႉၸွမ်ၼႆႉ မိူဝ်ႈဝၼ်းတီႈ22/02/2017 ၸုမ်းၵေႃတႆး Kaw Dai Organization ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် တႃႇႁၢင်ႈႁႅၼ်းလၵ်းသုတ်ႇၵၢၼ်ႁဵၼ်း ၸၼ်ႉၸွမ် တႆး မီး ၶူး Dr.ၸၢႆးသၢင်ႇဢၢႆႈ၊ Dr.ၸၢႆးၼေႃႇၶိူဝ်း၊ Dr.ၸၢႆးၶမ်းမိူင်း၊ လုင်းၸၢႆးဢေးမွင်ႇ၊ ၶူးပူင်သွၼ်လူင်ၸၢႆးၾႃႈ၊ ၸၢႆးၽူင်းၶွင်ႇ ၶူးသွၼ်ၼႂ်းၵေႃတႆး ဢိၵ်ႇၽူႈသူၼ်ၸႂ် ၶဝ်ႈႁူမ်ႈၸမ် 20ၵေႃႉ။ ပၢင်ဢုပ်ႇဢူဝ်း ၸတ်းႁဵတ်းတီႈ ႁူင်းႁဵၼ်းၵေႃတႆး ၵႃလီႉ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။


text:
ႁူဝ်ပဝ်ႈသၽႃး ၵူၼ်းမိူင်း ႁပ်ႉႁွင်း ၵၢၼ်တႅင်ႇတင်ႈမၵ်းမၼ်ႈ ၵေႃၵမ်ၵၢၼ်ၾၢႆႇထတ်းထွင်ၼႂ်းသၽႃး 3 ၾၢႆႇၽူႈတႅၼ်းသၽႃး ၵူၼ်းမိူင်း ပႃႊတီႊႁူဝ်သိူဝ် လႆႈၶဝ်ႈပႃး 3 ၵေႃႉ ။
ပၢင်ၵုမ်သၽႃး ၵူၼ်းမိူင်း ၵမ်းထူၼ်ႈ (2) ပွၵ်ႈတီႈ (2) ဝၼ်းထူၼ်ႈ (6) ဝၼ်းတီႈ 17/02/2016 မိူဝ်ႈၶၢဝ်းယၢမ်း 10.00 မူင်း တီႈသၽႃးၵူၼ်းမိူင်း ၼေႇပျီႇတေႃႇ ၊ ႁူဝ်ပဝ်ႈသၽႃး ၵူၼ်းမိူင်း တႅင်ႇတင်ႈမၵ်းမၼ်ႈ ၵေႃၵမ်ၵၢၼ်ၾၢႆႇထတ်းထွင်ၼႂ်းသၽႃး 3 ၾၢႆႇ ။ ပဵၼ်ၵေႃၵမ်ၵၢၼ်ထတ်းထွင်ၾၢႆႇၵပ်းသိုပ်ႇၼွၵ်ႈမိူင်း ၊ ၵေႃၵၢမ်ၵၢၼ်ထတ်းထွင်ၾၢႆႇၸဝ်ႈႁႆႈၸဝ်ႈၼႃးလႄႈႁႅင်းၵၢၼ် ၊ ၵေႃၵၢမ်ၵၢၼ်ထတ်းထွင်ၾၢႆႇၶိုင်သၢင်ႈလွင်ႈငမ်းယဵၼ်ၼႂ်းမိူင်း ။
ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်းပႃႊတီႊႁူဝ်သိူဝ် မိူင်းၵိုင်လၢတ်ႈဝႃႈ “ မိူဝ်ႈၼႆႉ လႆႈတႅင်ႇတင်ႈမၵ်းမၼ်ႈၵေႃၵၢမ်ၵၢၼ်ၾၢႆႇထတ်းထွင်ၼႂ်းၸၼ်ႉမိူင်းႁူမ်ႈတုမ် ။ ဢၼ်လႆႈတႅင်ႇတင်ႈၶွတ်ႇၽွတ်ႈ ၵေႃၵမ်ၵၢၼ်ၼႂ်းၾၢႆႇထတ်းထွင်ၼႆႉ ၼႂ်းသၽႃးၵူၼ်းမိူင်း ၵေႃႈလီ ၊ ၼႂ်းသၽႃးၸိူဝ်ႉၸၢတ်ႈၵေႃႈလီ ၸိူဝ်းၼႆႉ ႁွင်ႉဝႃႈ ၵေႃၵမ်ၵၢၼ်ၾၢႆႇထတ်းထွင် ၼႂ်းသၽႃးၸၼ်ႉၸိုင်ႈမိူင်းႁူမ်ႈတု မ်။ ၵွပ်ႈဝႃႈ မၼ်းၵဵဝ်ႇၵပ်းတၢင်းမိူင်း ” ဝႃႈၼႆ ။
ၵေႃၵမ်ၵၢၼ်ၾၢႆႇထတ်းထွင် ၸၼ်ႉၸိုင်ႈမိူင်းႁူမ်ႈတုမ် ဢၼ်လႆႈတႅင်ႇတင်ႈၶွတ်ႇၽွတ်ႈယဝ်ႉၵႂႃႇ 3 ၾၢႆႇၼႆႉ ၽူႈတႅၼ်းသၽႃးပႃႊတီႊႁူဝ်သိူဝ် လႆႈၶဝ်ႈပႃး 3 ၵေႃႉ ။ 1. ၸၢႆးသႅင်မိူင်း ၶဝ်ႈပႃးဝႆႉ ၼႂ်းၵေႃၵမ်ၵၢၼ်ၾၢႆႇထတ်းထွင် ၵၢၼ်ၵပ်းသိုပ်ႇၼွၵ်ႈမိူင်း ၊ 2. ၸၢႆးပႃႉတဵင်း ၶဝ်ႈပႃးၼႂ်းၵေႃၵမ်ၵၢၼ်ထတ်းထွင်ႁွင်ႈၵၢၼ်ၾၢႆႇၸဝ်ႈႁႆႈၸဝ်ႈၼႃးလႄႈႁႅင်းၵၢၼ် ၊ 3. ၼၢင်းၶမ်းဢေး ၶဝ်ႈပႃးၼႂ်းၵေႃၵမ်ၵၢၼၾၢႆႇထတ်းထွင်ၵၢၼ်ၾၢႆႇလွင်ႈငမ်းယဵၼ်ၶိူဝ်းၵူၼ်းၼႂ်းမိူင်း ။
ဢၼ်လႆႈတႅင်ႇတင်ႈၵေႃၵမ်ၵၢၼ်ၾၢႆႇလူလွမ်ထတ်းထွင် ၼႃႈၵၢၼ်လူင်ပွင်ၸိုင်ႈ ၼႂ်းသၽႃးၸၼ်ႉၸိုင်ႈမိူင်းႁူမ်ႈတုမ်ၼႆႉ တေလႆႈပၵ်းတႃလူလွမ်ထတ်းထွင် ပုၼ်ႈၽွၼ်းၼႃႈတီႈၵၢၼ်တႃငၢၼ်း ၾၢႆႇလူင်ပွင်ၸိုင်ႈ ။ မီးလွင်ႈလီၸႃႉၽိတ်းထုၵ်ႇၸိူင်ႉႁိုဝ်ၵေႃႈလီ သင်ဝႃႈႁဵတ်းဢမ်ႇထုၵ်ႇမႅၼ်ႈ ဢမ်ႇၸိုဝ်ႈၸႂ်ႈၸွမ်းလွၵ်းပိူင်ၸိုင် ၵိုင်ႇထုၵ်ႇႁဵၵ်ႈႁွင်ႉၽွင်းလူင် ဢၼ်ၵဵဝ်ႇၶွင်ႈမႃးထတ်းထၢမ်ၵေႃႈလႆႈ ဝႃႈၼႆ ။


text:
ဝၼ်းထိ 7 လိူၼ် ၾႅပ်ႉပိဝ်ႊရီႊ ဝၼ်းၸိူဝ်ႉၸၢတ်ႈၸိုင်ႈတႆး 70 ပီတဵမ်ၼၼ်ႉ တီႈငဝ်ႈငုၼ်း ပႃႇတီႇ မႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ငဝ်ႈငုၼ်းဝၢၼ်ႈႁႆး မီးပၢင်လႅၵ်ႈလၢႆႈတၢင်းႁူႉ 2 ပၢင် ပီၼႃႈ မႃး ၵေႃႈတေၶတ်းၸႂ်ၸတ်းပၢင်လႅၵ်ႈတၢင်းႁူႉၵၼ်ၵႂႃႇထႅင်ႈ တိၵ်းတိၵ်းဝႃႈၼႆ ။
ပၢင်လႅၵ်ႈလၢႆႈတၢင်းႁူႉ ၵဵဝ်ႇၵပ်းလူၺ်ႈ လွင်ႈငမ်းယဵၼ်
ပၢင်လႅၵ်ႈလၢႆႈတၢင်းႁူႉ 2 ပၢင် ဢၼ်ၸတ်းၼႂ်းဝၼ်းၸိူဝ်ႉၸၢတ်ႈၸိုင်ႈတႆးတဵမ် 70 ပီၼၼ်ႉ ယူႇတီႈ SSPP/SSA သေၸတ်းပၢင် ၵဵဝ်ႇၵပ်းလူၺ်ႈ လွင်ႈငမ်းယဵၼ် ၊ ထႅင်ႈပၢင်ၼိုင်ႈသမ်ႉ ၸုမ်းၼၢင်းယိင်း SSWO ၸတ်းပၢင်လႅၵ်ႈတၢင်းႁူႉ တႂ်ႈႁူဝ်ၶေႃႈဝႃႈ “ၵၢၼ်ၸိူဝ်ႉၸၢတ်ႈ လႄႈၼၢင်းယိင်း” ။
ယၢမ်းဝၢႆးဝၼ်း 01:00 တေႃႇ 04:30 ငဝ်ႈငုၼ်းဝၢၼ်ႈႁႆး ၸတ်းႁဵတ်း ပၢင်လႅၵ်ႈလၢႆႈပိုၼ်ႉႁူႉ ၵဵဝ်ႇၵပ်းလူၺ်ႈ ၵၢၼ်ငမ်းယဵၼ် မီးၽူႈယႂ်ႇၵူၼ်းလူင် လႄႈ ၵူၼ်းမိူင်း ၵူၼ်းသိုၵ်းမႃးၶဝ်ႈႁူမ်ႈ ႁိမ်းၸမ် 200 ဝႃႈၼႆ ။
ၶူးပူင်သွၼ်ၸဝ်ႈၼိုင်ႈ သပ်းလႅင်းၼႄ ၵဵဝ်ႇၵပ်းၵၢၼ်ငမ်းယဵၼ်မိူင်းမၢၼ်ႈ တႄႇၸဵမ် မိူဝ်ႈပီ 2011 တေႃႇပေႃးထိုင် 2017 ၼႆႉၶဝ်လႅၵ်ႈလၢႆႈၸိူင်ႉႁိုဝ်မီးၸိူင်ႉႁိုဝ်။ မိူဝ်ႈပၢၼ်လူင်ပွင်ၸိုင်ႈတဵင်းၸိင်ႇ မၼ်းႁဵတ်းၸိူင်ႉႁိုဝ်။ ယွၼ်ႉသင်လႄႈ မီးမႃး ꨟNCA ။ လိူဝ်သေၼၼ်ႉ ထိုင်မႃးပၢၼ် တေႃႇဢွင်ႇသၢၼ်းၸုႉၵျီႇ သမ်ႉ ႁဵတ်းသင်လႄႈ ၸႂ်ႉၸိုဝ်ႈ ပၢင်ၵုမ်လူင် ပၢင်လူင် ၸိူဝ်းၼႆႉ ။
ဝၢႆးသေ ၽူႈပူင်သွၼ်သပ်းလႅင်းၵႂႃႇယဝ်ႉ ၽူႈယႂ်ႇၵူၼ်းလူင် လႄႈ ၶူးပူင်သွၼ် ဢိၵ်ႇၽူႈၶဝ်ႈႁူမ်ႈ မီးလွင်ႈ တွင်ႈထၢမ်ၵၼ် ၵဵဝ်ႇၵပ်းလူၺ်ႈၵၢၼ်ငမ်းယဵၼ် ။
မုၵ်ႉၸုမ်းၼၢင်းယိင်းၸိုင်ႈတႆး SSWO သေ လႆႈဢွၼ်ႁူဝ် ၸတ်းႁဵတ်း ပၢင်လႅၵ်ႈပိုၼ်ႉႁူႉၼၢင်းယိင်း လႄႈ ဝၼ်းၸိူဝ်ႉၸၢတ်ႈၸိုင်ႈတႆး ပဵၼ်မႃးၸိူင်ႉႁုိဝ် ၸဵမ်ၸိူဝ်းၼႆႉ ဝႃႈၼႆ ။
ပၢင်လႅၵ်ႈလၢႆႈတၢင်းႁူႉ ၵၢၼ်ၸိူဝ်ႉၸၢတ်ႈလႄႈၼၢင်းယိင်း
ဝၼ်းတီႈ 07/02/2017 ယၢမ်းၵၢင်ၼႂ်ၼၼ်ႉသမ်ႉ ယူႇတီႈမုၵ်ႉၸုမ်းၼၢင်းယိင်းၸိုင်ႈတႆး ဢွၼ်ႁူဝ်ၸတ်းႁဵတ်းပၢင်လႅၵ်ႈပိုၼ်ႉႁူႉ ‘ပၢင်လႅၵ်ႈလၢႆႈပိုၼ်ႉႁူႉၼၢင်းယိင်း ၼႂ်းဝၼ်းၸိူဝ်ႉၸၢတ်ႈ’ ။ ၶၢဝ်းယၢမ်းၵၢင်ၼ်ႂ 9:00 တေႃႇထိုင် ၵၢင်ဝၼ်း 12:00 မူင်း။ မီးၵူၼ်းၶဝ်ႈႁူမ်ႈယူႇ မွၵ်ႈ 30 ပၢႆဝႃႈၼႆ ။
ၵဵဝ်ၵပ်းလွင်ႈၼႆႉ ၽူႈၸတ်းၵၢၼ် ၾၢႆႇၼၢင်းယိင်း SSWO လၢတ်ႈဝႃႈ-“ ယိူင်းဢၢၼ်းတႄႉယွၼ်ႉ ပိူဝ်ႈလုၵ်ႈဢွၼ်ႇယိင်း ႁဝ်းၵမ်ႈၽွင်ႈ ႁႂ်ႈလႆႈႁူႉၸၵ်း ပိုၼ်းၸႅင်ႈလႅင်းလီ မိူၼ်ၼင်ႇ ဝၼ်းတႆးႁႃႉ ၊ ဝၼ်းၶိူဝ်းတႆး ၊ ဝၼ်းမိူင်းတႆး၊ ဝၼ်းၸိူဝ်ႉၸၢတ်ႈၸိုင်ႈတႆး ၼႆႉ ပဵၼ်ဢၼ်လ်ႂ တႄႉတႄႉ၊ လိူဝ်သေၼၼ်ႉၵေႃႈ ႁဝ်းၶႃႈလႅၵ်ႈလၢႆႈပိုၼ်ႉႁူႉ ၵဵဝ်ႇၵပ်းလူၺ်ႈ ပိုၼ်းဝၼ်း ၸိူဝ်ႉၸၢတ်ႈ ၼႆႉ ဢၼ်ၶဝ်ႁူႉသမ်ႉမီးၸိူင်ႉႁိုဝ် ဢၼ်ႁဝ်းႁူႉသမ်ႉမီးၸိူင်ႉႁိုဝ် ဢၼ်ၶဝ်ႁူႉလႄႈ ဢၼ်ႁဝ်းႁူႉ သမ်ႉပဵၼ်ဢၼ်လ်ႂၽိတ်းထုၵ်ႇ ၸိူဝ်းၼႆႉ ပိၼ်ႇပၢႆႇလႅၵ်ႈလၢႆႈၵၼ်ၵႂႃႇ ” ဝႃႈၼႆ ။
လုၵ်ႈႁဵၼ်းၵေႃႉၼိုင်ႈၵေႃႈလၢတ်ႈဝႃႈ- “ဢၼ်ႁဝ်းၶႃႈလႆႈမႃးလဵပ်ႈႁဵၼ်းလႅၵ်ႈလၢႆႈပိၼ်ႇပၢႆႇၵၼ်ၸိူင်ႉ ၼႆၼႆႉ ႁဵတ်းႁႂ်ႈႁဝ်းၶႃႈ မီးလွင်ႈႁူပွင်ႇတႃလႅင်းမႃး ၶႂ်ႈဝႃႈတႄႉ ဢၼ်ႇလ်ႂပဵၼ်ဢၼ်တႄႉ ဢၼ်လ်ႂ ပိူၼ်ႈႁဵတ်းႁႂ်ႈတႃႁဝ်းမူဝ်းဢၼ်ဝႃႈၼၼ်ႉၵေႃႈ မေႃၸႅၵ်ႇယႅၵ်ႈ ၸႅၵ်ႇၽႄမႃး ၊ လိူဝ်သေ ၼၼ်ႉဢမ်ႇ ၵႃး လွင်ႈလႆႈမႃးလဵပ်ႈႁဵၼ်းပွၵ်ႈၼႆႉၵေႃႈ တၢင်းႁူႉဢၼ်ႁဝ်းၶႃႈ ႁူႉလႄႈ ဢမ်ႇမိူၼ်ၵၼ်ၼၼ်ႉၵေႃႈ ၸၢင်ႈႁူႉဢၼ်ၸႅင်ႈလႅင်းၵႂႃႇ ဢမ်ႇငဝ်းငဝ်းသင် ပဵၼ်ဢၼ်မီးၽွၼ်းလီတႄႉတႄႉၶႃႈယဝ်ႉ ” ဝႃႈၼႆ ။
ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ႁဝ်းၶႃႈၼႆႉ ပဵၼ်ဝၼ်းလမ်ႇလွင်ႈ ပဵၼ်ဝၼ်းမၢႆတွင်း ပုၼ်ႈတႃႇၵူၼ်း မိူင်း တႆးႁဝ်း ဢၼ်ၼိုင်ႈလႄႈ မိူဝ်းၼႃႈမႃးၵေႃႈ လီမီးပၢင်လႅၵ်ႈလၢႆႈပိုၼ်ႉႁူႉ ဢမ်ႇဝႃႈၵဵဝ်ႇၵပ်း သင် ၵေႃႈယဝ်ႉ ႁႂ်ႈႁဝ်းတေ ဢမ်ႇမိူၼ်ၵူၼ်းတႃမူဝ်းၼၼ်ႉ လီလႆႈမီး ပၢင်လႅၵ်ႈလၢႆႈပိုၼ်ႉ ၵူႈၸိူဝ်ႉၵူႈယင်ႇ ယူႇ ၽူႈမီးၸၼ်ႉ ၼႂ်းပႃႇတီႇမႂ်ႇသုင်ၸိုင်ႈတႆး ၸဝ်ႈၼိုင်ႈလၢတ်ႈ ဝႃႈၼႆ ။


text:
လူမ်းလႅင်ႉ၊ မၢၵ်ႇႁဵပ်းတူၵ်း ၼႂ်းၸႄႈဝဵင်းမိူင်းပွၼ်၊ ၼမ်ႉၸၢင်လႄႈ ႁိူၼ်းၵူၼ်းလူႉၵွႆၼမ်။
ၼႂ်းဝၼ်းတီႈ 29/04/2017 ယၢမ်းဝၢႆးဝၼ်း ၾူၼ်လူင်-လူမ်းလႅင်ႉ မၢၵ်ႇႁဵပ်းတူၵ်းႁၢဝ်ႈႁႅင်း ၼႂ်း ၸႄႈဝဵင်းမိူင်းပွၼ် လႄႈ ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း။ တီႈပွၵ်ႉ ဝၢၼ်ႈမႂ်ႇ ဝဵင်းမိူင်းပွၼ် လင်းႁိူၼ်း လူႉလႅဝ်ၵႂႃႇ 3 လင်၊ လဵၵ်းမုင်းႁိူၼ်းတင်းၽႃၵင်ႈႁိူၼ်း ၵွၵ်းဢွၵ်ႇ ပိဝ်ၸွမ်းလူမ်း ဝႃႈၼႆ။
တီႈဝၢၼ်ႈႁၢႆးၽၵ်း-ၸႄႈဝဵင်းၼမ်ႉၸၢင်ၵေႃႈ ၺႃးလူမ်ႉလႅင်ႉလႄႈ လင်ႁိူၼ်း 70 ပၢႆ ၵူၼ်ႇပင်း လူႉလႅဝ်။ မႆႉႁိူၼ်းၽတ်ႉသႂ်ႇၼႃႈ- ပႃႈၵူဝ်ႇမႃႇ ဢႃယု 55 ပီ မၢတ်ႇၸဵပ်း။ ၾႃႉၽႃႇၺႃးဝူဝ်းတၢႆ တူဝ်ၼိုင်ႈ။
ၼွၵ်ႈလိူဝ်ၼၼ်ႉ သဝ်ၾႆး/လၵ်းၾႆးၵေႃႈ ႁၵ်းလူမ်ႉတင်းၼမ်၊ တူၼ်ႈမႆႉယႂ်ႇ/လူင်ၵေႃႈ ႁၵ်းလူမ်ႉ တူၵ်းၸွမ်းသဵၼ်ႈတႃႈသၢႆတၢင်း ၸွမ်းဝၢၼ်ႈ။ တူၼ်ႈမႆႉယႂ်ႇ/လူင် မႆႉၺွင်ႇၸဵမ်ၸိူဝ်းၼႆႉ ႁၵ်းသႂ်ႇ ၸွမ်းဝၢင်းဝတ်ႉ တင်းၼမ်လၢႆ ဝႃႈၼႆ။
ႁိူၼ်းၵူၼ်းဝၢၼ်ႈၵမ်ႈၼမ် ပဵၼ်လဵၵ်းမုင်းယူႇသေတႃႉ၊ ဢမ်ႇၸႂ်ႉလဵၵ်းတွၵ်ႇလႄႈ ၸင်ႇပိဝ် ၸွမ်းလူမ်းငၢႆႈ- ဝႃႈၼႆ။
ႁွင်ႈၵၢၼ်ၾၢႆႇပႂ်ႉတူၺ်းၾိင်ႈၾႃႉရႃႇသီႇၵေႃႈ ပိုၼ်ၽၢဝ်ႇဝႃႈ ၼႂ်းႁူဝ်လိူၼ်မေႊၼႆႉ တေမီးၾူၼ် လူမ်း- လူမ်းလႅင်ႉၶၢဝ်းမႆႈလႄႈ ထုၵ်ႇလႆႈၾၢင်ႉၵၼ်ဝႆ- ဝႃႈၼႆ။


text:
ၸဝ်ႈၼႃႈတီႈၾၢႆႇၽွင်းငမ်းၸႄႈဝဵင်းမူႇၸေႊ ၸီႉသင်ႇႁႂ်ႈၵူၼ်းမိူင်း ၵိုတ်းၵၢၼ်ၶုတ်းသၢႆး ၼႂ်းမႄႈ ၼမ်ႉမၢဝ်းလႄႈ ၵူၼ်းမိူင်းပွၵ်ႉတေႃႇယွတ်ႈ ဢၼ်ႁဵတ်းၵၢၼ်ၶုတ်းသၢႆး ႁႃၵိၼ်လဵင်ႉတွင်ႉၼၼ်ႉ ႁူပ်ႉ တၢင်းယၢပ်ႇၽိုတ်ႇ။
Photo: Tong Hwe Li
ၸွမ်းၼင်ႇလူင်ပွင်ၸို်င်ႈၶႄႇ ႁူပ်ႉထူပ်းလူင်ပွင်ၸိုင်ႈမၢၼ်ႈ ၼႂ်းႁူဝ်ပီ 2017 ၼႆႉသေ တုၵ်းယွၼ်းႁႂ်ႈ ၸီႉသင်ႇၵိုတ်းၵၢၼ်ၶုတ်းသၢႆး ၼႂ်းၼမ်ႉမၢဝ်းၼႆလႄႈ မိူဝ်ႈဝၼ်းတီႈ 19/05/2017 ၼၼ်ႉ လူင်ပွင် ၸိုင်ႈမၢၼ်ႈ ၾၢႆႇၽွင်းငမ်းၸႄႈဝဵင်း ဢွၵ်ႇလိၵ်ႈၸီႉသင်ႇၵူၼ်းမိူင်းမူႇၸေႊ ႁႂ်ႈၵိုတ်း ၵၢၼ်ၶုတ်းသၢႆး။
လူင်ပွင်ၸိုင်ႈမၢၼ်ႈၾၢႆႇၽွင်းငမ်းၸႄႈဝဵင်း ၼႄၶေႃႈဢၢင်ႈဝႃႈ တႃႇၵႅတ်ႇၶႄႁႄႉၵင်ႈမႄႈၼမ်ႉ လႅၼ် လိၼ်မိူင်းမၢၼ်ႈ – မိူင်းၶႄႇ ယႃႇႁႂ်ႈမႄႈၼမ်ႉမၢဝ်းပိူင်ႈသၢႆၼမ်ႉလႆလူင်းၼႆသေ ဝၼ်းတီႈ 27/05/ 2017 ၼႆႉႁႂ်ႈဝႆႉပဵၼ်ဝၼ်းလိုၼ်းသုတ်း ႁႂ်ႈၵဵပ်းၶူဝ်းၶွင်ၶိူင်ႈၸၢၵ်ႈတင်းသဵင်ႈဢွၵ်ႇ- ဝႃႈၼႆ။
Photo: Tong Hwe Li
ၸၢႆးဢွင်ႇ ၵူၼ်းမူႇၸေႊလၢတ်ႈဝႃႈ – “ၵူၼ်းမိူင်း ပွၵ်ႉတေႃႇယွတ်ႈဢၼ်မီးလင်ႁိူၼ်း 100 ပၢႆၼႆႉ ၵမ်ႈၼမ်ၶုတ်းသၢႆးႁႃၵိၼ်လဵင်ႉတွင်ႉလႄႈ ပေႃးလႆႈၵိုတ်းၵၢၼ်ၶုတ်းသၢႆးၸိုင် တေမီးလွင်ႈ ယၢပ်ႇ ၽိုတ်ႇတႃႇၼႃႈႁိူၼ်း လွင်ႈႁႃၵိၼ်လဵင်ႉတွင်ႉ ပႃးၸဵမ်တႃႇပၢႆးပၺ်ၺႃလုၵ်ႈဢွၼ်ႇၸိူဝ်းၼႆႉ ၵမ်ႈၼမ် ဢဝ်သၢႆးၼႂ်းၼမ်ႉၶိုၼ်ႈမႃး တႃႇၵေႃႇသၢင်ႈၼႂ်းဢိူင်ႇ ၼႂ်းဝၢၼ်ႈၶိုၼ်းၵူၺ်းလႄႈ ၸိူဝ်းတိုၵ်ႉႁဵတ်းၵၢၼ် ၵေႃႇသၢင်ႈၵေႃႈတေယၢပ်ႇၽိုတ်ႇ၊ ယၢမ်းလဵဝ်ၵေႃႈၵေႃႇသၢင်ႈႁူင်းႁေႃ ၵေႃလိၵ်ႈလၢႆးၵေႃႈယင်းပႆႇ ယဝ်ႉတူဝ်ႈ- ဝႃႈၼႆ။
Photo: Tong Hwe Li
ၵူၼ်းမိူင်းပွၵ်ႉတေႃႇယွတ်ႈမူႇၸေႊၼႆႉ မိူဝ်ႈပီ 2012 ၼၼ်ႉ ၽႅၼ်ၵၢၼ်ပူၵ်းပွင်ဝဵင်းၼႆသေ လူင်ပွင် ၸိုင်ႈ တဵၵ်းသိုဝ်ႉတီႈလိၼ်သူၼ်၊ ၼႃး၊ တႃႈႁိူဝ်း လူၺ်ႈၵႃႈၶၼ်ထုၵ်ႇ။ ယၢမ်းလဵဝ်ဢမ်ႇမီးတီႈလိၼ် ၽုၵ်ႇသွမ်ႈယဝ်ႉလႄႈ ၸင်ႇလႆႈၶုတ်းသၢႆး ၼႂ်းၼမ်ႉမၢဝ်း ႁဵတ်းပဵၼ်ၵၢၼ် ႁႃၵိၼ်လဵင်ႉတွင်ႉ မီးမႃး3 ပီယဝ်ႉ။


text:
ၼႂ်းဝူင်ႈဝၢင်ႈၼႆႉ ပေႃးမႃးထတ်းသၢင်တူၺ်း ငဝ်းလၢႆးၵၢၼ်ႁူမ်ႇလူမ်ႈ၊ ဝႃႈသိုဝ်ႈမၼ်းၵၢၼ်သိုၵ်းၵၢၼ်သိူဝ် ၼႂ်းမိူင်းတႆးၼႆႉ လႆႈႁၼ်ပႅၵ်ႇလၢၵ်ႇယုင်ႈယၢင်ႈဝႆႉ။ တီႈတၢင်းတီႈမိူင်းလႃး လႆႈႁၼ်ပီႈၼွင်ႉဝႃႉလႄႈပီႈၼွင်ႉ မိူင်းလႃးၶဝ် ၶဵင်ႈၶႅင်ၵၼ်။ လိူဝ်ၼၼ်ႉ ပွတ်းမိူင်းၵိုင်ၸိူဝ်းၼႆႉၵေႃႈ မီးပၢင်တိုၵ်း မီးလွင်ႈၶွင်ႉၶမ်ၼႂ်းၵႄႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႄႈတပ်ႉသိုၵ်းမၢၼ်ႈ ။
ပေႃးမႃးတူၺ်းထႅင်ႈ တၢင်းဢၼ်ၵူၼ်းတႆးႁဝ်းယူႇသဝ်း မိူၼ်ၼင်ႇတၢင်းၽႃၵၢၼ်ႉလႂ်၊ ပွတ်းမိူင်းၶၢင် ၸိူဝ်းၼၼ်ႉၵေႃႈ ပဵၼ်ပၢင်တိုၵ်းသိုၵ်းသိူဝ်ဝႆႉ။ တၢင်းမိူင်းယၢင်းၽိူၵ်ႇၸိူဝ်းၼႆႉၵေႃႈ တိုၵ်ႉပဵၼ်ၼၼ်ယူႇ၊ မၼ်းပဵၼ်ယွၼ်ႉသင်၊ ၵွပ်ႈပိူဝ်ႈလွင်ႈႁပ်ႉႁၼ် ၵဵဝ်ႇလူၺ်ႈၵၢၼ်ႁူမ်ႇလူမ်ႈၼႆႉ လၢတ်ႈတီႈသိုဝ်ႈမၼ်း ပေႃးၵဵဝ်ႇလူၺ်ႈလွင်ႈသိုၵ်းၼႆႉ ယူႇတီႈတပ်ႉမတေႃႇ တပ်ႉသိုၵ်းမၢၼ်ႈလႄႈတင်းၸုမ်းၸၢဝ်းၶိူဝ်းၶဝ် တၢင်းႁၼ်ထိုင်ဢမ်ႇမိူၼ်ၵၼ်၊ ၵွပ်ႈပိူဝ်ႈပႆႇငူပ်ႉငီႉၵၼ်လႆႈ လွင်ႈၵၢၼ်ႁူမ်ႇလူမ်ႈ ။
ပေႃးထတ်းသၢင်တူၺ်းမိူဝ်ႈ ပၢင်ၵုမ်လူင်ပၢင်လူင် ၵမ်းတီႈ 2 ဢၼ်ၶဝ်ဝႃႈ ပၢင်ၵုမ်လူင်ႁူဝ်ပၢၵ်ႇပီ 21 ၼၼ်ႉ ၵဵဝ်ႇလူၺ်ႈၵၢၼ်ႁူမ်ႇလူမ်ႈၼႆႉ ပၢႆးႁပ်ႉႁၼ်ဢၼ်ပႅၵ်ႇလၢၵ်ႇၵၼ် မီးတင်းၼမ်။ ၵွပ်ႈပိူဝ်ႈၼႆ တႄႇဢဝ်ဝူင်ႈၼႆႉၵႂႃႇ ႁဝ်းၶႃႈၶႂ်ႈဢုပ်ႇၸွမ်း။ ႁဝ်းတေတင်ႈတပ်ႉမတေႃႇ ဢၼ်ပဵၼ်တပ်ႉသိုၵ်းမိူင်းႁူမ်ႈတုမ်ၼႆႉ ႁဝ်းၶႃႈတေ ယင်ႇႁၢၵ်ႈၼိူဝ်ၸိူင်ႉႁိုဝ်သေ တႄႇတင်ႈၵႂႃႇ၊ တီႈၼႆႈမၼ်းတေမီးလွင်ႈႁပ်ႉႁၼ်ပႅၵ်ႇလၢၵ်ႇၵၼ်ဝႆႉ 2 တွၼ်ႈ ။
ယူႇတီႈတပ်ႉမတေႃႇသိုၵ်းမၢၼ်ႈၶဝ်တႄႉဝႃႈ တေလႆႈပဵၼ် Standard army ၊ ၵူၺ်းၵႃႈ ၵူႈမိူင်းမိူင်းတႄႉ ပိူၼ်ႈဝႃႈ Professional Army ။ ဢၼ်တပ်ႉသိုၵ်းမၢၼ်ႈၶႂ်ႈပဵၼ် Standard army ၼၼ်ႉ လႄႈဢၼ်ၸုမ်း ၸၢဝ်းၶိူဝ်းၶႂ်ႈပဵၼ် Professional Army ၼၼ်ႉ ပွင်ႇဝႃႈၼႂ်းမိူင်းၼႆႉ တၵ်းတေလႆႈမီးတပ်ႉသိုၵ်းလုၵ်ႈလဵဝ်ၵူၺ်း၊ ၼႆႉတႄႉလွင်ႈႁပ်ႉႁၼ်မၼ်းမိူၼ်ၵၼ်ယူႇ။ ၵူၺ်းၵႃႈ ၵွပ်ႈသင်လႄႈသမ်ႉၶႂ်ႈႁႂ်ႈပဵၼ်လႃႇ၊ တီႈၼႆႈတႄႉမီးလွင်ႈ ပႅၵ်ႇပိူင်ႈၵၼ် ။
ယူႇတီႈတပ်ႉမတေႃႇမၢၼ်ႈၼႆႉ ၶဝ်ႁၼ်ဝႃႈ 1.ပိူဝ်ႈတႃႇတေၵႅတ်ႇၶႄႁႄႉၵင်ႈ။ 2.ပိူဝ်ႈတႃႇပၼ်လွင်ႈႁူမ်ႇလူမ်ႈ။ 3.ပိူဝ်ႈတႃႇပႂ်ႉပႃးဢႃႇၼႃႇၸိၵ်းၸွမ်ဝၢၼ်ႈမိူင်း ႁႂ်ႈပေႃးမၼ်ႈၵိုမ်း။ ၵွပ်ႈတၢင်းယိူင်းဢၢၼ်းၸိူဝ်းၼႆႉသေ တၵ်းတေယုၵ်ႉမုၼ်းပူၵ်းပွင်ပၼ် တီႈတပ်ႉမတေႃႇၼႆႉ ႁႂ်ႈမၼ်းၶိုတ်းၵၢပ်ႈ၊ ႁႂ်ႈမီးဢဵၼ်ႁႅင်းၵိုၼ်းၶွၼ်ႈ ဝႃႈၸိူင်ႉၼႆ ။
ပေႃးယူႇတီႈၸုမ်းၸၢဝ်းၶိူဝ်းၶဝ်ႁၼ်သမ်ႉ ဢမ်ႇမိူၼ်ၼၼ်။ တပ်ႉသိုၵ်းၼႆႉ တေလႆႈမီးမၢႆမီႈ၊ တေလႆႈမီး ဢဵၼ်ႁႅင်းယႂ်ႇ၊ တေလႆႈၶိုတ်းၵၢပ်ႈၵူၺ်းဢမ်ႇၵႃး သမ်ႉတေလႆႈၵိုင်ႇငၢမ်ႇၸွမ်းၵၢပ်ႈဝၢၼ်ႈပၢၼ်မိူင်း၊ တေလႆႈတူၺ်းၸွမ်းၵၢၼ်မၢၵ်ႈမီး၊ ၵၢၼ်မိူင်း ႁႂ်ႈပေႃးၵိုင်ႇငၢမ်ႇၵၼ်ၵူၺ်းဢမ်ႇၵႃး သမ်ႉတေလႆႈပဵၼ်တပ်ႉ ဢၼ်မေႃၼပ်ႉယမ် ပၵ်းပိူင်မၢႆမီႈၼႂ်းမိူင်းလႄႈ ပၵ်းပိူင်မၢႆမီႈၵူႈမိူင်းမိူင်းၸႂ်ႉတိုဝ်း။ သမ်ႉတေလႆႈပဵၼ်တပ်ႉသိုၵ်း ဢၼ်ဢမ်ႇယူႇတႂ်ႈၵူၼ်းၵေႃႉလဵဝ်ၵုမ်းၵမ်၊ ဢၼ်ဢမ်ႇယူႇတႂ်ႈမုၵ်ႉၸုမ်းသေဢၼ်ဢၼ်ၵုမ်းၵမ်။ လိူဝ်ၼၼ်ႉ တေလႆႈပဵၼ်တပ်ႉသိုၵ်း ဢၼ်ဢမ်ႇၶဝ်ႈၵႅဝ်ၸွမ်းၵၢၼ်မိူင်း၊ ယူႇတီႈၾၢႆႇၸုမ်းၸၢဝ်းၶိူဝ်းၶဝ် တုၵ်းယွၼ်းဝႆႉၸိူင်ႉၼင်ႇၼၼ် ။
ပေႃးမႃးတူၺ်းလွင်ႈၶဝ်ႁပ်ႉႁၼ်ဝႃႈ တေလႆႈမီးတပ်ႉသိုၵ်း တပ်ႉမတေႃႇဢၼ်လဵဝ်ၵူၺ်း ဢၼ်ဝႃႈၼၼ်ႉ မိူၼ်ၵၼ်သေတႃႉၵေႃႈ လၢႆးႁပ်ႉႁၼ် ဢၼ်ပႅၵ်ႇပိူင်ႈၵၼ်ထႅင်ႈတႄႉ တပ်ႉမတေႃႇဢၼ်ဝႃႈၼႆႉ မၼ်းပဵၼ်ၸိူင်ႉႁိုဝ်လႄႈၵိူတ်ႇဢွၵ်ႇမႃး၊ ၵွပ်ႈသင်လႄႈ မၼ်းထုၵ်ႇလီမီးဢၼ်ဝႃႈၼၼ်ႉၵေႃႈ မီးလွင်ႈပႅၵ်ႇပိူင်ႈၵၼ် ။
ယူႇတီႈတပ်ႉမတေႃႇမၢၼ်ႈသမ်ႉႁၼ်ဝႃႈ ၵွပ်ႈဝႃႈၶဝ်ပဵၼ်ၵူၼ်းဢၼ်ၶတ်းၸႂ်တိုၵ်းဢဝ်မႃး လွင်ႈလွတ်ႈလႅဝ်း ၵွၼ်းၶေႃၸိုင်ႈမိူင်း၊ ယဝ်ႉၵေႃႈဢိင်ၼိူဝ်ၸႂ်ႁၵ်ႉၶိူဝ်းသေ ၵိူတ်ႇဢွၵ်ႇမႃး၊ ယဝ်ႉၵေႃႈတပ်ႉမတေႃႇၼႆႉ ပဵၼ်ဢၼ်ၵိူတ်ႇဢွၵ်ႇမႃးၼႂ်းၵႄႈပေႃႈမႄႈၵူၼ်းမိူင်း။ ပဵၼ်တပ်ႉသိုၵ်းဢၼ်ယူႇတီႈၵူၼ်းမိူင်း ၸၢဝ်းၶိူဝ်း တင်းသဵင်ႈၵူႈၶိူဝ်းၶိူဝ်းသေ ၶွၼ်ႈတုမ်ဝႆႉလႄႈ ၸင်ႇဝႃႈတႃႇႁူမ်ႇလူမ်ႈၸိုင်ႈမိူင်းလူင် မိူင်းႁူမ်ႈတုမ်ၼႆႉ မီးတပ်ႉမတေႃႇၼႆႉဢၼ်လဵဝ်ၵူၺ်း ဢၼ်တေသူၼ်းႁူၺ်းလႆႈ၊ ဢၼ်တေၵိူတ်ႇဢွၵ်ႇပၼ်လႆႈလွင်ႈငမ်းယဵၼ်၊ ဢၼ်တေႁဵတ်းႁႂ်ႈသၢင်ႈလႆႈ လွင်ႈလီၵၼ်ၶိုၼ်းၼႂ်းၸိူဝ်ႉၶိူဝ်း ၶဝ်ႁပ်ႉႁၼ်ၸိူင်ႉၼၼ် ။
လိူဝ်သေၼၼ်ႉ ယူႇတီႈတၢင်းတပ်ႉမတေႃႇသိုၵ်းမၢၼ်ႈ ႁပ်ႉႁၼ်ဝႆႉဝႃႈ ၵူႈမိူင်းမိူင်းၼႂ်းလုမ်ႈၾႃႉၼႆႉၵေႃႈ ၼိုင်ႈၸိုင်ႈမိူင်းလႂ်မီးတပ်ႉမတေႃႇၼိုင်ႈလုၵ်ႈၵူၺ်း၊ ၵွပ်ႈၼႆလႄႈတပ်ႉမတေႃႇၶဝ်ၼႆႉ ၸင်ႇပဵၼ်ဢၼ်လမ်ႇလွင်ႈ သေပိူၼ်ႈ ၶဝ်ႁပ်ႉႁၼ်ၼင်ႇၼၼ် ။
ၵူၺ်ႈၵႃႈတီႈၼႆႈ ပေႃးဢဝ်ၸုမ်းၸၢဝ်းၶိူဝ်းႁၼ်ထိုင်ၸမ်ႉ တပ်ႉမတေႃႇဢၼ်ဝႃႈၼႆႉ မၼ်းၵူၺ်းပဵၼ် ယွၼ်ႉပၼ်ႁႃၵၢၼ်မိူင်းသေလႄႈ ၵိူတ်ႇဢွၵ်ႇမႃးၸွမ်းၶေႃႈၵိၼ်ၵႅၼ်ႇ ပၢင်လူင်။ ၵွပ်ႈပိူဝ်ႈႁဝ်းဢမ်ႇ ႁဵတ်းဢွၵ်ႇၼမ်ႉဢွၵ်ႇတူဝ်လႆႈလႄႈ ၸင်ႇၵိူတ်ႇဢွၵ်ႇမႃးပဵၼ်တပ်ႉသိုၵ်း ယိင်ႈယႂ်ႇလူင်မႃးၵူၺ်း၊ ဢမ်ႇၸႂ်ႈဝႃႈ ဢမ်ႇမီးဢမ်ႇပဵၼ်လႄႈ ၵိူတ်ႇဢွၵ်ႇမႃး၊ ဢိင်ၼိူဝ်ငဝ်းလၢႆးၵၢၼ်မိူင်းသေ မၼ်းၵိူတ်ႇဢွၵ်ႇမႃးၵူၺ်း။ သင်ၸိူဝ်ႉဝႃႈ ႁဵတ်းႁႂ်ႈလႆႈ မီးလွင်ႈသုၼ်ႇလႆႈသုၼ်ႇပဵၼ်ၽဵင်ႇပဵင်းၵၼ် တၢမ်ၼင်ႇလွၵ်းပိူင်မိူင်းၾႅတ်ႊၻရႄႊလ် မီးမႃးၼၼ်ႉၸိုင် တႃႇႁႂ်ႈတပ်ႉမတေႃႇၼႆႉ ပေႃးၵိူတ်ႇယႂ်ႇမႃးယိင်ႈယႂ်ႇမႃးထၢၼ်ႇၼႆႉၵေႃႈ ဢမ်ႇမီး။ ပိူင်လူင်မၼ်း တၵ်းတေလႆႈၵေႃႇသၢင်ႈႁႂ်ႈမိူင်းႁူမ်ႈတုမ်ၼႆႉ ပဵၼ်ၸွမ်းၼင်ႇၾႅတ်ႊၻရႄႊလ် ၻီႊမူဝ်ႊၶရေႊၸီႊ ဢၼ်ဝႃႈၼၼ်ႉၵူၺ်း။ ပေႃးပဵၼ်မိူင်းႁူမ်ႈတုမ်ၾႅတ်ႊၻရႄႊလ်မႃးတႄႉ တပ်ႉမတေႃႇဢၼ်ဝႃႈၼႆႉ မိူၼ်တင်းဝႃႈ ႁဝ်းလူတ်းယွမ်းဢဵၼ်ႁႅင်းမၼ်းၵေႃႈဢမ်ႇပဵၼ်သင်၊ ၸုမ်းၸၢဝ်းၶိူဝ်းၵမ်ႈၼမ် ႁၼ်ထိုင်ၸိူင်ႉၼၼ် ။
ၵမ်းလိုၼ်းသုတ်း မၼ်းမႃးပိူင်ႈၵၼ်တီႈ တပ်ႉမတေႃႇၵေႃႈႁၼ်ထိုင်တီႈၸုမ်းၸၢဝ်းၶိူဝ်းဝႃႈ ၵွပ်ႈပိူဝ်ႈၸပ်းပႅၼ်းၼိူဝ်ဝႃႇတပၢႆးမိူင်းသေဢၼ်ဢၼ်၊ ၵွပ်ႈပိူဝ်ႈပႅၼ်ပႄႈၸွမ်းလူၺ်ႈၵၢၼ်တိုၵ်းသိုၵ်းသိူဝ်။ ပွင်ႇဝႃႈၵွပ်ႈပိူဝ်ႈၸပ်းပႅၼ်း မီးၸႂ်ၶႂ်ႈတိုၵ်းၶႂ်ႈတေႃး။ လိူဝ်ၼၼ်ႉသမ်ႉ ၸုမ်းၸၢဝ်းၶိူဝ်းၼင်ႇၵၼ်ၵေႃႈ ပဵၼ်ပၢင်တိုၵ်းသိုၵ်းသိူဝ်ၵၼ်ၸိူဝ်းၼႆႉ ႁဵတ်းႁႂ်ႈမႃးပဵၼ်လွင်ႈလွၵ်ႇငိုတ်ႈတေႃႇ ၵၢၼ်ႁူမ်ႇလူမ်ႈၸိုင်ႈမိူင်း၊ ၵွပ်ႈၼႆလႄႈ တၵ်းတေလႆႈမီးတပ်ႉမတေႃႇဢၼ်လဵဝ်၊ ၸုမ်းၸၢဝ်းၶိူဝ်းဢၼ်ဝႃႈၼႆႉ တၵ်းတေဢမ်ႇလႆႈမီး ။
လိူဝ်သေၼၼ်ႉ တပ်ႉမတေႃႇၶဝ်သမ်ႉႁၼ်ထိုင်ဝႃႈ ၸုမ်းၸၢဝ်းၶိူဝ်းၼႆႉ ပဵၼ်တပ်ႉသိုၵ်းၸိူဝ်းဢၼ်ယွၼ်း သုၼ်ႇလႆႈ လူၼ်ႉလူၼ်ႉလိူဝ်လိူဝ်ၵူၺ်း၊ ဢမ်ႇၸႂ်ႈဝႃႈ ပိူဝ်ႈတႃႇမိူင်းႁူမ်ႈတုမ်တေလႆႈၼိမ်တဵင်ႈသဝ်းယဵၼ်။ တီႈၼႆႈ ၾၢင်ႁၢင်ႈတပ်ႉမတေႃႇမိူင်းႁူမ်ႈတုမ်ဢၼ်ဝႃႈၼႆႉ ထုၵ်ႇလီပဵၼ်ၸိူင်ႉႁိုဝ်ၼႆ ဝူင်ႈၼႃႈမႃး ႁဝ်းၶႃႈၵွႆႈဢုပ်ႇၵၼ်ထႅင်ႈ ထတ်းသၢင်ထႅင်ႈ ။
တႃႇဝူင်ႈၼႆႉ ႁဝ်းၶႃႈတေလႆႈႁုပ်ႈထတ်းဝႃႈ- ဢၼ်ဝႃႈ တေလႆႈမီးတပ်ႉမတေႃႇဢၼ်လဵဝ်လုၵ်ႈလဵဝ်ၵူၺ်းၼၼ်ႉ ႁၼ်ထိုင်မိူၼ်ၵၼ်ယူႇသေတႃႉၵေႃႈ ယွၼ်ႉသင်လႄႈၵိူတ်ႇဢွၵ်ႇမႃး တပ်ႉမတေႃႇၼၼ်ႉတႄႉ တၢင်းႁၼ်ထိုင် ဢမ်ႇမိူၼ်ၵၼ်။ ယွၼ်ႉသင်လႄႈ တေလႆႈၵမ်ႉၵႅမ်ႁႅင်းတပ်ႉမတေႃႇဢၼ်ဝႃႈၼၼ်ႉၵေႃႈ ယူႇတီႈၸုမ်းၸၢဝ်းၶိူဝ်း ႁၼ်ပႅၵ်ႇလၢၵ်ႇ ပိူင်ႈၵၼ်တင်းတပ်ႉမတေႃႇဝႆႉယူႇ ဢၼ်ဝႃႈၼၼ်ႉ ယွၼ်းထတ်းၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၵူၼ်းမိူင်းၺႃးမတ်ႉၼွၼ်းတၢၵ်ႇၵတ်း ယွၼ်ႉသိုၵ်းမၢၼ်ႈ ၵိၼ်လဝ်ႈမဝ်းသေ ႁၢတ်ႇၵွင်ႈယိုဝ်းၼႂ်းဝၢၼ်ႈ
- Details
- Created on 12 January 2018
- Written by တႆးလွတ်ႈလႅဝ်း
သိုၵ်းမၢၼ်ႈၵေႃႉၼိုင်ႈ ၵိၼ်လဝ်ႈမဝ်းႁႅင်း ဢမ်ႇထိင်းတူဝ်ၵဝ်ႇလႆႈသေ ႁၢတ်ႇၵွင်ႈယိုဝ်း ၼႂ်းဝၢၼ်ႈတေႃႉၽေႇ ဢိူင်ႇၵုၼ်ၵေႃႇ ၸႄႈဝဵင်းၵျွၵ်းမႄး ၸမ်သိပ်းၵမ်း၊ သိုၵ်းမၢၼ်ႈၽၢႆႇၼိူဝ် ၵၢဝ်ႇၼႄးဝႃႈ ၵူၼ်းဝၢၼ်ႈၶၢႆလဝ်ႈပၼ်ၼႆသေ တီႉမတ်ႉဢဝ် ၸဝ်ႈလၢၼ်ႉ လႄႈ ၵေႃႉၵႂႃႇႁပ်ႉႁွင်း ၼွၼ်းတၢၵ်ႇၵတ်း တင်းၶိုၼ်း ၼႆယဝ်ႉ။
TNLA ၸႂ်ႉဢႃႇၼႃႇသိုၵ်း လွၵ်ႇငိူတ်ႈႁိမ်တီႈလိၼ် ၵူၼ်းမိူင်းဝုၺ်း ဢၢင်ႈသိမ်းဢဝ်တႄႇဝၢၼ်ႈမႂ်ႇ
- Details
- Created on 12 January 2018
- Written by တႆးလွတ်ႈလႅဝ်း
ႁူဝ်ပဝ်ႈ ဝၢၼ်ႈပၢင်ႁၢင်ႇ ဢၼ်ပဵၼ်ၽူႈမီးပုၼ်ႈၽွၼ်း ၼႂ်းၸုမ်းသိုၵ်းပလွင်ႈ (TNLA) ႁွင်ႉဢဝ်ႁႅင်းၵူၼ်း 10-ၵေႃႉပၢႆ ၶဝ်ႈၵႂႃႇၼႂ်းဝၢၼ်ႈမိူင်းဝုၺ်း ၸႄႈဝဵင်းၼမ်ႉၶမ်းသေ ဢထမ်ႇမ တဵင်းယွၼ်းၵႃႈၶွၼ်ႇ တီႈလိၼ်သူၼ်ႁႆႈၼႃးၵူၼ်းဝၢၼ်ႈ ၼိုင်ႈဢေႇၵလႂ် ၼပ်ႉဢၢၼ်ႇႁူဝ်သႅၼ်ပျႃး တေႃႇပီႊ ပေႃးဢမ်ႇပၼ်လႆႈ တေႁုပ်ႈသိမ်းဢဝ်လၢႆသေ ႁဵတ်းတီႈတႄႇတင်ႈဝၢၼ်ႈမႂ်ႇ ၼႆယဝ်ႉ။
ၵူၼ်းမိူင်းၼွင် သၢမ်ၵေႃႉပေႃႈမႄႈလုၵ်ႈ ထုၵ်ႇၵူၼ်းႁၢႆႉ ယိုဝ်းၸွမ်းတၢင်း တိူဝ်ႉၺႃးၵေႃႉပဵၼ်လုၵ်ႈ သဵင်ႈသၢၵ်ႈၵႂႃႇ
- Details
- Created on 11 January 2018
- Written by တႆးလွတ်ႈလႅဝ်း
ၵူၼ်းမိူင်းၼွင် ၸၢဝ်းမၢၼ်ႈ သၢမ်ၵေႃႉပေႃႈမႄႈလုၵ်ႈ လုၵ်ႉဝၢၼ်ႈၸိင်း ဢိူင်ႇဝၢၼ်ႈၸိင်း ၸႄႈဝဵင်းမိူင်းၼွင် ၶီႇၵႃးဢွၵ်ႇဝၢၼ်ႈၵႂႃႇတၢင်း ၸႄႈဝဵင်းၶူဝ်လမ်သေ လႆႈထုၵ်ႇၵူၼ်းႁၢႆႉသၢမ်ၵေႃႉ ဢဝ်ၵွင်ႈယိုဝ်းသႂ်ႇ ၽၢႆႇၼႃႈၵႃးလႄႈ မၢၵ်ႇၵွင်ႈတိူဝ်ႉၺႃး ၵေႃႉပဵၼ်လုၵ်ႈသေ လႆႈသဵင်ႈသၢၵ်ႈၵႂႃႇၵမ်းလဵဝ် ဝႃႈၼႆ။
TNLA လွၵ်ႇငိူတ်ႈၵဵပ်းၶွၼ်ႇ ၸဝ်ႈသူၼ်ၼဵင်ႈ
- Details
- Created on 08 January 2018
- Written by တႆးလွတ်ႈလႅဝ်း
ႁူဝ်ပဝ်ႈ ဝၢၼ်ႈပၢင်ႁၢင်ႇ ဢိူင်ႇၸေႊၼိူဝ် ၸႄႈဝဵင်းၼမ်ႉၶမ်း ဢၼ်ပဵၼ်ၽူႈၶဝ်ႈ ၸုမ်းသိုၵ်းပလွင်ႈ (TNLA) ႁွင်ႉၵူၼ်းၵႂႃႇဢထမ်ႇမ လွၵ်ႇငိူတ်ႈၵဵပ်းၶွၼ်ႇတီႈလိၼ် တီႈၸဝ်ႈသူၼ်ၼဵင်ႈ ဝၢၼ်ႈမိူင်းဝုၺ်း ဝႃႈ ပေႃးသၢင်းၶွၼ်ႇ တေႁဵတ်းသူၼ်ၼဵင်ႈလွတ်ႈလႅဝ်း ၼႆယူႇယဝ်ႉ။
သိုၵ်းမၢၼ်ႈႁွင်ႉထတ်း ပူႇၵၢင်ႉဝၢၼ်ႈ မိူင်းပဵင်း ၵဵဝ်ႇၵၢၼ်တူင်ႉၼိုင် RCSS/SSA
- Details
- Created on 08 January 2018
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶမရ-333 ငဝ်ႈတပ်ႉမိူင်းသၢတ်ႇ ႁွင်ႉထတ်းထၢမ် ပူႇၵၢင်ႉဝၢၼ်ႈလွၼ်းၵႅဝ်ႈ (ၸွမ်တွင်း) ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇ ၵဵဝ်ႇလူၺ်ႈၵၢၼ်တူင်ႉၼိုင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢမ်ႇၵႃး ဢထမ်ႇမၵိၼ်ၼိူဝ်ႉမူ ၼႃႈဝၢၼ်ႈပႃးထႅင်ႈ ၼႆယဝ်ႉ။
More Articles...
- သိုၵ်းမၢၼ်ႈမၢပ်ႇၼႄးဝႃႈ ၵူၼ်းမိူင်းလွႆလႅမ် ဢဝ်ၵူၼ်းသိုၵ်း RCSS/SSA ဢၼ်မၢတ်ႇၼႂ်းပၢင်တိုၵ်း မူၵ်းသိူင်ႇဝႆႉ ပၼ်ၼႆသေ ၶဝ်ႈသွၵ်ႈတဝ်ၼႂ်းႁိူၼ်းၵူၼ်းဝၢၼ်ႈ တႃႇ 50-လင်
- ၵူၼ်းၼုမ်ႇယၢင်းလႅင် 5-ၵေႃႉ ဢၼ်ၼႄၵၢင်ၸႂ် လွင်ႈသိုၵ်းမၢၼ်ႈ ၶႃႈႁႅမ်တၢႆၵူၼ်းသိုၵ်း KNPP ထုၵ်ႇၺႃးၺွပ်း
- လုင်းၵၢင်ႉဝၢၼ်ႈတူင်ႈ ဢၼ်သိုၵ်းမၢၼ်ႈတီႉၺွပ်းၵႂႃႇ မိူဝ်ႈဝၼ်းထီႉ 21/December/2017 ၼၼ်ႉ ထုၵ်ႇပေႃႉႁႅမ်ထိုင် ႁူဝ်တႅၵ်ႇ
- သိုၵ်းၶၢင် ၶၢၼ်းၶွၼ်ႇၸွမ်းလၢၼ်ႉၶၢႆၼမ်ႉမၼ်း တီႈထုင်ႉမၢဝ်း
- သိုၵ်းမၢၼ်ႈ ပေႃႉႁႅမ် ၽူႈၵွၼ်းဢိူင်ႇဝၢၼ်ႈသႃႇလူင် ဢၼ်တေၵႂႃႇလူလွမ် ၵူၼ်းပၢႆႈၽေးပၢင်တိုၵ်း တီႈၼမ်ႉတူႈ
- သိုၵ်းမၢၼ်ႈ ယိုဝ်းၵွင်ႈၵၢင်ႇမၢၵ်ႇလူင် သႂ်ႇၵူၼ်းမိူင်းသေ တီၺွပ်းၵၢင်ႉဝၢၼ်ႈတူင်ႈ ဢိူင်ႇမိူင်းပူးလူင်ၵႂႃႇ
- သိုၵ်းမၢၼ်ႈၼမ်ႉၸၢင် ဢထမ်ႇမတဵၵ်းတဵင်ၸႂ်ႉ လုင်းႁဵင်ဢိူင်ႇ လူင်းလၢႆးမိုဝ်းၵမ်ႉထႅမ်လွင်ႈႁၼ်လီ
- သိုၵ်းမၢၼ်ႈမိူင်းသၢတ်ႇ ဝႃႈဢမ်ႇလိူဝ်လႆႈ ၶေႃႈၸီႉသင်ႇပႃႈၼိူဝ်ၼႆသေ ၶဝ်ႈသွၵ်ႈတဝ်ၵဝ်းယႃႉ ၶူဝ်းႁိူၼ်း ၵူၼ်းမိူင်းယဝ်ႉ ဢဝ်လၢႆၶူဝ်းႁိူၼ်းၵႂႃႇ
- ပျီႇတုၸိတ်ႉၼႃးယႆး ယိုဝ်းၵွင်ႈလမ်းၸွမ်းလင်ၵူၼ်းမိူင်းသေ ဢဝ်ၵွင်ႈလွၵ်ႇငိူတ်ႈငႃသႂ်ႇၼႃႈ
- သိုၵ်းမၢၼ်ႈ 3-တပ်ႉၵွင် တီႇပႅတ်ႈသူၼ်ယႃႈ ၵူၼ်းမိူင်း 3-ၸႄႈဝဵင်း


text:
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA တင်း လူင်ပွင်ၸိုင်ႈမၢၼ်ႈ ႁူမ်ႈၵၼ်ပိုတ်ႇလုမ်း ၶွမ်ႊမတီႊလူလွမ်ပႂ်ႉတူၺ်းလွင်ႈငမ်းယဵၼ် JMC-S ၸၼ်ႉၸႄႈမိူင်း တီႈၸႄႈဝဵင်းၶူဝ်လမ် ၸိုင်ႈတႆးပွတ်းၸၢၼ်း။
ဝၼ်းတီႈ 30/05/2017 တူဝ်တႅၼ်းတပ်ႉသိုၵ်း RCSS/SSA ၊ တူဝ်တႅၼ်းတပ်ႉသိုၵ်းလူင်ပွင်ၸိုင်ႈမၢၼ်ႈ တိူင်းသိုၵ်း ဝၼ်းဢွၵ်ႇၵၢင်(ၶူဝ်လမ်) လႄႈတူဝ်တႅၼ်းၵူၼ်းမိူင်း ၸဵမ်ၸိူဝ်းၼႆႉ ႁူမ်ႈၵၼ်ပိုတ်ႇလုမ်းလူလွမ် ပႂ်ႉတူၺ်းလွင်ႈ ငမ်းယဵၼ် ၸၼ်ႉၸႄႈမိူင်း တီႈၸႄႈဝဵင်းၶူဝ်လမ်(ၶူဝ်ၶမ်း) ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
ၸၢႆးသႅင်မိူင်း ၽူႈၶၢၼ်ပၢၵ်ႇ RCSS/SSA လၢတ်ႈဝႃႈ “ ဢၼ်ၼႆႉတႄႉ လုၵ်ႉတီႈ ၶေႃႈတူၵ်းလူင်း NCA မႃး၊ ဝၢႆးမႃး ၸင်ႇၶွတ်ႇၽွတ်ႈ မိူၼ်ၼင်ႇ JMC၊ UPDJC ဢၼ်ဢုပ်ႇဢူဝ်းၵၢၼ်မိူင်းလႄႈသင်၊ ယဝ်ႉၵေႃႈ တွၼ်ႈတႃႇတေ လူလွမ် တူၺ်း ၵၢၼ်ငမ်းယဵၼ်၊ ၸုမ်းယိပ်းၵွင်ႈၵၢင်ႇ ၸိူဝ်းၼႆႉ။ တေမီး JMC ၶွတ်ႇၽွတ်ႈဝႆႉ ဢၼ်ၼိုင်ႈ၊ ဢၼ်ၼၼ်ႉ တေမီးဝႃႈ ၸၼ်ႉမိူင်းႁူမ်ႈတုမ်၊ ၸၼ်ႉၸႄႈမိူင်းလႄႈ ၸၼ်ႉပိုၼ်ႉတီႈ၊ ဢၼ်လႆႈပိုတ်ႇ လုမ်း ၵႂႃႇၼႆႉ ပဵၼ်ၸၼ်ႉၸႄႈမိူင်း JMC-S။ မိူဝ်ႈဢွၼ်တၢင်းတႄႉၵေႃႈ လုမ်းၾၢႆႇႁဝ်းၶႃႈ မီးဝႆႉတီႈတူၼ်ႈတီး။ ၵမ်းၼႆႉတႄႉ ႁဝ်းၶႃႈႁူမ်ႈၵၼ်သေပိုတ်ႇ ပႃးၾၢႆႇတပ်ႉသိုၵ်းမၢၼ်ႈ တင်းၾၢႆႇလူင်ပွင်ၸိုင်ႈ၊ ပႃးတင်းၸုမ်းႁဝ်းလႄႈ တူဝ်တႅၼ်းၵူၼ်းမိူင်း။ လုမ်းၼႆႉ ႁဝ်းႁူမ်ႈၵၼ်သေပိုတ်ႇ ယွၼ်ႉဝႃႈ တႃႇတေလူလွမ်ပႂ်ႉတူၺ်း လွင်ႈငမ်းယဵၼ် ၸွမ်းၵၼ်” ဝႃႈၼႆ။
ဝၢႆးသေ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA လူင်းလၢႆးမိုဝ်းလိၵ်ႈႁူမ်ႈမၢႆ ၵိုတ်းတိုၵ်းတူဝ်ႈမိူင်း NCA မိူဝ်း ဝၼ်းတီႈ 15/10/2015 ယဝ်ႉ ၸင်ႇႁူမ်ႈၵၼ်ၶွတ်ႇၽွတ်ႈ ၶွမ်ႊမတီႊတႃႇလူလွမ်ပႂ်ႉတူၺ်း လွင်ႈငမ်း ယဵၼ် ၸၼ်ႉမိူင်းႁူမ်ႈတုမ် ၸွမ်းၵၼ် ဝႃႈၼႆ။


text:
ၵေႃၵၢမ်ၵၢၼ်ပွင်သၢင်ႈ လွင်ႈငမ်းယဵၼ် (Peace Making Committee - PMC) ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈမႄးထတ်းသၢင် သပ်းလႅင်း ႁုပ်ႈၶိုၼ်း လွၼ်ႉမွၼ်းၽွၼ်းၵၢၼ် လႄႈ ၶၵ်ႉၵၢၼ် ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် - ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 ဢၼ်ယဝ်ႉၵႂႃႇ တီႈတူၼ်ႈတီး။
ပၢင်သပ်းလႅင်း ဢၼ်ၸတ်း ၼႂ်းဝၼ်းထီႉ 01 June 2017 တီႈလုမ်းၵပ်းသၢၼ် လူင်ပွင်ၸိုင်ႈမၢၼ်ႈ (RCSS) တူၼ်ႈတီးၼၼ်ႉ မီးၽူႈၶိုၼ်ႈႁွတ်ႈ 20-ပၢႆသေ ၽူႈဢွၼ်ႁူဝ် ၵေႃၵမ်ၵၢၼ်ပွင်သၢင်ႈ လွင်ႈငမ်းယဵၼ် (PMC) ၸဝ်ႈပွင်ၶိူဝ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်လႄႈ တႄႇပၢင်သပ်းလႅင်းၵႂႃႇ ယၢမ်းၵၢင်ၼႂ် 09:00-မူင်း ထိုင် ယၢမ်းဝၢႆးဝၼ်း 15:00-မူင်း။
လႆႈထတ်းသၢင် ႁုပ်ႈၶိုၼ်း ၶၵ်ႉၵၢၼ် တွၼ်ႈ ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်မၢၵ်ႈမီး၊ ၵၢၼ်တူင်ႇဝူင်းၵူၼ်း၊ တွၼ်ႈတီႈလိၼ် လႄႈ သၽႃႇဝၾိင်ႈတိုၼ်းပဵၼ် (ၶူဝ်းၶွင်သၽႃႇဝ) ဢၼ်ဢဝ်ဢုပ်ႇဢူဝ်း ငူပ်ႉငီႉ ၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 ဢၼ်ၸတ်းယဝ်ႉၵႂႃႇ တီႈၼေႇပျီႇတေႃႇ ၶၢဝ်းတၢင်း 6-ဝၼ်း ၼၼ်ႉလႂ်၊ တွၼ်ႈဝၼ်းလိုၼ်းသုတ်း ပၢင်ၵုမ်လူင် လႄႈ တွၼ်ႈလူင်းလၢႆးမိုဝ်း လိၵ်ႈႁူမ်ႈမၢႆ မိူင်းႁူမ်ႈတုမ် (Union Accord) လႂ်ၸိူဝ်းၼႆႉ။
ၼွၵ်ႈသေၼၼ်ႉ လႆႈထတ်းသၢင် သပ်းလႅင်းပႃး ၵဵဝ်ႇၵပ်း ၶၵ်ႉၵၢၼ် NCA လႄႈ ပၢင်ၵုမ် UPDJC ဢၼ်ၵဵဝ်ႇၶႂၢင်းတင်း တွၼ်ႈပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 လႄႈ တွၼ်ႈပၢင်ၵုမ် JMC-S ၊ လွင်ႈပိုတ်ႇလုမ်းမႂ်ႇ JMC-S တီႈၶူဝ်လမ်၊ ဢိၵ်ႇတင်း လွင်ႈဝၢင်းၽႅၼ်ၵၢၼ်ငၢၼ်း တႃႇႁဵတ်းသၢင်ႈ တၢင်းၼႃႈၵေႃႈ လႆႈဢုပ်ႇဢူဝ်းၵၼ်ပႃးသေ ၽူႈၵိူဝ်းၵုမ် PMC ၸဝ်ႈၶႂၢၼ်မိူင်း မွၵ်ႇလၢတ်ႈၶေႃႈၵႂၢမ်း လူပ်းလၢင်ပၢင်သပ်းလႅင်းၵႂႃႇ ၼႆယဝ်ႉ။
ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 ၼႆႉ လႆႈၸတ်းႁဵတ်းၵႂႃႇ တီႈ MICC-2 ဝဵင်းလူင်ၼေႇပျီႇတေႃႇ တင်းႁိုင် 6-ဝၼ်း (24-29 May 2017) မီးၸုမ်းလူင်ပွင်ၸိုင်ႈ၊ သၽႃး၊ တပ်ႉမတေႃႇမၢၼ်ႈ၊ ပႃႇတီႇၵၢၼ်မိူင်း၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း (EAOs) ၸိူဝ်းလူင်းလၢႆးမိုဝ်း NCA 8-ၸုမ်း၊ ၽူႈၵိုင်ႈထိူၵ်ႈၶဝ်ႈပႃး လႄႈ ၸုမ်းၸၢဝ်းၶိူဝ်းဢွၼ်ႇၶဝ် ၶဝ်ႈႁူမ်ႈ တင်းမူတ်းတေမီးယူႇမွၵ်ႈ 700-ၵေႃႉ ၼႆယဝ်ႉ။
မိူဝ်ႈပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-1 ပူၼ်ႉမႃးၼၼ်ႉၵေႃႈ ဝၢႆးပၢင်ၵုမ်ယဝ်ႉၼၼ်ႉ ယူႇတီႈ ၵေႃၵၢမ်ၵၢၼ်ပွင်သၢင်ႈ လွင်ႈငမ်းယဵၼ် (PMC) ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈမီးလွင်ႈ မႄးထတ်းသၢင် သပ်းလႅင်း ႁုပ်ႈၶိုၼ်း ၶၵ်ႉၵၢၼ် ပၢင်ၵုမ်လူင် တီႈတူၼ်ႈတီး ၼင်ႇၵဝ်ႇ။တႆးလွတ်ႈလႅဝ်း


text:
သိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းၵဝ်ႈၵၢင်ႉ (ၵူဝ်းၵၢင်ႉ) MNDAA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းဝဵင်းလၢဝ်ႇၵၢႆး၊ တုမ်ႉတိူဝ်ႉၵူၼ်းဝၢၼ်ႈ ၵူၼ်းမိူင်းဝၢတ်ႇၸဵပ်းလူႉတၢႆၼမ်၊ ၶူဝ်းၶွင်ႁိူၼ်းယေး ႁူင်းႁႅမ်းလႄႈ လူတ်ႉၵႃး ထုၵ်ႇၾႆးမႆႈလူႉၵွႆၸွမ်းတင်းၼမ်။
မိူဝ်ႈဝၼ်းတီႈ 06/03/2017 တင်ႈတႄႇယၢမ်းၵၢင်ၼႂ် 2 မူင်းပၢႆတေႃႇထိုင်ၵၢင်ၼႂ်မွၵ်ႈ 8 မူင်း၊ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၵူႈၸၢဝ်းၶိူဝ်းမိူင်းမၢၼ်ႈ (MNDAA) တင်းသိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ်တီႈၼႂ်း ဝဵင်းလၢဝ်ႇၵၢႆး။ ယွၼ်ႉၽေးပၢင်တိုၵ်းၼႆႉ မီးၵူၼ်းလူႉတၢႆၸွမ်းၼမ်။ တေႃႇထိုင်ယၢမ်းလဵဝ် ပၢင်တိုၵ်းယင်းပႆႇယဵၼ်။ ၾၢႆႇလူင်ပွင်ၸိုင်ႈသိုၵ်းမၢၼ်ႈ တိုၵ်ႉသိုပ်ႇထႅမ်ႁႅင်းသိုၵ်း ၶိူင်ႈၵွင်ႈလူင် မိူၼ်ၼင်ႇၵႃးတႅင်ႊၸိူဝ်းၼႆႉ။ ၾၢႆႇသိုၵ်းၵဝ်ႈၵၢင်ႉ MNDAA တီႉၺွပ်းဢဝ်ပလိၵ်ႈမၢၼ်ႈ 4 ၵေႃႉလႄႈယိုဝ်းတၢႆ 5 ၵေႃႉ- ဝႃႈၼႆ။
မေႃသွၼ်ႁူင်းႁဵၼ်းၸၼ်ႉငဝ်ႈ ႁူင်းႁဵၼ်းလူင်ပွင်ၸိုင်ႈၵေႃႉၼိုင်ႈ ၸိုဝ်ႈႁွင်ႉပျႃႇမီႇ တိူဝ်ႉၺႃးၸၢၵ်ႇမၢၵ်ႇလူင်သေ လႆႈလူႉတၢႆၵႂႃႇ။ လႆႈႁူႉဝႃႈမၼ်းၼၢင်းၼႆႉ ယွၼ်းလိုဝ်ႈၵၢၼ်ၵိူတ်ႇလုၵ်ႈသေ တိုၵ်ႉပွၵ်ႈမႃးႁဵတ်းၵၢၼ်ၶိုၼ်းလႆႈၵူၺ်း၊ လုၵ်ႈလၢင်းမၼ်းၼၢင်း ဢၼ်ၵိုတ်းဝႆႉၼၼ်ႉ ၾၢႆႇမုၵ်ႉၸုမ်းလူင်မေႃသွၼ်မိူင်းမၢၼ်ႈပတ်းပိုၼ်ႉ တေႁပ်ႉပုၼ်ႈၽွၼ်းလဵင်ႉလူၵႂႃႇ-ဝႃႈၼႆ။
ၵဵဝ်ႇၵပ်းလွင်ႈပၢင်တိုၵ်းၼႆႉ ၾၢႆႇလုမ်းၸွမ်ၸိုင်ႈမၢၼ်ႈ ၼၢင်းဢွင်ႇသၢၼ်းၸုၵျီႇ ၽူႈၵိူဝ်းၵုမ်ၸိုင်ႈမိူင်း ဢွၵ်ႇၶေႃႈပိုၼ်ၽၢဝ်ႇဝႆႉ ပၼ်ၶေႃႈတိုၵ်းသူၼ်းႁႂ်ႈဢဝ်လွင်ႈငမ်းယဵၼ်သေ ၶဝ်ႈႁူပ်ႉထူပ်းဢုပ်ႇဢူဝ်းငူပ်ႉငီႉၵၼ်၊ ဢမ်ႇၸႂ်ႈတေဢဝ်လွင်ႈၵွင်ႈၵၢင်ႇၵႄႈလိတ်ႈၵၼ်။ လွင်ႈပဵၼ်ပၢင်တိုၵ်းၼႆႉ ႁဵတ်းႁႂ်ႈမီးလွင်ႈတုမ်ႉတိူဝ်ႉၵူၼ်းဝၢၼ်ႈ ၵူၼ်းမိူင်း မီးလွင်ႈဝၢတ်ႇၸဵပ်းလူႉတၢႆၼမ်၊ လူႉသုမ်းၶူဝ်းၶွင်ၸိူဝ်းၼႆႉၵူၺ်း၊ ဢမ်ႇမီးၽွၼ်းလီသင်- ဝႃႈၼႆ။
ၾၢႆႇတပ်ႉသိုၵ်းၵဝ်ႈၵၢင်ႉ ဢွၵ်ႇလိၵ်ႈပိုၼ်ၽၢဝ်ႇဝႆႉဝႃႈ- ၵွပ်ႈသိုၵ်းလူင်ပွင်ၸိုင်ႈမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်း တပ်ႉသိုၵ်းၵဝ်ႈၵၢင်ႉယူႇၶိူဝ်းၶိူဝ်းယႂ်းယႂ်းလႄႈ ၸင်ႇလႆႈႁၢင်ႈႁႅၼ်းၽႅၼ်ၵၢၼ်သိုၵ်း ၶဝ်ႈတိုၵ်းၼႂ်းဝဵင်းလၢဝ်ႇၵၢႆးလႄႈ ဝၢၼ်ႈႁိမ်းႁွမ်း တီႈဢၼ်တပ်ႉလူင်ပွင်ၸိုင်ႈသိုၵ်းမၢၼ်ႈပၵ်းပႂ်ႉယူႇသဝ်းဝႆႉ ၸိူဝ်းၼၼ်ႉ- ဝႃႈၼႆ။
ယိူင်းဢၢၼ်းဢၼ်လႆႈၶဝ်ႈလေႃႇတိုၵ်းၸိူင်ႉၼႆၼႆႉ ၶႂ်ႈႁႂ်ႈသိုၵ်းလူင်ပွင်ၸိုင်ႈမၢၼ်ႈ လူတ်းယွမ်းလွင်ႈထႅမ်ႁႅင်း သိုၵ်းလေႃႇတိုၵ်း ၼႂ်းၼႃႈလိၼ်ၵဝ်ႈၵၢင်ႉ- ဝႃႈၼႆ။
ပူၼ်ႉမႃးမိူဝ်ႈၼႂ်းပီ 2009 ၼၼ်ႉ ၸုမ်းသိုၵ်းမၢၼ်ႈမိပ်ႇငႅၼ်းတပ်ႉသိုၵ်းၵဝ်ႈၵၢင်ႉ MNDAA လႅၵ်ႈလၢႆႈႁဵတ်းတပ်ႉပႂ်ႉ လႅၼ်လိၼ် BGF ။ တပ်ႉသိုၵ်းၵဝ်ႈၵၢင်ႉဢမ်ႇယွမ်းလႄႈ တပ်ႉသိုၵ်းမၢၼ်ႈထႅမ်ႁႅင်းသိုၵ်း ၶဝ်ႈၼႂ်းၼႃႈလိၼ်ၽွင်းငမ်း တူဝ်ၵဝ်ႇၵူဝ်းၵၢင်ႉ (ၵဝ်ႈၵၢင်ႉ)သေ ထိုင်တီႈသွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း၊ တပ်ႉသိုၵ်းမၢၼ်ႈႁုပ်ႈယိုတ်း ဢဝ်လႆႈ ႁူင်းႁဵတ်းၵွင်ႈၵၢင်ႇမၢၵ်ႇမိုဝ်ႈၸိုၼ်းယၢမ်း ၸိူဝ်းၼႆႉ၊ ၽူႈၼမ်းၸုမ်းၵဝ်ႈၵၢင်ႉ ၽိူင်ၵျႃးသိူင်းၵေႃႈ လႆႈငိူင်ႉဢွၵ်ႇၼႃႈလိၼ်ၵဝ်ႈၵၢင်ႉၵႂႃႇ။
ထိုင်မႃးမိူဝ်ႈပီ 2015 ၵေႃႈပဵၼ်ပၢင်တိုၵ်းၵၼ်ထႅင်ႈ၊ ယွၼ်ႉတပ်ႉသိုၵ်းၵဝ်ႈၵၢင်ႉ ၶဝ်ႈမႃးတိုၵ်းယိုဝ်းဢဝ်ၶိုၼ်း ၼႃႈလိၼ်ၽွင်းငမ်းတူဝ်ၵဝ်ႇ။ ပဵၼ်ပၢင်တိုၵ်းၵၼ်ပွတ်းတွၼ်ႈလၢဝ်ႇၵၢႆး/ ၵွင်းၸၢင်ႉၸိူဝ်းၼႆႉႁၢဝ်ႈႁႅင်းသေ ၵူၼ်းမိူင်းလႆႈလူႉယႂ်ႇတၢႆၼမ်၊ မီးၵူၼ်းမိူင်းၶႄႇၸွမ်းလႅၼ်လိၼ် လႆႈတိူဝ်ႉဝၢတ်ႇတၢႆယွၼ်ႉမၢၵ်ႇလူင် သိုၵ်းမၢၼ်ႈသေ ထိုင်တီႈလူင်ပွင်ၸိုင်ႈမၢၼ်ႈ ပေႃးလႆႈသၢႆႈတႅၼ်းၵႃႈႁူဝ်ပၼ် ၸိူဝ်းၼႆႉ။


text:
ဢၢႆႊထီႊ တႆး
Blue Stacks (Apps) တႃႇၸႂ်ႉတိုဝ်းလႆႈၼႂ်း Computer လႄႈ Android လေႃးၵၼ်
- Details
- Created on 11 September 2014
Blue Stacks (Apps) ဢၼ်ၼႆႉ ပဵၼ်ၶိူင်ႈတၢင်းလဵၼ်ႈ ၵူႈလွင်ႈလွင်ႈ၊ လုၵ်ႉတီႈၼႂ်းၶွမ်ႇပိဝ်ႇတိူဝ်ႇ ၸဝ်ႈၵဝ်ႇသေ လဵၼ်ႈလႆႈမိူၼ်ၼင်ႇၼႂ်းၶိူင်ႈ Android ၼင်ႇၵဝ်ႇ၊ လဵၼ်ႈလႆႈမိူၼ်ၼင်ႇ Wechat ၊ Line ၊ Twitter ၊ Facebook ၊ Viber ၊ Google Talk ၊ Games ၸိူဝ်းၼႆႉ ၸႃႉၵႂႃႇတၢင်းလဵၼ်ႈၵူႈလွင်ႈလွင်ႈ မိူၼ်ၼင်ႇၸဝ်ႈၵဝ်ႇ လဵၼ်ႈၼႂ်းမိုဝ်းထိုဝ်ၵူၺ်း။
Software ပုၼ်ႈတႃႇၵႄႈလိတ်ႈပၼ်ႁႃ Windows Features ၼႂ်းၶိူင်ႈ Windows-8/8.1
- Details
- Created on 08 August 2014
သင်ဝႃႈ ႁဝ်းလူင်း Window-8 ဢမ်ႇၼၼ် Windows-8.1 ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂၢင်း Progrem မႂ်ႇမႂ်ႇ တၢင်ႇလွင်ႈၸိူဝ်းၼႆႉ ဢမ်ႇလႆႈ၊ ၸႂ်ႉၸိူင်ႉႁိုဝ်ၵေႃႈ ဢမ်ႇမိူၼ်ၸႂ်ၸဝ်ႈၵဝ်ႇ၊ ၸဝ်ႈၵဝ်ႇၵႆႉၸႂ်ၸႃႉသေ ၵႆႉလူင်း Windows မႂ်ႇထႅင်ႈ
Software ပုၼ်ႈတႃႇၵႄႈလိတ်ႈပၼ်ႁႃ Windows လႄႈ Microsoft Office မိူဝ်ႈတိုၵ်ႉလူင်းမႂ်ႇမႂ်ႇ
- Details
- Created on 07 August 2014
သင်ဝႃႈ ႁဝ်းလူင်း Windows-7 ဢမ်ႇၼၼ် Window-8/8.1ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂ်ႇ Progrem မႂ်ႇမႂ်ႇ တၢင်ႇလွင်ႈၸိူင်းၼႆႉ ဢမ်ႇလႆႈ၊ ပေႃးသဵင်ႈလိူၼ် ၶွမ်းၸၢင်ႈလပ်း( Windows ၸၢင်ႈတူၵ်း) ၵႂႃႇႁင်းၵူၺ်း ၸိူဝ်းၼႆႉလႄႈသင် Microsoft Office ႁဝ်း သႂၢင်းဢမ်ႇလႆႈ ၸိူဝ်းၼႆႉလႄႈသင် တေလႆႈႁၼ်မႃး၊ ၵမ်ႉၼမ်တေႉ တေလႆႈႁၼ်တီႈ Window-8 လႄႈ 8.1။
လွၵ်းမိုဝ်းၵူႈလွင်ႈ (All Keyboards)
- Details
- Created on 07 August 2014
“လွၵ်းမိုဝ်း”ၸိူဝ်းၼႆႉ ပဵၼ်လွၵ်းမိုဝ်း ယူႇၼီႇၶူတ်ႉလႄႈ လွၵ်းမိုဝ်းၸေႃႇၸီႇ တႃႇၸႂ်ႉၼႂ်း Computer
ၽွၼ်ႉၵူႈလွင်ႈ (All Fonts)
- Details
- Created on 07 August 2014
“ၽွၼ်ႉ”ၸိူဝ်းၼႆႉ ၸႂ်ႉတိုဝ်းလႆႈ “မိူဝ်ႈတႅမ်ႈလိၵ်ႈလႄႈသင်၊ မိူဝ်ႈႁဵတ်းပပ်ႉလႄႈသင်၊ မိူဝ်ႈတႅမ်ႈဝွၵ်း ႁႂ်ႈတူဝ်လိၵ်ႈႁၢင်ႈလီလီ လႄႈသင်၊ ၸႂ်ႉလႆႈ တႃႇတႅမ်ႈလိၵ်ႈလုမ်းလိၵ်ႈၸၢႆး ၸူးၵၼ်ၸိူဝ်းၼႆႉသေဢမ်ႇၵႃး ၸႂ်ႉလႆႈ ၼင်ႇၵၢင်ၸႂ်ၸဝ်ႈၵဝ်ႇ ၶႂ်ႈဢဝ်ၸႂ်ႉတိုဝ်းၼၼ်ႉ” ယူႇယဝ်ႉ။


text:
ႁူင်းႁဵၼ်းၸိူဝ်ႉၸၢတ်ႈတႆး ဝဵင်းၵဵင်းတုင် လူဝ်ႇတၢင်းၸွႆႈထႅမ် ငိုၼ်းတွင်း 1800 သႅၼ်ပျႃးပၢႆ၊ တႃႇပူၵ်းပွင်ၵေႃႇသၢင်ႈႁူင်းႁဵၼ်းမႂ်ႇ ပၼ်လုၵ်ႈဢွၼ်ႇၶိုၼ်ႈႁဵၼ်း။
ႁူင်းႁဵၼ်းၸိူဝ်ႉၸၢတ်ႈတႆး ဝဵင်းၵဵင်းတုင် ၵေႃႇသၢင်ႈႁူင်းမႂ်ႇမႃး ၸဵမ်မိူဝ်ႈ ပီ 2016 ထိုင်ယၢမ်းလဵဝ် ပႆႇယဝ်ႉတူဝ်ႈ။ တိုၵ်ႉလူဝ်ႇတၢင်းၸွႆႈထႅမ် လွင်ႈငိုၼ်းတွင်းတင်းၼမ်။ ႁူင်းႁဵၼ်းၼႆႉ ၵေႃႇသၢင်ႈဝႆႉတီႈ ဝၢၼ်ႈၵုင်း ဢိူင်ႇၵၢတ်ႇၾႃႉ ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇၶူင်း။
လုင်းၸၢႆးသၢမ်တိပ်ႉသိူဝ် ၽူႈၼမ်းႁူင်းႁဵၼ်းၸိူဝ်ႉၸၢတ်ႈတႆး လၢတ်ႈဝႃႈ “ တေႃႈလဵဝ် ႁူင်းႁဵၼ်း ၼႆႉ ၵေႃႇသၢင်ႈဝႆႉပဵၼ်သွင်ၸၼ်ႉ ဢွၼ်တၢင်းတႄႉ ႁႂ်ႈလႆႈသိူဝ်ႇပူပိုၼ်ႉၸၼ်ႉတႂ်ႈဢွၼ်တၢင်း၊ ယဝ်ႉၵေႃႈ ၵၢင်ၽႃၸၼ်ႉတႂ်ႈသေ လေႃႇသလိပ်ႉတၢင်းၼိူဝ်မၼ်း ပေႃးႁဵတ်းၼႆယဝ်ႉ လုၵ်ႈဢွၼ်ႇ ႁဵၼ်းၵေႃႈ ၶဝ်ႈႁဵၼ်းသွၼ်တၢင်းတႂ်ႈၵေႃႈလႆႈ။ ၸၼ်ႉတၢင်းၼိူဝ် ထႅင်ႈၸၼ်ႉၼိုင်ႈတႄႉ တေလႆႈ ပႂ်ႉၽူႈမီးၼမ်ႉၸႂ်တၵ်ႉၵႃႇသတ်ႉထႃးၶဝ်မႃးၸွႆႈထႅင်ႈၵူၺ်းယဝ်ႉ။ သင်ဝႃႈ မီးၸဝ်ႈတႃႇၼၶဝ် မႃးၸွႆႈ ထႅမ်ပၼ်တင်းမူတ်းတင်းသဵင်ႈၸိုင် ယိုင်ႈၶႅၼ်းၶႅမ်ႉယဝ်ႉ လုၵ်ႈဢွၼ်ႇႁဵၼ်းႁဝ်းၵေႃႈ တေလႆႈၶိုၼ်ႈ ႁဵၼ်း ၼႂ်းႁူင်းမႂ်ႇၵႂႃႇၵမ်းလဵဝ်။ ယွၼ်ႉၼၼ် တေႃႈလဵဝ်ၼႆႉ ႁဝ်းၶႃႈ ၶၢတ်ႇငိုၼ်းတွင်းဝႆႉ တင်းၼမ်” ဝႃႈၼႆ။
သိုပ်ႇလၢတ်ႈထႅင်ႈဝႃႈ ႁူင်းႁဵၼ်းၸိူဝ်ႉၸၢတ်ႈတႆး ဝဵင်းၵဵင်းတုင်ၼႆႉ ဢမ်ႇၸႂ်ႈတႃႇသုၼ်ႇတူဝ် ၵေႃႉလႂ်ၵေႃႉၼၼ်ႉ မၼ်းပဵၼ်တႃႇတႆးႁဝ်းတင်းမူတ်း၊ ယွၼ်ႉၼၼ် ၸင်ႇလႆႈယွၼ်းလူႇၶၢမ်ႇ ထိုင်တီႈၽူႈမီး ၼမ်ႉၸႂ်ၸေႇတႃၼႃႇ မႃးၸွႆႈၵမ်ႉထႅမ်ယူႇ ဝႃႈၼႆ။
တေႃႈလဵဝ်ၼႆႉ ႁူင်းႁဵၼ်းၸိူဝ်ႉၸၢတ်ႈတႆး ဝဵင်းၵဵင်းတုင်ၼႆႉ ၵေႃႇသၢင်ႈဝႆႉၼိုင်ႈၸၼ်ႉလႂ် 6 ႁွင်ႈ၊ မီးသွင်ၸၼ်ႉ၊ ႁူင်းႁဵၼ်းၼႆႉ မီးၾၢႆႇဢွၵ်ႇၵဵင်းတုင် ယၢၼ်ႇၵႆၵဵင်းတုင် မွၵ်ႈ 3 လၵ်း မီးႁိမ်းထၢတ်ႈ ႁူဝ်သိူဝ် သဵၼ်ႈတၢင်းမိူင်းလႃးၵဵင်းတုင် ၼႆယဝ်ႉ။
ႁူင်းႁဵၼ်းၸိူဝ်ႉၸၢတ်ႈ ဝဵင်းၵဵင်းတုင်ၼႆႉ လုၵ်ႈဢွၼ်ႇမႃးၶိုၼ်ႈႁဵၼ်း ၼိုင်ႈပီလႂ် 100 ပၢႆ၊ ၶူးပူင် သွၼ်ပၼ်သမ်ႉ မီး 7-8 ၵေႃႉ။ လိၵ်ႈၽႃသႃဢၼ်သွၼ်ၼႂ်းႁူင်းႁဵၼ်းသမ်ႉ မိူၼ်ၼင်ႇ လိၵ်ႈတႆး၊ လိၵ်ႈတႆးၶိုၼ်၊ လိၵ်ႈမၢၼ်ႈ၊ ပၢႆးၼပ်ႉ၊ ဢိင်ႊၵလဵတ်ႊ၊ ပိုၼ်း ၸဵမ်ၸိူဝ်းၼႆႉ။ ၸၼ်ႉလိၵ်ႈသမ်ႉ မီး (4) ၸၼ်ႉ မိူၼ်ၼင်ႇ ၸၼ်ႉငဝ်ႈ၊ ၸၼ်ႉဢွၼ်ႇ၊ ၸၼ်ႉၵၢင်လႄႈ ၸၼ်ႉသုင်။ ၼွၵ်ႈလိူဝ်ၼၼ်ႉ ပေႃးထိုင် မႃး ၶၢဝ်းမႆႈၸိုင် ပိုတ်ႇပၢင်သွၼ်လိၵ်ႈတႆး ၶၢဝ်းမႆႈ တႃႇ 2 လိူၼ်၊ ၽွင်းဢိုတ်းႁဵၼ်း လူင်ပွင်ၸိုင်ႈ မၢၼ်ႈ။ ပီၼႆႉ လုၵ်ႈဢွၼ်ႇမႃးၶိုၼ်ႈႁဵၼ်းသွၼ်လိၵ်ႈတႆး မီးယူႇ 300 ပၢႆ။
သင်ဝႃႈ ၽူႈလႂ်ၽႂ်လႂ် ၽူႈမီးၼမ်ႉၸႂ်ၸေႇတၼႃႇ တၵ်ႉၵႃႇသတ်ႉထႃး တီႈၸမ်တီႈၵႆ ၼွၵ်ႈမိူင်းၼႂ်းမိူင်း ၶႂ်ႈၵမ်ႉထႅမ်ၼႆၸိုင် ၵပ်းသိုပ်ႇတိတ်းတေႃႇ လႆႈတီႈ
လုင်းၸၢႆးသၢမ်တိပ်ႉသိူဝ် ၽူႈၼမ်းၼႂ်းႁူင်းႁဵၼ်းၸိူဝ်ႉၸၢတ်ႈ +959778856384
လုင်းၸၢႆးယွတ်ႈၶမ်း ၾၢႆႇၵေႃၵမ်ၵၢၼ် ႁူင်းႁဵၼ်းၸိူဝ်ႉၸၢတ်ႈ +95949030375


text:
ႁႂ်ႈလိုမ်းပႅတ်ႈလိူင်ႈၵဝ်ႇ၊ ႁႂ်ႈၶႅင်ႇၵၼ်ပူၵ်းပွင်ႈလွင်ႈၶိုၼ်ႈယႂ်ႇၵႂႃႇ ၸွမ်းၼင်ႇဢွင်ႇသၢၼ်းၸုၵျီႇလၢတ်ႈၼၼ်ႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း လၢတ်ႈဝႃႈ- မၼ်းလိုမ်းဢမ်ႇလႆႈ၊ ၵူၺ်းၵႃႈ ပွႆႇဝၢင်းၶႂၢင်းပၼ်ၵၼ်လႆႈ။ ပေႃးလိုမ်းၵေႃႈ တေၶိုၼ်းႁဵတ်းၽိတ်းထႅင်ႈ ၵမ်းၼိုင်ႈၵူၺ်း။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ ။
(တွၼ်ႈ 6 ၊ သိုပ်ႇမႃးတွၼ်ႈ 5)
ထၢမ်-ၼၢင်းဢွင်ႇသၢၼ်းၸုၵျီႇၵေႃႈ တူၵ်ႇလၢတ်ႈဝႃႈ- ႁဝ်းထုၵ်ႇလႆႈလိုမ်းပႅတ်ႈလိူင်ႈၵဝ်ႇ၊ ႁဝ်းတေလႆႈၶႅင်ႇၵၼ်ဝႃႈ ၽႂ်တေပူၵ်းပွင်ၵႂႃႇတၢင်းၼႃႈလီလိူဝ်ၽႂ်။ ပေႃးတူၺ်းငဝ်းလၢႆးဢၼ်ၼႆႉ တၢင်းၼႃႈၼႆႉ ၸွင်ႇတေလႅပ်ႈၵႂႃႇၸွမ်းၵၼ်လႆႈငၢႆႈယူႇၶႃႈႁႃႉ? ။
တွပ်ႇ-ၶေႃႈၵႂၢမ်းမၼ်းၼၢင်းဝႃႈ ႁႂ်ႈလိုမ်းပႅတ်ႈလိူင်ႈၵဝ်ႇၼႆတႄႉ ဝႃႈဢမ်ႇဝႃႈႁဝ်းၵေႃႈဢမ်ႇတွင်း။ ၵူၺ်းၵႃႈ သင်ၸိူဝ်ႉလၢတ်ႈဝႃႈႁႂ်ႈလိုမ်းပႅတ်ႈၼႆ ဢၼ်လိုမ်းၼႆႉမၼ်းႁဵတ်းဢမ်ႇလႆႈ။ ၵူၺ်းၵႃႈ ပွႆႇဝၢင်းၶႂၢင်ႉပၼ်ၼႆႉ မၼ်းႁဵတ်းလႆႈ။ လိုမ်းဢၼ်ဝႃႈၼႆႉ မၼ်းဢမ်ႇလီလူင်လိုမ်း၊ ပေႃးဝႃႈမေႃလူမ်လိုမ်းၼႆ ဝၢႆးၼႆႉမႃးတေႁဵတ်း ၶိုၼ်းထႅင်ႈၵူၺ်း၊ ၵူၺ်းၵႃႈ ပိူင်လူင်မၼ်း လူဝ်ႇမေႃပွႆႇဝၢင်းပၼ်ၵၼ်ၵူၺ်း။ ပေႃႈဝႃႈဢမ်ႇမီးတၢင်းလူင်လိုမ်း သမ်ႉမေႃပွႆႇဝၢင်းၶႂၢင်ႉပၼ်ၵၼ်ၼႆ လွင်ႈငမ်းယဵၼ်ၵေႃႈတေလႆႈယူႇ။ ပေႃးဝႃႈလူင်လိုမ်းယူႇၼႆတႄႉ ႁဵတ်းႁိုဝ်ၵေႃႈ တေလႆႈႁဵတ်းၽိတ်းထႅင်ႈၵမ်းၼိုင်ႈၵူၺ်း၊ ပေႃးၸိူင်ႉၼၼ် တေသုၵ်ႉထႅင်ႈၵမ်းၼိုင်ႈ ။
ယွၼ်ႉပိူဝ်ႈၼၼ်လႄႈ ႁဝ်းၶႂ်ႈလၢတ်ႈၼႆႉ ၼႂ်းပပ်ႉၵဵဝ်ႇၵပ်းလူၺ်ႈလွင်ႈ ၸၢတ်ႈၵွၼ်ႇၸဝ်ႈပုတ်ႉထၼႆႉလၢတ်ႈဝႃႈ ၵူၼ်းၼႆႉ မေႃပွႆႇဝၢင်းၶႂၢင်းၽႃႈပၼ် ၵေႃႉဢၼ်ႁဵတ်းႁၢႆႉတေႃႇမၼ်း။ ၵူၺ်းၵႃႈ ဢမ်ႇမေႃပွႆႇဝၢင်းၶႂၢင်းၽႃႈပၼ် ၵေႃႉဢၼ်မၼ်းႁဵတ်းႁၢႆႉတေႃႇ။ ပေႃးႁဝ်းတူၺ်းၼႂ်းမိူင်းႁဝ်း ဢၼ်ပဵၼ်ယူႇၼႆႉၵေႃႈ လႆႈႁၼ်ပဵၼ်ၸိူင်ႉၼႆ ။
ပီႈၼွင်ႉတႆးၼႆႉ မၢၼ်ႈမႃးပေႉၵိၼ်ၼႆၵေႃႈ ၶဝ်ၸၢင်ႈမေႃပွႆႇဝၢင်းၶႂၢင်းၽႃႈပၼ်ယူႇ၊ ၵူၺ်းၵႃႈ သိုၵ်းမၢၼ်ႈ ၸိူဝ်းဢၼ်မႃးပေႉၵိၼ်ႁဝ်းယူႇၼႆႉတႄႉ ၶဝ်တိုၼ်းဝႃႈ ဢမ်ႇမေႃပွႆႇဝၢင်းၶႂၢင်းၽႃႈပၼ်ႁဝ်းသေဢိတ်း၊ လႅပ်ႈပဵၼ်ယူႇၸိူင်ႉၼႆ ။
မိူၼ်ၼင်ႇၽူႈမီးပၺ်ၺႃၶဝ်ဝႃႈဝႆႉ- လွင်ႈဝႃႈၶႃႈႁႅမ်ၵူၼ်းတၢႆၼႆႉ မၼ်းၽိတ်းသိလ်ၽိတ်းထမ်း၊ မၼ်းဢမ်ႇၸႂ်ႈ လွင်ႈၽိတ်းသိလ်ၽိတ်းထမ်း ပိူင်လဵဝ်ၵူၺ်း။ ဢၼ်ႁၢဝ်ႈႁႅင်းလိူဝ်သေၼၼ်ႉ ပေႃးဝႃႈလႆႈၶႃႈႁႅမ်ၵူၼ်းတၢႆပွၵ်ႈ ၼိုင်ႈယဝ်ႉ မၼ်းတိုၼ်းတေလႆႈၶႃႈႁႅမ်ၵႂႃႇထႅင်ႈတိၵ်းတိၵ်း ၼၼ်ႉယဝ်ႉ။ မိူၼ်ၼင်ႇ ပေႃးၶႃႈႁႅမ်ၵေႃႉၼႆႉယဝ်ႉ ယွၼ်ႉပိူဝ်ႈၵေႃႉၼႆႉတၢႆၵႂႃႇယဝ်ႉလႄႈ ၵေႃႉၼၼ်ႉၵေႃႈဢမ်ႇပေႃးၸႂ်ယဝ်ႉ၊ လူဝ်ႇလႆႈၶႃႈႁႅမ်မၼ်းထႅင်ႈ၊ မၼ်းပဵၼ်ယူႇၸိူင်ႉၼႆတိၵ်းတိၵ်း ။
ၼင်ႇႁိုဝ်မၼ်းပေႃးတေၵိုတ်းလႆႈၼႆႉ မၼ်းမီးတီႈႁဝ်းႁဵတ်းလွင်ႈငမ်းယဵၼ်၊ ႁဵတ်းလွင်ႈဢုပ်ႇဢူဝ်းၵၼ်။ ပေႃးႁဝ်းႁဵတ်းလႆႈလွင်ႈၸိူဝ်းၼႆႉ မၼ်းတေၵိုတ်းၵႂႃႇ၊ ပေႃးႁဝ်းဢမ်ႇႁဵတ်းလႆႈ ႁဝ်းၵေႃႈတေသိုပ်ႇၶႃႈႁႅမ်ၵၼ် ၵႂႃႇတိၵ်းတိၵ်းတေႃႇၵမ်ႇၽႃႇ (လုမ်ႈၾႃႉ) ပေႃးသုတ်းသဵင်ႈယဝ်ႉ ႁဝ်းၶႂ်ႈလၢတ်ႈၸိူင်ႉၼႆ ။
(ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈ 7)


text:
ပွႆးယုၵ်ႉယွင်ႈၸဝ်ႈၶူးမေႃ ပွၵ်ႈတီႈ 39 တီႈဝၢၼ်ႈမႂ်ႇ မွၵ်ႇၸၢမ် လၢႆမူႇလၢႆၸုမ်း ၶဝ်ႈႁူမ်ႈပၼ်ႈၵႅၼ်ႇၼႅၼ်ႈၼႃ ၶွတ်ႇၽၼ်ႈ ၼမ်ႉၸႂ် ၵေႃႇတင်ႈၸုမ်းပွင်ၵၢၼ်ယုၵ်ႉယွင်ႈ ၸဝ်ႈၶူးမေႃတႆး ၵႂႃႇၶၢဝ်းၼႃႈ။
ဝၼ်းတီႈ 30-31/01/2015 – 01/02/2015 ပွႆးယုၵ်ႇယွင်ႈၸဝ်ႈၶူးမေႃတႆး ဢၼ်ၸတ်းႁဵတ်းၵႂႃႇၵႂႃႇတီႈဝၢၼ်ႈမႂ်ႇ မွၵ်ႇၸၢမ် ပွၵ်ႈတီႈ 39 တီႈဝၢၼ်ႈမႂ်ႇမွၵ်ႇၸၢမ် ပူၼ်ႉမႃးၼၼ်ႉလၢမူႇလၢႆၸုမ်း လိူဝ်သေပီႈၼွင်ႉဝၢၼ်ႈမႂ်ႇမွၵ်ႇၸၢမ်ယဝ်ႉ ၵေႃလိၵ်ႈလၢႆးၾိင်ႈငႄႈတႆးၵဵင်းမႆႇ မူလၼိထိၽရႃႉထမ်းသႅင် ၸုမ်းတႆးသၢမ်ၸႄႈဝဵင်း ၶျႆးပၵၢၼ်း ၾၢင် မႄႈဢၢႆး ပီႈၼွင်ႉဝၢၼ်ႈၼွင်ဢုၵ်း ဝၢၼ်ႈထိူတ်ႉထႆး ပၢင်ပွႆး မႄႈသၢႆ ဢိၵ်ႇတင်းလၢႆလၢႆတီႈၶဝ်ႈႁူမ်ႈတင်းၼမ်။
ပွႆးယုၵ်ႉယွင်ႈၸဝ်ႈၶူးမေႃတႆးပီၼႆႉ ႁူမ်ႈဝႃႈဢွၼ်ၼႃႈၼႆႉ မီးလွင်ႈၶဝ်ႈၸႂ်ၽိတ်းၵၼ်ဢိတ်းဢွတ်းသေ ဝႃႈဢမ်ႇပဵၼ်ယဝ်ႉ ၵူၺ်းၵႃႈ ဝၢႆးသေၼၼ်ႉၵေႃႈလႆႈၶိုၼ်းဢုပ်ႇဢူဝ်းၵိူဝ်းၵုမ်ၵၼ် မီးလွင်ႈပွင်ႇလႅင်းၶဝ်ႈၸႂ်ၵၼ်ၶိုၼ်းလႄႈလႆႈၸႂ်ၵၼ် သိုပ်ႇႁဵတ်းပွၵ်ႈၵမ်းတီႈ 39 ၼႆႉၸွမ်းၼင်ႇတႅပ်းတတ်းဝႆႉ ဝၼ်းတီႈ 30/01/2015 ၼၼ်ႉ ပဵၼ်ဝၼ်းဢုၼ်ႇငၢၼ်းပွႆး (ၸၢမ်းၾႆး)သေဝၼ်းတီႈ 31/01/2015 ယၢမ်း 18.00 မူင်း ၶွၼ်ႈတုမ်ၸတ်းထႅဝ်ၵၼ်တီႈၵၢတ်ႇဝၢၼ်ႈမႂ်ႇမွၵ်ႇၸၢမ် တင်းၼူၵ်ႉတူဝ်း ပႆႁႄႇၶိုၼ်ႈလွႆပၼ်ႇလဵပ်ႈလတ်းၶဝ်ႈတၢင်းၼႂ်းႁူင်းႁဵၼ်းသေယၢင်ႈၸူးထိုင်ၵၢင်ၶူင်ၼႃႈၶဵင်ႇ (ဝေႊထီႊ) ပၢင်ပွႆး တီႈၼႂ်းဝတ်ႉဝၢၼ်ႈမႂ်ႇမွၵ်ႇၸၢမ်ယဝ်ႉ ၸၢႆးသၢႆၶူင်း မူလၼိထိၽရႃႉထမ်းသႅင်မိူင်းၵွၵ်ႇ ၵၢဝ်ႇႁၢႆးငၢၼ်း။
ၵႅမ်ၽူႈၵွၼ်းႁွင်ႈၵၢၼ်ၸႄႈတွၼ်ႈ ၵၢဝ်ႇပိုတ်ႇပၢင်ပွႆး ဝၢႆးသေၼၼ်ႉၵေႃႈ ဢဝ်တၢင်းၵႃႈၼူၵ်ႉတူဝ်းႁဵတ်းပဵၼ် မင်းၵလ (မူင်းၶူင်း) သေ လုၵ်ႈႁဵၼ်းယိင်းၸၢႆးႁူင်းႁဵၼ်းဝၢၼ်ႈမႂ်ႇမွၵ်ႇၸၢမ်လႄႈလၢႆလၢႆၸုမ်းႁူမ်ႈႁွင်ႉၽဵင်းၵႂၢမ်းယုၵ်ႉယွင်ႈ ၸဝ်ႈၶူးမေႃ။ သိုပ်ႇၼၼ်ႉၵေႃႈ မီးတၢင်းၵႃႈဝႅၼ်ႁွင်ႉၽဵင်းၵႂၢမ်းမူၼ်ႈၸႂ် ဢိၵ်ႇတင်းပၢင်လမ်းဝူင်းတႆးပွတ်းဢွၵ်ႇၶူင်း လႄႈၸၢတ်ႈၸိူင်း(သႅင်း)တႆး။
ၼႂ်းပၢင်ပွႆးၵမ်းၼႆႉ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ လႆႈၶဝ်ႈႁူမ်ႈၸတ်းႁဵတ်းႁွင်ႈၼႄပိုၼ်းလႄႈ မီၽူႈႁူမ်ၸူမ်း ၶဝ်ႈတူၺ်းလဵပ်းႁဵၼ်းႁူႉၼမ်။ ထိုင်မႃးဝၼ်းတီႈ 01/02/2015 တွၼ်ႈၵၢင်ၼႂ် သိုပ်ႇမီးပၢင်ဢၢၼ်ႇလိၵ်ႈလူင်။ ဝၢႆးၼၼ်ႉ ၵေႃႈသိုပ်ႇပၢင်ဢုပ်ႇၶႆႈလၢတ်ႈၶိူဝ်း ပိုၼ်းပဵၼ်မႃးၶူးမေႃၶဝ်ၸဝ်ႈယဝ်ႉ ဢုပ်ႇလၢတ်ႈလွင်ႈၽႃးသႃၵႂၢမ်းလၢတ်ႈတႆးသေ ပူတ်းပၢင်။
ထိုင်ၵၢင်ၶမ်ႈမႃးၵေႃႈ သိုပ်ႇၵၢၼ်လဝ်ႇမူၼ်ႈတူၼ်ႈၸႂ်သေ ယၢတ်ႇၼမ်ႉၶႂမ်ႈတဝ်ႈလူႇတၢၼ်းႁဵတ်းၼႃးမုၼ်တွပ်ႇတႅၼ်း ၵုၼ်းမုၼ်ပၼ်ၶူးမေႃၶဝ်ၸဝ်ႈ ၶွတ်ႇယွတ်ႇႁုပ်ႈၵိုတ်းပၢင်တင်း ပၢင်လဝ်ႇမူၼ်ႈတူၼ်ႈၸႂ်ၵႂႃႇမိူဝ်ႈၽွင်း 01.00 မူင်း။ ပၢင်ၵႃႈလမ်းဝူင်းတႄႉမီးတေႃႇထိုင် 04.00 မူင်းၵၢင်ၼႂ်ၸင်ႇၵိုတ်းလိုဝ်ႈယင်ႉ။


text:
ၶၢဝ်ႇပွတ်း
ၸုမ်းၶိူဝ်းတႆးႁႅင်းၽွမ်ႉႁူမ်ႈ ၸွႆႈထႅမ်ငိုၼ်း ၵေႃႉသိုၵ်း RCSS/SSA
- Details
- Created on 08 May 2017
- Written by တႆးလွတ်ႈလႅဝ်း
မိူဝ်ႈဝၼ်းထီႉ 05/05/2017 ၸဝ်ႈၽူႈၵူၼ်းလီၶဝ် ၸုမ်းၶိူဝ်းတႆးႁႅင်းၽွမ်ႉႁူမ်ႈ (ဢၼ်မီးတီႈၸိုင်ႈတႆးပွတ်းဢွၵ်ႇ) ၸူႉငိုၼ်းတွင်းႁူမ်ႈၵၼ် ငိုၼ်းၶႄႇ 1,280 ယႅၼ်ႉသေ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် လူင်ပွင်ၸိုင်ႈမၢၼ်ႈ ၸဝ်ႈသိုၵ်းၸူဝ်းမိူင်း လႆႈႁပ်ႉဝႆႉသေ ၶိုၼ်းသိုပ်ႇ သူင်ႇထိုင် ၵေႃႉသိုၵ်း ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇယဝ်ႉတူဝ်ႈ ၼႆယူႇယဝ်ႉ။
ပၢင်ပွႆးလွတ်ႈႁေႃးပထၢၼ်းလႄႈ ထၢပ်ႈၵၢမ်ႇၸႃႇတႃႇ ၽူႈယႂ်ႇၵူၼ်းလူင် RCSS/SSA
- Details
- Created on 03 February 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်ပွႆး လွတ်ႈႁေႃးပထၢၼ်း လႄႈ ထၢပ်ႈၵၢမ်ႇၸႃႇတႃႇ ႁူဝ်ပဝ်ႈလူင် RCSS/SSA ၸွမ်သိုၵ်း ယွတ်ႈသိုၵ်း ၊ ၵႅမ်ႁူဝ်ပဝ်ႈ 1 RCSS/SSA ၸွမ်ႁၢၼ် ၸၢႆးယီႈ လႄႈ ၵႅမ်ႁူဝ်ပဝ်ႈ 2 RCSS/SSA ၸဝ်ႈသိုၵ်းလူင် ၶိူဝ်းငိုၼ်း တီႈပၢင်ႁူမ်ႈ ၶုၼ်သၢင်ႇတူၼ်ႈႁုင်း ငဝ်ႈၸိုင်ႈလွႆတႆးလႅင်း။
ၽွင်းယၢမ်းပီႊမႂ်ႇၶႄႇ မီးပၢင်တေႃႇလွင်း ၼႂ်းႁူင်းႁဵၼ်းၶႄႇ ၸႄႈဝဵင်းလႃႈသဵဝ်ႈ
- Details
- Created on 31 January 2017
- Written by တႆးလွတ်ႈလႅဝ်း
ၽွင်းယၢမ်းပီႊမႂ်ႇၶႄႇ ၽူႈမီးပုၼ်ႈၽွၼ်း ၸုမ်းၶႄၾႆး ၊ ပလိၵ်ႈမၢၼ်ႈ ၊ ပီႇတုၸိတ်ႉ ႁူဝ်ပိုၵ်ႉ ၵႂႃႇဢဝ်လွင်ႈ ႁူမ်ႇလူမ်ႈ ပၢင်တေႃႇလွင်း ဢၼ်ၸတ်းႁဵတ်းတီႈ ၼႂ်းႁူင်းႁဵၼ်းၶႄႇ တီႈဢိူင်ႇႁူဝ်ပိုၵ်ႉ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။
ပၢင်ပွႆးပိုတ်ႇသဵၼ်ႈတၢင်းမႂ်ႇ တီႈၸႄႈဝဵင်းမၢၼ်ႈၸေႊ ၸိုင်ႈမိူင်းၶၢင်
- Details
- Created on 03 November 2016
- Written by တႆးလွတ်ႈလႅဝ်း
ပီႈၼွင်ႉတႆးဝၢၼ်ႈၵွင်း ဢိူင်ႇလွႆၸႄႈ ၸႄႈဝဵင်းမၢၼ်ႈၸႄႈ ၸႄႈမိူင်းၶၢင် ႁူမ်ႈၵၼ်သိူဝ်ႇသဵၼ်ႈတၢင်း ၶဝ်ႈဝၢၼ်ႈ ယဝ်ႉတူဝ်ႈသေ ၸတ်းႁဵတ်းပၢင်ပွႆး ပိုတ်ႇသဵင်ႈတၢင်းမႂ်ႇ မီးၽူႈၶဝ်ႈႁူမ်ႈမွၵ်ႈ 100 ။
ပၢႆႉၶဝ်ႈဝဵင်းလွႆလႅမ် ထုၵ်ႉယႃႉပႅတ်ႈလိၵ်ႈတႆး
- Details
- Created on 21 June 2016
- Written by တႆးလွတ်ႈလႅဝ်း
ၽူႈၵွၼ်းငဝ်ႈငုၼ်း တိူင်းသိုၵ်းမၢၼ်ႈဝၼ်းဢွၵ်ႇ(ရပၶ) ၸီႉသင်ႇ ၸိုင်ႈတႆးပွတ်းဢွၵ်ႇ ႁႂ်ႈမွတ်ႈပႅတ်ႈပၢႆႉၶဝ်ႈ ဝဵင်းဢၼ်တႅမ်ႈတူဝ်လိၵ်ႈတႆးဝႆႉၼႆၼၼ်ႉ မိူဝ်ႈဝႃး ဝၼ်းထီႉ 20/06/2016 ၼၼ်ႉ ပၢႆႉတီႈသဵၼ်ႈတၢင်းၶဝ်ႈၸႄႈဝဵင်းလွႆလႅမ် ဢၼ်တိတ်းၸပ်းတင်း ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း တႅမ်ႈဝႆႉတူဝ်လိၵ်ႈတႆးၼၼ်ႉ လႆႈထုၵ်ႇယႃႉပႅတ်ႈ မိူဝ်ႈဝႃးဝၼ်းထီႉ 20/06/2016 ၼၼ်ႉၼႆယဝ်ႉ။


text:
ၶၢဝ်ႇၵူႈလွင်ႈ
သိုၵ်းမၢၼ်ႈ ပိုတ်ႇပၢင်တေႃႇလွင်း ၼႂ်းဝတ်ႉၵျွင်း 11-ၶူင်ႇ တီႈမိူင်းယွင်း
- Details
- Created on 13 March 2018
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ပွႆးယၢတ်ႇၼမ်ႉဝတ်ႉၵျွင်းမႂ်ႇ တီႈဝၢၼ်ႈ ႁူဝ်ယၢင်း ဢိူင်ႇဝၢၼ်ႈတပ်ႉ ၸႄႈဝဵင်းမိူင်းယွင်း ၸႄႈတွၼ်ႈမိူင်းၽျၢၵ်ႈ ၸိုင်ႈတႆးပွတ်းဢွၵ်ႇ ႁဵတ်းပဵၼ် တိုဝ်ႉတၢင်းလီသေ ပိုတ်ႇပၢင်တေႃႇလွင်း ၼႂ်းဝတ်ႉၵျွင်း 11-ၶူင်ႇ၊ ဢဝ်ၵၢၼ်ၽိတ်း ႁႃၼမ်ႉတွၼ်းၽွၼ်းလီသႂ်ႇထွင်း။
ပီႈၼွင်ႉလႃးႁူႇ ႁိမ်းလႅၼ်လိၼ်တႆး-ထႆး 9-ဝၢၼ်ႈ ႁူမ်ႈၵၼ်ၵႂႃႇၵၼ်ႇတေႃး ၽူႈယႂ်ႇၵူၼ်းလူင် ၶွင်ႇသီႇဢဝ်ၶိုၼ်းၸိုင်တႆး တီႈငဝ်ႈၸိုင်ႈလွႆတႆးလႅင်း
- Details
- Created on 12 March 2018
- Written by တႆးလွတ်ႈလႅဝ်း
ပီႈၼွင်ႉၸၢဝ်းၶိူဝ်းလႃးႁူႇ (မူးသိူဝ်း) ၸိူဝ်းယူႇသၢင်ႈၵိၼ်သဝ်း မီးႁိမ်းလႅၼ်လိၼ်တႆး-ထႆး 9-ဝၢၼ်ႈ ႁႅင်းၵူၼ်း 100-ပၢႆ ႁူမ်ႈၵၼ်ပႃးၶဝ်ႈၼမ်ႉတၢင်းၵိၼ် ၽၵ်းယိူဝ်ႈၼၢင်းၶဵဝ် ဢိၵ်ႇတင်းၵႃႈၾိင်ႈငႄႈၾိင်ႈထုင်း ၸၢဝ်းၶိူဝ်းလႃးႁူႇ ၵႂႃႇၵၼ်ႇတေႃး သူႇၸႂ်း ၽူႈယႂ်ႇၵူၼ်းလူင် ၼႂ်းၶွင်ႇသီႇ ဢဝ်ၶိုၼ်းၸိုင်ႈတႆး (RCSS) တီႈငဝ်ႈၸိုင်ႈလွႆတႆးလႅင်း၊ မီးလွင်ႈပိၼ်ႇပၢႆႇလႅၵ်ႈလၢႆႈၵႂၢမ်းႁူႉ တိူဝ်းသၢင်ႈလွင်ႈယုမ်ႇယမ် ၸမ်ၸႂ်ၵၼ်။
ၵႅမ်ႁူဝ်ပဝ်ႈ-1 SSPP ယိုၼ်လိၵ်ႈႁူမ်ၸူမ်းၸွမ်း လွင်ႈၶတ်းလိူၵ်ႈၶိုၼ်း ၸွမ်သိုၵ်းလူင် ယွတ်ႈသိုၵ်း ပဵၼ်ႁူဝ်ပဝ်ႈလူင်မႂ်ႇ RCSS ထႅင်ႈ 4-ပီႊ
- Details
- Created on 12 March 2018
- Written by တႆးလွတ်ႈလႅဝ်း
ယူႇတီႈ ၵႅမ်ႁူဝ်ပဝ်ႈ-1 ၸဝ်ႈၶိူဝ်းတႆး တၢင်တူဝ် ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA)သေ လႆႈယိုၼ်ႈလိၵ်ႈႁူမ်ၸူမ်းၸွမ်း ၶွင်ႇသီႇဢဝ်ၶိုၼ်းၸိုင်ႈတႆး/ (RCSS) လႆႈၸတ်းပၢင်လိူၵ်ႈတင်ႈ ၶတ်းလိူၵ်ႈၶိုၼ်း ၸွမ်သိုၵ်းလူင် ယွတ်ႈသိုၵ်း ၶိုၼ်ႈပဵၼ်ႁူဝ်ပဝ်ႈလူင်မႂ်ႇ ဢွၼ်ႁူဝ်မုၵ်ႉၸုမ်းၵႂႃႇထႅင်ႈ ၶၢဝ်းတၢင်း 4-ပီႊ လႆႈႁူႉၸွမ်းၼင်ႇၼႆ။
ၸုမ်းပီႈၼွင်ႉႁႅင်းၵၢၼ်တႆး ၼႂ်းၸိုင်ႈထႆး ၵႂႃႇၸွႆႈထႅမ်ၶွင်ၵိၼ်ၶူဝ်းၸႂ်ႉ တီႈငဝ်ႈၸိုင်ႈၽႄလွႆလမ် ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 09 March 2018
- Written by တႆးလွတ်ႈလႅဝ်း
ၸုမ်းပီႈၼွင်ႉ ႁႅင်းၵၢၼ်တႆးယၢၼ်မိူင်း ဢၼ်ႁဵတ်းၵၢၼ် ယူႇသဝ်းဝႆႉ ၼႂ်းဝဵင်းလူင်မိူင်းၵွၵ်ႇ ၸိုင်ႈထႆး လႆႈႁူမ်ႈၵၼ် သိုဝ်ႉၶူဝ်းၼုင်ႈတၢင်းဝႆ တၢင်းၵိၼ်တၢင်းယႅမ်ႉ ၶိူင်ႈၸႂ်ႉတိုဝ်း ပုၼ်ႈတႃႇၼႂ်းႁူင်းယႃ လႄႈ ပုၼ်ႈတႃႇၼႂ်းႁူင်းႁဵၼ်း သေ တေႃႉတၢင်ႇ ၵႂႃႇၸွႆႈထႅမ်ထိုင်တီႈ ငဝ်ႈၸိုင်ႈၽႄလွႆလမ် ၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး ဢၼ်မီးႁိမ်း လႅၼ်လိၼ်တႆး-ထႆး ၼႂ်းၸႄႈတွၼ်ႈလၢင်းၶိူဝ်း ၸိုင်ႈတႆး ပွတ်းၸၢၼ်း တင်းၼမ်တင်းလၢႆ။
ဢိင်ႇသၼ်ႇတီႈ ၼေႇပျီႇတေႃႇ
- Details
- Created on 08 March 2018
- Written by တႆးလွတ်ႈလႅဝ်း
မိူဝ်ႈဝႃးဝၼ်းထီႉ 07 March 2018 ဝၼ်းပုတ်ႉ ယၢမ်းႁူဝ်ၶမ်ႈ 16:13-မူင်း မီးလွင်ႈဢိင်ႇသၼ်ႇတီႈ ၼေႇပျီႇတေႃႇ ႁႅင်း-5.3 ၊ ၼွၵ်ႈသေတီႈၼေႇပျီႇတေႃႇယဝ်ႉ ႁႅင်းဢိင်ႇသၼ်ႇယွၼ်ႈထိုင် ဝဵင်းတႃႈၵုင်ႈ လႄႈဝဵင်းလိူဝ်ႇ ဝႃႈၼႆ။
More Articles...
- ၸဝ်ႈယုၼ်းပႅင်ႇ ၵေႃႉၶဝ်ႈႁူမ်ႈၽွတ်ႈတင်ႈ ပႃႇတီႇသိူဝ်ၽိူၵ်ႇ ဢွၼ်တၢင်းသုတ်းၼႂ်း 15-ၵေႃႉ လူႉသဵင်ႈမုၼ်
- ပီႈၼွင်ႉထုင်ႉမၢဝ်း ၸွႆႈထႅမ် ၶွင်ၸႂ်ႉ/ၵိၼ် လႄႈ ယႃႈယႃထိုင် ၵေႃႉသိုၵ်းၵေႃႉႁၢၼ် RCSS
- ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းထိုင် ႁွင်ႈၵၢၼ်လူင်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး
- ၸဝ်ႈၶွင် သူးပူတ်းပွႆႇဝဵင်းလူင်တၼ်းတီး တေႁုပ်ႈယိုတ်းၶိုၼ်းသူး ဢၼ်လႆႈပၼ်ဝႆႉတီႈ တေႃႇဢွင်ႇသၢၼ်းသုၵျီႇ
- ၾႆးမႆႈဝတ်ႉၵျွင်းၵဝ်ႇမွၼ်ႇ ၼႂ်းၸႄႈဝဵင်းသီႇပေႃႉ မူၺ်ႉပဵၼ်ၽဝ်ႇတင်းလင်
- ၵူၼ်းမိူင်းၼမ်ႉၶမ်း ၸွႆႈငိုၼ်းၵမ်ႉထႅမ် ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး
- ၵူၼ်းၼုမ်ႇ လၢႆမူႇလၢႆၸုမ်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း Dr ၸၢႆးပၺၢၼ်ႇ
- ၽူႈမီးၼမ်ႉၸ်ႂၶဝ် ၸွႆႈထႅမ်ၶဝ်ႈၼမ်ႉတၢင်းၵိၼ် ႄလႈ ငိုၼ်းတွင်းေၵႃႉသိုၵ်း RCSS/SSA
- ၽှႆးမႆႈၵႃးသိပ်းေလႃႉ 7 လမ်း တီႈၼ်ႂးၵုၼ်ၼမ်ႉမၢဝ်း
- ေၵႃႉသိုၵ်းေၵႃႉႁၢၼ် RCSS/SSA လႆႈႁပ်ႉတၢင်းၸွႆႈထႅမ် တီႈပီႈၼွင်ႉထုင်ႉမၢဝ်း


text:
ၶၢဝ်ႇယႃႈမဝ်းၵမ်
RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- Details
- Created on 27 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈၸတ်းပၢင်ၽဝ်ယႃႈမဝ်းၵမ် တီႈဢိူင်ႇဝၢၼ်ႈၼႃး ၼႂ်းၼႃႈတီႈမၢႆ-5 မီးၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး၊ သင်ႇၶၸဝ်ႈလႄႈ ၵူၼ်းမိူင်းၼႂ်းပိုၼ်ႉတီႈ ၶဝ်ႈႁူမ်ႈၸမ်ထိုင်ႁဵင် ၼႆယဝ်ႉ။
တီႈပၢင်ၽဝ်ယႃႈမဝ်းၵမ် ၼႃႈတီမၢႆ-5 ၼႂ်းဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း ၼႂ်းဝၼ်းထီႉ 26 June 2017 ၼၼ်ႉ ၽၢႆႇၸဝ်ႈၼႃႈတီႈ RCSS/SSA လႆႈမီးလွင်ႈႁၢင်ႈႁႅၼ်းဝၢင်းၼႄ ၶႅပ်းႁၢင်ႈၵၢၼ်တူင်ႉၼိုင် ဢၼ်ၸဝ်ႈၼႃႈတီႈၶဝ် လႆႈတူင်ႉၼိုင်ႁဵတ်းသၢင်ႈမႃး ၶၢဝ်းတၢင်းၼိုင်ႈပီႊ ၸိူဝ်းၼႆႉ ဢမ်ႇၵႃး လႆႈမီးၶူဝ်းတွၼ်ႈ ဝၼ်းသၢၼ်ၶတ်းယႃႈမဝ်းၵမ် ပၼ်တီႈၵူၼ်းမိူင်းပႃး ၼႆယဝ်ႉ။
ၼွၵ်ႈသေၼၼ်ႉ လႆႈလူဢၢၼ်ႇလႄႈ ၸႅၵ်ႇပၼ် ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း ဝႃႈၼႆ။
ၼႂ်းၼၼ်ႉမီး ၽူႈယႂ်ႇၵူၼ်းလူင် ၽူႈမီးပုၼ်ႈၽွၼ်း ၼႂ်းၶွင်ႇသီႇဢဝ်ၶိုၼ်းၸိုင်ႈတႆး၊ တၢင်တူဝ် သင်ႇၶၸဝ်ႈ၊ ၵွၼ်းဢိူင်ႇ၊ ၶႅၵ်ႇၶဝ်ႈႁူမ်ႈ၊ ၵူၼ်းမိူင်း၊ လုၵ်ႈႁဵၼ်း၊ ၸုမ်းၼၢင်းယိင်း၊ ၵေႃႉသိုၵ်းၵေႃႉႁၢၼ် လႄႈ တၢင်တူဝ် ၵူၼ်းၵေႃႉဢၼ်မုၵ်ႉၸုမ်း လႆႈတိုတ်းယႃႈပၼ် ၸိူဝ်းၼၼ်ႉ ႁူမ်ႈတင်းမူတ်း 18-ၵေႃႉ လႆႈၶိုၼ်ႈမွၵ်ႇလၢတ်ႈၶေႃႈၵႂၢမ်း ၵဵဝ်ႇလွင်ႈယႃႈမဝ်းၵမ် ၼႆယဝ်ႉ။
လိူဝ်ၼၼ်ႉဢမ်ႇၵႃး ၽူႈၼင်ႈၸိုင်ႈပၢင်ၵႅဝ်ႈ လႆႈတၢင်တူဝ် ၶွင်ႇသီႇဢဝ်ၶိုၼ်းၸိုင်ႈတႆးသေ မွပ်ႈဢၢပ်ႈပၼ်သူးၵေႃႉသိုၵ်းႁၢၼ် RCSS 14-ၵေႃႉ ဢၼ်ၶတ်းၸႂ်ႁပ်ႉႁၢပ်ႇပုၼ်ႈၽွၼ်း ၶတ်းၸႂ်ႁဵတ်းၵၢၼ်သၢၼ်ၶတ်း ယႃႈမဝ်းၵမ်သေ တီႉၺွပ်းလႆႈယႃႈမဝ်းၵမ် မႃးၸိူဝ်းၼၼ်ႉ ၼႆယဝ်ႉ။
ဝၢႆးသေ ၽူႈၼင်ႈၸိုင်ႈ မွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းႁူႉ ဢိုတ်းပၢင်ၵႅဝ်ႈယဝ်ႉၼၼ်ႉ ၽူႈမီးပုၼ်ႈၽွၼ်း လႆႈဢွၼ်ႁူဝ်သေ လွတ်ႈဢတိၵ်ႉထၢၼ်ႇ 4-ၶေႃႈ ၵႂႃႇဝႃႈ- 1)ၵဝ်ၼႆႉပၼ်ၵတိသတ်ႉၸႃႇ တေဢမ်ႇၵဵဝ်ႇၶွင်ႈယႃႈမဝ်းၵမ်၊ 2)ၵဝ်ၼႆႉပၼ်ၵတိသၸ်ႉၸႃႇ တေသိုပ်ႇသၢၼ်ၶတ်းယႃႈမဝ်းၵမ်၊ 3)ၵဝ်ၼႆႉပၼ်ၵတိသၸ်ႉၸႃႇ တေႁူမ်ႈမိုဝ်းၸွမ်းၵူႈၽၢႆႇသေ သၢၼ်ၶတ်းယႃႈမဝ်းၵမ်၊ 5)ၵဝ်ၶႃႈၼႆႉ သင်ဝႃႈႁဵတ်းၸွမ်းၵတိသတ်ႉၸႃႇပၼ်ဝႆႉၼႆႉ ႁႂ်ႈလႆႈယူႇလီၵတ်းယဵၼ် လွတ်ႈၶဵၼ်ၶိုၼ်ႈယႂ်ႇ သေၵမ်း ၼႆသေ သိုပ်ႇၼပ်ႉယမ်ယၢမ်ပိူင်ၵႂႃႇ လႄႈ ယႃႉႁေႃႇယႃႈသေ ၸုတ်ႇၽဝ်ယႃႈမဝ်းၵမ်ၵႂႃႇ ၼႆယဝ်ႉ။
ၼွၵ်ႈသေၼႂ်းၼႃႈတီႈမၢႆ-5 ယဝ်ႉ မိူၼ်ၼင်ႇ ၼႃႈတီႈမၢႆ-2 လႄႈ မၢႆ-12 ၵေႃႈ လႆႈႁူမ်ႈၵၼ်သေ ၸတ်းပၢင်ၽဝ်ယႃႈၵႂႃႇ တီႈဝဵင်းၵဵင်းတွင်းမိူၼ်ၵၼ်လႄႈ၊ မိူၼ်ၼင်ႇတီႈငဝ်ႈၸိုင်ႈလွႆတႆးလႅင်းၵေႃႈ လႆႈၸတ်းႁဵတ်းပဵၼ် ပၢင်ၵႅဝ်ႈ ဝၼ်းသၢၼ်ၶတ်းယႃႈမဝ်းၵမ်သေ မီးလွင်ႈမွၵ်ႇလၢတ်ႈၶေႃႈၵႂၢမ်း ပၼ်ပိုၼ်ႉႁူႉ ၵဵဝ်ႇၽေးၶဵၼ်လူင် ယႃႈမဝ်းၵမ်ၵႂႃႇတင်းၼမ် ယူႇယဝ်ႉ။
တႆးလွတ်ႈလႅဝ်း


text:
ဝဵင်းမူႇၸေႊယုၵ်းယၵ်းလိူင်ႇ ၵူၼ်းမိူင်းလၢတ်ႈဝႃႈ ၶွမ်ႊပၼီႊၵဵပ်းယုၵ်းယၵ်း ဢွင်ႇၵရုၼႃႇ ဢမ်ႇႁဵတ်း ၸွမ်း ၼင်ႇၵႂၢမ်းလၢတ်ႈ ဢၼ်လႆႈၸႂ်ၵၼ်ဝႆႉသေ တွၵ်ႉတႅၵ်ႉၵၼ်တင်းၵူၼ်းမိူင်း။
Photo: Tong Hwe Li
ဝၼ်းတီႈ 27/05/2017 ၶၢဝ်းယၢမ်းၵၢင်ၶမ်ႈမွၵ်ႈ 8 မူင်းပၢႆ ၵူၼ်းၵဵပ်းယုၵ်းယၵ်း ၶွမ်ႊပၼီႊဢွင်ႇၵရု ၼႃႇ မႃးၵဵပ်းယုၵ်းယၵ်း ၼႂ်းၵႄႈပွၵ်ႉၵၢတ်ႇလႄႈပွၵ်ႉၶရိတ်ႉယၼ်ႇ ၼိူဝ်သဵၼ်ႈတၢင်းၵႂႃႇႁူင်းႁဵၼ်း ၸၼ်ႉသုင်မၢႆ 1။ ၵိုတ်းပႂ်ႉၵဵပ်းယုၵ်းယၵ်းဝႆႉမီးမွၵ်ႈ 15 မိၼိတ်ႉ။
ၽွင်းၼၼ်ႉ ၽူႈၵွၼ်းပွၵ်ႉၶရိတ်ႉယၼ်ႇ ၵႂႃႇလၢတ်ႈႁႂ်ႈၵႂႃႇၵဵပ်းပၼ်တီႈ ၼႃႈၵျွင်းၽြႃးၶရိတ်ႉယၼ်ႇ ၼၼ်ႉဢိတ်းၼိုင်ႈ။ ယွၼ်ႉမီးယုၵ်းယၵ်းၼမ်ၼႃႇယဝ်ႉ။ ၵူၼ်းမိူင်းၵေႃႈပႂ်ႉထွၵ်ႇယုၵ်းယၵ်းယူႇ။ ပေႃးပႆႇၵႂႃႇၼႆၵေႃႈ ႁႂ်ႈယွမ်းပၼ်သဵင်ၵႂၢမ်းဢၼ်ပိုတ်ႇလင်ဝႆႉဢိတ်းၼိုင်ႈ- ဝႃႈၼႆ။
ၵူၺ်းၵႃႈ ၵူၼ်းၵဵပ်းယုၵ်းယၵ်းသမ်ႉၶိုၼ်းလၢတ်ႈဝႃႈ ႁႂ်ႈၵႂႃႇတၢင်ႇလၢတ်ႈတီႈလုမ်းၶွမ်ႊပၼီႊ။ ဢမ်ႇၸၢင်ႈၵႂႃႇလႆႈၼႆသေ လႆႈမီးပၼ်ႁႃၵၼ်။ ႁူဝ်ၼႃႈၾၢႆႇလိူမ်ႈလႆႇ၊ ၽူႈမီးပုၼ်ႈၽွၼ်းတီႈၶွမ်ႊ ပၼီႊ ဢွင်ႇၵရုၼႃႇၸိူဝ်းၼႆႉ လႆႈမႃးၵႄႈလိတ်ႈပၼ်။ ၵူၼ်းႁေႃႈလူတ်ႉလႄႈ ၵူၼ်းၵဵပ်းယုၵ်း ယၵ်းတႄႉ လႅၼ်ႈပၢႆႈၵႂႃႇ။ လႆႈႁွင်ႉၵူၼ်းမႂ်ႇမႃးတႅၼ်းၶဝ်သေ သိုပ်ႇၵဵပ်းယုၵ်းယၵ်းၵႂႃႇ- ဝႃႈၼႆ။
Photo: Tong Hwe Li
ၾၢႆႇၶွမ်ႊပၼီႊ လၢတ်ႈဝႃႈ – “လွင်ႈဢၼ်ၵူၼ်းၵဵပ်းယုၵ်းယၵ်းႁဵတ်းၸိူင်ႉၼႆၼႆႉ တေဢဝ်တၢင်းၽိတ်း ၶဝ် ၸိူင်ႉႁိုဝ်ဢၼ်ဝႃႈၼၼ်ႉ ႁဝ်းၶႃႈတေဢုပ်ႇ ၵၼ်တီႈလုမ်းႁဝ်းၶႃႈ”။
ၸၢႆးမိၼ်ႉ ၵူၼ်းၼုမ်ႇမူႇၸေႊ လၢတ်ႈဝႃႈ – “ ၶွမ်ႊပၼီႊၼႆႉမိူဝ်ႈဢွၼ်တၢင်းလၢတ်ႈဝႃႈ တေၵဵပ်းယုၵ်း ယၵ်း1 ဝၼ်းလႂ် 2ပွၵ်ႈ။ ၸွမ်းပွၵ်ႉၸွမ်းဝၢၼ်ႈ ဢၼ်ၵႃးၶဝ်ႈဢမ်ႇလႆႈၼၼ်ၵေႃႉ တေဢဝ်ရူတ်ႉသၢမ် လေႃႉၶဝ်ႈၵႂႃႇၵဵပ်း။ တေလၢင်ႉႁွင်ႈၼမ်ႉၼႂ်းဝဵင်း 1 လိူၼ်လႂ်2ပွၵ်ႈ။ ၵူၺ်းၵႃႈၶဝ်ဢမ်ႇႁဵတ်းလႆႈ။ တေၸႂ်ႉၵႃးၵဵပ်းယုၵ်းယၵ်း ဢၼ်ၶိုတ်းၵၢပ်ႈ 30 လမ်းပၢႆသေၵဵပ်းဝႃႈၼႆသေတႃႉ မိူဝ်ႈလဵဝ်မီး 7 လမ်း ၵူၺ်း။ ႁဵတ်းလွင်ႈမူတ်းသႂ်ၼႆၵေႃႈ ဢမ်ႇတဵမ်ထူၼ်ႈ။ ၵႃႈၵဵပ်းယုၵ်းယၵ်းၵေႃႈ တူၺ်းလင်ႁိူၼ်း လဵၵ်ႉယႂ်ႇသေၵဵပ်း။ ယွၼ်ႉၼၼ်ၵူၼ်းမိူင်း မူႇၸေႊ ဢမ်ႇႁၢၼ်ႉၸႂ် ဢမ်ႇလႆႈၸႂ် ” ဝႃႈၼႆ။
မိူဝ်ႈလိူၼ်ၵျုၼ်ႊ 2015 ၼၼ်ႉ ၶွမ်ႊပၼီႊလၢႆလၢႆဢၼ် ၶႅင်ႇၵၼ်မဝ်သိုဝ်ႉ (တိၼ်ႇတႃႇ) ၵၢၼ်ၵဵပ်း ယုၵ်းယၵ်း။ ၶွမ်ႊပၼီႊဢွင်ႇၵရုၼႃႇ လႆႈမၢႆတီႈ 3 သေတႃႉ လႆႈႁပ်ႉမဝ်ဢဝ် ၵၢၼ်ၵဵပ်း ယုၵ်းယၵ်း ဝဵင်းမူႇၸေႊ။


text:
ၼႂ်းသၢမ်လိူၼ်ၼႆႉ ၵူၼ်းမိူင်းတႆးႁဝ်း၊ မူႇၸုမ်းတႆးႁဝ်း၊ ၸုမ်းယိပ်းၵွင်ႈတႆးႁဝ်း ၵူႈမူႇၵူႈၸုမ်း ႁဝ်းတေလႆႈ ဢွၼ်ၵၼ်ၶတ်းၸႂ် ႁူပ်ႉထူပ်းၵၼ်၊ ႁဝ်းတေႁဵတ်းသင် တႃႇပၢင်ၵုမ်ႁူဝ်ပၢၵ်ႇပီ 21 ပၢင်လူင် ႁူဝ်ပီၼႃႈ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼင်ႇၼႆ ။
(တွၼ်ႈ 7 သိုပ်ႇမႃးတွၼ်ႈ 6)
ထၢမ်-တႃႇႁဵတ်းၵၢၼ်လွင်ႈငမ်းယဵၼ်ၵႂႃႇတၢင်းၼႃႈၼႆႉ မိူဝ်ႈလဵဝ် ၽႅၼ်ၵၢၼ်သမ်ႉမီးဝႆႉၸိူင်ႉႁိုဝ်ၽွင်ႈၶႃႈ? ။
တွပ်ႇ-ႁဝ်းတေဢမ်ႇဝႃႈတၢင်းၼႃႈတိၵ်းတိၵ်း၊ ႁဝ်းတေဝႃႈၼႂ်း 6 လိူၼ်ၼႆႉၵူၺ်း။ မိူဝ်ႈလဵဝ်ၼႆႉ တၢင်းလူင်ပွင်ၸိုင်ႈလႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ် ပႃးတင်းပႃႇတီႇၵၢၼ်မိူင်းၶဝ်ၵေႃႈ ဢုပ်ႇဢူဝ်းၵၼ်ယူႇ။ ပေႃးထိုင်မႃးလိူၼ်ၾႅပ်ႊၿိဝ်ႊရီႊ (2017) တေမီးၵၢၼ်ၸတ်းပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ထႅင်ႈယဝ်ႉ။ မိူဝ်ႈပႆႇထိုင်ၼၼ်ႉ ၼႂ်းၵႄႈၵၢင်မၼ်း တေမီးပၢင်ဢုပ်ႇဢူဝ်းၵၢၼ်မိူင်းၵူႈၸၼ်ႉၸၼ်ႉ၊ ၸၼ်ႉဝၢၼ်ႈ ၸၼ်ႉဢိူင်ႇ ၸၼ်ႉၸႄႈဝဵင်း ၸၼ်ႉၸႄႈမိူင်းၸိူဝ်းၼႆႉ ။
တင်ႈတႄႇဢဝ်လိူၼ်ၼူဝ်ႊဝႅမ်ႊၿိူဝ်ႊ (2016)ၵႂႃႇၼႆႉ တေတႄႇၵႂႃႇတိၵ်းတိၵ်းယဝ်ႉ။ ၵွပ်ႈပိူဝ်ႈၼႆ ၶၢဝ်းယၢမ်းႁဝ်းၼႆႉ မီးလိူၼ်ၼူဝ်ႊဝႅမ်ႊၿိူဝ်ႊ၊ ၻီႊသႅမ်ႊၿိူဝ်ႊ၊ ၵျႅၼ်ႊၼိဝ်ႊရီႊ မီးယူႇ 3 လိူၼ်ၵူၺ်း၊ ၼႂ်းသၢမ်လိူၼ်ၼႆႉ ၵူၼ်းမိူင်းတႆးႁဝ်း၊ မူႇၸုမ်းတႆးႁဝ်း၊ ၸုမ်းယိပ်းၵွင်ႈတႆးႁဝ်း ၵူႈမူႇၵူႈၸုမ်း ႁဝ်းတေလႆႈ ဢွၼ်ၵၼ်ၶတ်းၸႂ်ယဝ်ႉ၊ ႁဝ်းတေလႆႈႁူပ်ႉထူပ်းၵၼ်၊ ႁဝ်းတေႁဵတ်းဢီႈသင် ။
မိူၼ်ၼင်ႇမိူင်းတႆးၼႆႉ မိူဝ်ႈလဵဝ်လႆႈငိၼ်းဝႃႈ- ပေႃးဝၼ်းတီႈ 29 မႃး (29/10/2016) ၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး (CSSU) ဢၼ်ႁူဝ်ပဝ်ႈလူင်ၶုၼ်ထုၼ်းဢူး ဢွၼ်ႁူဝ်ဝႆႉၼႆႉ တေႁဵတ်းပၢင်ၵုမ်သေ ဢုပ်ႇဢူဝ်းၵၼ် တီႈတႃႈၵုင်ႈ ဝႃႈၼႂ်းၶၢဝ်းတၢင်း 3 လိူၼ် ႁဝ်းတေသိုပ်ႇႁဵတ်းၵႂႃႇၸိူင်ႉႁိုဝ်၊ တေႁၢင်ႈႁႅၼ်းၵႂႃႇၸိူင်ႉႁိုဝ် ၸိူဝ်းၼႆႉ။ တီႈၼၼ်ႈၼႆႉ မူႇၸုမ်းတႆး၊ မူႇၸုမ်းၸိူဝ်းဢမ်ႇၸႂ်ႈတႆးၵေႃႈ ပေႃးပဵၼ်မူႇၸုမ်းၼႂ်းမိူင်းတႆးၸိူဝ်းၼႆႉ တေၶဝ်ႈပႃးလႆႈယူႇ၊ လႆႈငိၼ်းဝႃႈၸိူင်ႉၼႆ ။
ထၢမ်-ငဝ်းလၢႆးမိူဝ်ႈလဵဝ်ၼႆႉ ဢၼ်ႁဝ်းၶႃႈဢမ်ႇထၢမ်မႅၼ်ႈသေ၊ ဢၼ်ၸဝ်ႈႁဝ်းၶႂ်ႈၾၢၵ်ႇသင်ႇလၢတ်ႈထိုင် ပီႈၼွင်ႉၵူၼ်းမိူင်းတႆးႁဝ်း ပေႃးလႆႈႁူႉႁၼ်ၸွမ်းၼၼ်ႉ မီးသင်ၽွင်ႈၶႃႈ? ။
တွပ်ႇ-ၵၢၼ်ႁဝ်းၼႆႉ ႁဝ်းတူၺ်းမႃး ၵူၼ်းမိူင်းတႆးႁဝ်းတေဢမ်ႇႁူႉၸွမ်း၊ ဢၼ်ႁူႉၸွမ်းၼႆႉ ပဵၼ်ၵူၼ်းႁဵတ်း ၵၢၼ်မိူင်းၵူၺ်း။ ပေႃးဝႃႈႁဝ်းတူၺ်းတီႈ ၸုမ်းၸိူဝ်းဢၼ်ႁဵတ်းၵၢၼ် လွင်ႈငမ်းယဵၼ်ယူႇပေႃးၼႆၸိုင် တေလႆႈႁၼ်ဝႃႈ ၶဝ်ၵေႃႈဢွၼ်ၵၼ်ၶၢင်းတုၵ်ႉၶၢင်းယၢၵ်ႈၶၢင်းၽၢၼ်။ ၶဝ်ဢွၼ်ၵၼ်ဝႃႈ မိူဝ်ႈႁဝ်းတိုၵ်ႉယိုဝ်းၵၼ် ယူႇၼႆႉ ႁဝ်းယင်းမီးၶၢဝ်းလိုဝ်ႈ ၶၢဝ်းမူၼ်ႈၶၢဝ်းၵျေႃႇယူႇၽွင်ႈ၊ ၽိူဝ်ႇႁဝ်းမႃးႁဵတ်းလွင်ႈငမ်းယဵၼ်ယဝ်ႉ ၶၢဝ်းလိုဝ်ႈ ၶၢဝ်းမူၼ်ႈၶၢဝ်းၵျေႃႇၼႆႉ တိုၼ်းဢမ်ႇမီးသေဢိတ်းယဝ်ႉ၊ မိူဝ်ႈၼႆႉၶိုၼ်ႈပၢင်ၵုမ်၊ မိူဝ်ႈၽုၵ်ႈၶိုၼ်ႈဝိူၵ်ႊသျွပ်ႊ (Workshop) ၊ မိူဝ်ႈႁိုဝ်းသမ်ႉတေလႆႈၵႂႃႇၶၢဝ်းတၢင်း၊ မိူဝ်ႈၼိုင်ႈသမ်ႉ တေလႆႈၵႂႃႇလဵပ်ႈႁဵၼ်းတီႈမိူင်းၼၼ်ႉ မိူင်းၼႆႉ၊ ပေႃးပွၵ်ႈမႃးၶိုၼ်းယဝ်ႉၵေႃႈ ႁဵတ်းပၢင်ၵုမ် ၸိူဝ်းၼႆႉ ပဵၼ်ဝႆႉယူႇၸိူင်ႉၼႆ ။
(တွၼ်ႈတွင်ႈထၢမ်ၸဝ်ႈၶိုၼ်းသႂ် ၵဵဝ်ႇၵပ်းလွင်ႈငမ်းယဵၼ် ယဝ်ႉယဝ်ႉ)


text:
ပီႈၼွင်ႉတႆး ႁႅင်းၵၢၼ်ယၢၼ်မိူင်းသွင်ၵေႃႉၶီႇလူတ်ႉၶိူင်ႈ ၺႃးၵႃးၽႃႇ တီႈၸႄႈဝဵင်းလမ်းပုၼ်း တၢႆထင်တီႈ တင်းသွင်ၵေႃႉ ၽွင်းတိုၵ်ႉၵႂႃႇၸၢႆႇၵၢတ်ႇပွၵ်ႈမႃး ဝႃႈၼႆ ။
ဝၼ်းတီႈ 11/12/2016 ယၢမ်းၵၢင်ၶမ်ႈ 8 မူင်းပၢႆ ၸၢႆးထေးတင်းၸၢႆးၵျီး ထုၵ်ႇလူတ်ႉၵႃးၽႃႇ /တမ်သႂ်ႇတၢႆထင်တီႈ တီႈႁိမ်းဝတ်ႉဢူႇမူင်း သွႆး 8 ၼိူဝ်သဵၼ်ႈတၢင်းလူင် လမ်းပုၼ်း ၵဵင်းမႆႇ၊ ၽွင်းၶႃ သွင်ၵေႃႉ တိုၵ်ႉၸၢႆႇၵၢတ်ႇပွၵ်ႈမႃး။ တေႃႈလဵဝ် ယူႇတီႈ ၾၢႆႇ ၸဝ်ႈ ၼႃႈတီႈပလိၵ်ႈ လႆႈၼမ်းဢဝ် ၶၢပ်ႈတူဝ် တၢႆၶႃတင်းသွင် ၵႂႃႇဝႆႉတီႈႁူင်းယႃ ၵူၼ်းမိူင်း ၸႄႈဝဵင်း လမ်းပုၼ်းဝႆႉယဝ်ႉ ဝႃႈၼႆ ။
ၸၢႆးဝီႉ ၽူႈႁပ်ႉမဝ်ၵေႃႇသၢင်ႈ၊ ပဵၼ်ပေႃႈလဵင်ႉ ၶႃသွင်ၵေႃႉၼၼ်ႉ လၢတ်ႈဝႃႈ “ ၶဝ်သွင်ၵေႃႉ ဢဝ်လူတ်ႉ ၶိူင်ႈၶႃႈႁဝ်းၵႂႃႇၵၢတ်ႇ၊ မိူဝ်ႈၶဝ်သွင်ၵေႃႉ လုၵ်ႉၵၢတ်ႇပွၵ်ႈၶိုၼ်းမႃး၊ ၵႃးသမ်ႉ လုၵ်ႉတၢင်း ၵဵင်းမႆႇ မႃး တၢင်းလမ်းပုၼ်းသေတုမ်ႉၽႃႇၺႃးၵၼ်။ ၵူၺ်းၵႃႈ တၢင်းလႂ်ၽိတ်းဢၼ်ဝႃႈၼၼ်ႉ ၶႃႈႁဝ်းၵေႃႈသမ်ႉဢမ်ႇလႆႈ ႁၼ်တႂ်ႈၼႃႈ တႂ်ႈတႃ ၵူၼ်းႁေႃႈလူတ်ႉၵႃးၼၼ်ႉတႄႉ သွင်ႉပၢႆႈပႅတ်ႈ ယဝ်ႉ၊ ယၢမ်းလဵဝ် လူတ်ႉၵႃးၼၼ်ႉတႄႉ ယူႇတီႈၸဝ်ႈၼႃႈတီႈပလိၵ်ႈ ၸႄႈဝဵင်းလမ်းပုၼ်း လၢၵ်ႈ ဢဝ် ၵႂႃႇဝႆႉတီႈႁူင်းပလိၵ်ႈယဝ်ႉ၊ ၵူၼ်းႁေႃႈလူတ်ႉၼၼ်ႉ ယူႇတီႈၸဝ်ႈၼႃႈတီႈၶဝ် တေၸွမ်းႁႃ တူဝ်ႁႂ်ႈလႆႈ၊ ၽႂ်ၽိတ်းၽႂ်ထုၵ်ႇတႄႉ ႁဝ်းၵေႃႈဢမ်ႇႁူႉ ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ တေႃႈလဵဝ် တူဝ်တၢႆ ၼွင်ႉၶဝ်သွင်ၵေႃႉၼႆႉ လႆႈဢဝ်ၵႂႃႇဝႆႉတီႈႁူင်းယႃ လမ်းပုၼ်းယဝ်ႉ၊ ၵူၺ်းၵႃႈ ပီႈၼွင်ႉၶဝ် ယူႇတီႈလႂ် တၢင်းလႂ် ၼႂ်းမိူင်းထႆးၼႆႉ ႁဝ်းဢမ်ႇလႆႈႁူႉၸွမ်း။ ၵွပ်ႈၼႆလႄႈ သင်ဝႃႈၽႂ်လႆႈႁပ်ႉႁူႉလွင်ႈၼႆႉယဝ်ႉ ႁႂ်ႈၸွႆႈလၢတ်ႈပၼ်ပီႈၼွင်ႉၶဝ်သွင်ၵေႃႉၽွင်ႈ ” ဝႃႈၼႆ ။
ၸၢႆးထေးတင်း ၸၢႆးၵျီးၼႆႉ ဢႃယုၶႃ မီးမွၵ်ႈ 18-19 ပီ၊ ၸၢႆးထေးၼႆႉ ပဵၼ်ၵူၼ်းၸႃတိ ၸႄႈဝဵင်းမိူင်းယေႃ၊ ၸၢႆးၵျီးသမ်ႉ ပဵၼ်ၵူၼ်းၸႃတိ ၸႄႈဝဵင်းၼမ်ႉၸၢင်၊ ၶဝ်သွင်ၵေႃႉ တိုၵ်ႉႁႃလႆႈ မႃးႁဵတ်းၵၢၼ်ၵေႃႇသၢင်ႈ ၸွမ်းၸၢႆးဝီႉ တိုၵ်ႉလႆႈလၢႆလိူၼ်ၵူၺ်း ဝႃႈၼႆ ။
တူဝ်တၢႆၸၢႆးထေးတင်းၸၢႆးၵျီးၼႆႉ လႆႈၼမ်းဢဝ်ဝႆႉတီႈႁူင်းယႃ ၵူၼ်းမိူင်း ၸႄႈဝဵင်းလမ်းပုၼ်ႉဝႆႉ၊ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈတင်း ၸၢႆးဝီႉ ၸွမ်းႁႃ ပီႈၼွင်ႉၶဝ်သွင် ၵေႃႉပႆႇႁၼ်၊ ယွၼ်ႉၼၼ် သင်ဝႃႈ ၽႂ်ႁူႉၸၵ်း ထူပ်းႁၼ် ပီႈၼွင်ႉၶဝ်သွင်ၵေႃႉၸိုင် ၶႅၼ်းတေႃႈ ၵပ်းသိုပ်ႇႁႃ ၸၢႆးဝီႉ ၽူႈၸွႆႈႁၢင်ႈႁႅၼ်းတူဝ်တၢႆၶဝ်သေၵမ်း။ မၢႆၾူၼ်း 083-5804645 ။
လႅင်ႇၶၢဝ်ႇ ၸၢႆးလိူၼ်ၶမ်း


text:
ဝၢႆးတီႉၺွပ်းယႃႈမဝ်းၵမ် လႆႈတီႈပလိၵ်ႈမၢၼ်ႈ ၶၢဝ်းၵၢင်ၶိုၼ်း တီႈၼမ်ႉၶမ်းယဝ်ႉ ၵူၼ်းဝၢၼ်ႈ ဢဝ်ႁူမ်ႇလူမ်ႈ ပွၵ်ႉ/ဝၢၼ်ႈ၊ ၵူၼ်းလူင်ဝၢၼ်ႈ တီႈဝဵင်းၼမ်ႉၶမ်း ထုၵ်ႇပလိၵ်ႈႁွင်ႉၵႂႃႇထဵတ်ႈထၢမ်၊ သဵင်ႈၶၢဝ်းယၢမ်း လုတ်ႈၵၢၼ်ၼႃႈႁိူၼ်း။
ဝၢႆးလင်ၵူၼ်းၼုမ်ႇ ၾၢႆႇႁူမ်ႇလူမ်ႈဝၢၼ်ႈ/ပွၵ်ႉယွမ်ႇ မူႇၸုမ်းၵူၼ်းၼုမ်ႇၾၢႆႇၶႄၾႆး တီႉၺွပ်းလႆႈယႃႈမဝ်းၵမ် တီႈပလိၵ်ႈမၢၼ်ႈၵေႃႉၼိုင်ႈလႄႈ ၵူၼ်းမိူင်းၵေႃႉၼိုင်ႈ တီႈပွၵ်ႉၵွင်းသႃႇ ဝဵင်းၼမ်ႉၶမ်းယဝ်ႉ၊ ၽူႈၵွၼ်းပွၵ်ႉၵွင်းသႃႇ ၸၢႆးလႃႉဝိၼ်း လႄႈ ၵူၼ်းၼုမ်ႇၸိူဝ်းဢဝ်ႁူမ်ႇလူမ်ႈၼႂ်းပွၵ်ႉ 5 ၵေႃႉ၊ ၽူႈၵွၼ်းပွၵ်ႉ 8 ၸၢႆးၵျေႃႇတၢၼ်း လႄႈ ၸုမ်းၵူၼ်းၼုမ်ႇ ၸုမ်းၶႄၾႆး ႁူမ်ႈတင်းမူတ်း 10 ၵေႃႉ၊ ထုၵ်ႇၸဝ်ႈၼႃႈတီႈ ပလိၵ်ႈၸႄႈတွၼ်ႈ ႁွင်ႉၵႂႃႇ ထဵတ်ႈထတ်းတွင်ႈထၢမ် ၵူႈမိုဝ်ႉၵူႈဝၼ်း၊ လွၵ်ႇငိုတ်ႈပႃး- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ပူၼ်ႉမႃးမိူဝ်ႈၶမ်ႈၶိုၼ်းဝၼ်းတီႈ 23/01/2015 ၶၢဝ်းယၢမ်းၸမ်တဵင်ႈၶိုၼ်း၊ ၵူၼ်းဝၢၼ်ႈၸိူဝ်းဢဝ်ႁူမ်ႇလူမ်ႈ ၼႂ်းပွၵ်ႉယွမ်ႇ ၵႂႃႇဢႅဝ်ႇလဵပ်ႈၼႂ်းပွၵ်ႉယွမ်ႇသေ တီႉၺွပ်းလႆႈယႃႈတီႈ ပလိၵ်ႈမၢၼ်ႈ ၸိုဝ်ႈမွင်ႇတဵင်းထေးဢွင်ႇ (ပလိၵ်ႈၼမ်ႉၶမ်း) လႄႈ ၵူၼ်းၸွမ်းၵေႃႉၼိုင်ႈ ၸိုဝ်ႈၸၢႆးထုၼ်းၸၢမ်ႇ ၵူၼ်းပွၵ်ႉၼိူဝ် ဝဵင်းၼမ်ႉၶမ်း၊ တီႈၼႃႈလၢၼ်ႉ ၵႃႊရႃႊဢူဝ်ႊၵေႊ မူဝ်းၸိၼ်ႇၵႄႇ ၼႂ်းပွၵ်ႉၵွင်းသႃႇ ဝဵင်းၼမ်ႉၶမ်း။
တီႈတူဝ်ပလိၵ်ႈၼၼ်ႉ လႆႈယႃႈမႃႉ 97 မဵတ်ႉ၊ ယႃႈၽွင်ၶၢဝ် ၶိုင်ႈတဝ်ႈလီႊပူဝ်ႊ၊ ငိုၼ်းမၢၼ်ႈ 25,000 ၵျၢတ်ႈ၊ ငိုၼ်းၶႄႇ 70 ယႂၼ်လႄႈလူတ်ႉၶိူင်ႈလမ်းၼိုင်ႈ။ ပလိၵ်ႈ တဵင်းထေးဢွင်ႇ ၵေႃႈယွမ်းႁပ်ႉ လၢတ်ႈတီႈ ၵူၼ်းလူင်ပွၵ်ႉဝႃႈ- ယႃႈၸိူဝ်းၼၼ်ႉ ပဵၼ်ၶွင်မၼ်းတင်းမူတ်း၊ ယွၼ်ႉပိူဝ်ႈမၼ်းၶႂ်ႈမီးငိုၼ်း၊ ၵူၼ်းႁိူၼ်းၵူၼ်းယေးမၼ်း ဢမ်ႇမီးငိုၼ်းၸႂ်ႉၸၢႆႇလႄႈ မၼ်းတေၸႂ်ႉၸၢႆးထုၼ်းၸၢမ်ႇ ၶၢႆပၼ်မၼ်း- ဝႃႈၼႆ။
ပေႃးဝႃႈတီႉၺွပ်းလႆႈယဝ်ႉၵေႃႈ လႆႈဢဝ်တိၼ်သႂ်ႇထၢင်ႇမႆႉသေ ၶင်ဝႆႉတီႈလုမ်းၵွၼ်းပွၵ်ႉၶိုၼ်းၼိုင်ႈ၊ ထိုင်ၵၢင်ၼႂ်မႃး ၸင်ႇဢဝ်မွပ်ႈပၼ်တီႈတပ်ႉပလိၵ်ႈ- ၽူႈၵွၼ်းပွၵ်ႉၵွင်းသႃႇ လၢတ်ႈ။
ၵပ်းၵၢႆႇလွင်ႈၼႆႉ ထိုင်မႃးဝၼ်းတီႈ 24 , 25 ၸိူဝ်းၼႆႉ ၼိုင်ႈဝၼ်းၵူၺ်း ၵူၼ်းလူင်ဝၢၼ်ႈလႄႈ ၾၢႆႇဢဝ်ႁူမ်ႇလူမ်ႈဝၢၼ်ႈၶဝ် ထုၵ်ႇပလိၵ်ႈၸႄႈတွၼ်ႈမူႇၸေႈ ႁွင်ႉၵႂႃႇထတ်း ထဵတ်ႈထၢမ်တီႈလုမ်း ဢမ်ႇယွမ်း 2 ပွၵ်ႈ။ ပိူင်လူင်မၼ်း ထဵတ်ႈထၢမ်မိူၼ်ၼင်ႇ လွင်ႈတၢင်းလႆႈတီႉၺွပ်းပလိၵ်ႈၼႆႉ ပိူင်ပဵၼ်မၼ်းပဵၼ်ၸိူင်ႉႁိုဝ် ၸိူဝ်းၼႆႉ။
ဝၼ်းတီႈ 25 ႁွင်ႉၵႂႃႇထတ်းထၢမ် တင်ႈတႄႇ ၵၢင်ဝၼ်း 12 မူင်း တေႃႇထိုင်ဝၢႆးဝၼ်း 3 မူင်း၊ ၽိူဝ်ႇဝၢႆးဝၼ်း 4 မူင်းမႃးၵေႃႈ ႁွင်ႉၵႂႃႇထတ်းထၢမ်ထႅင်ႈၵမ်းၼိုင်ႈ တေႃႇထိုင်ၵၢင်ၶမ်ႈ 7 မူင်း။ ထိုင်ဝၼ်းတီႈ 26 မႃးၵေႃႈ ႁွင်ႉထဵတ်ႈထၢမ်ၸွမ်းၵၼ်ထႅင်ႈတင်းမူတ်း တင်ႈတႄႇၵၢင်ၼႂ် 9 မူင်းတေႃႇထိုင်ဝၢႆးဝၼ်း 1 မူင်း။ တင်ႈတႄႇၵၢင်ၼႂ် 9 မူင်းတေႃႇထိုင်ဝၢႆးဝၼ်း 1 မူင်းၼၼ်ႉ ထတ်းယဝ်ႉ 7 ၵေႃႉ၊ ထိုင်ၵၢင်ၶမ်ႈ 8 မူင်း ၸင်ႇယဝ်ႉတင်း 10 ၵေႃႉသေ ၸင်ႇလႆႈဢွၼ်ၵၼ်ပွၵ်ႈႁိူၼ်းၶိုၼ်း။ လွင်ႈၸိူဝ်းၼႆႉ ႁဵတ်းႁႂ်ႈသဵင်ႈ ၶၢဝ်းယၢမ်းၸွမ်း၊ လုတ်ႈႁၢမ်းၵၢၼ်ၼႃႈႁိူၼ်းတႃယေး- ၵူၼ်းၼမ်ႉၶမ်းၵေႃႉၼိုင်ႈ လၢတ်ႈ။
ဝၢႆးမီးၵၢၼ်တီႉၺွပ်းပလိၵ်ႈၵႃႉယႃႈမႃးၼႆႉ မီးၸဝ်ႈၼႃႈတီႈပလိၵ်ႈၶဝ် မႃးပႂ်ႉၸွမ်းတၢင်းၶဝ်ႈတၢင်းဢွၵ်ႇ ၼႂ်းပွၵ်ႉၼႂ်းယွမ်ႇၵူႈၶမ်ႈ၊ ၵူၼ်းၼႂ်းပွၵ်ႉၵႂႃႇလႂ်ပႆလႂ်ၵေႃႈ ဢမ်ႇမီးလွင်ႈထၢင်ႇႁၢင်ႈလွတ်ႈလႅဝ်း။ ၵဵဝ်ႇၵပ်းလွင်ႈလွင်ႈတီႉၺွပ်း ပလိၵ်ႈၵႃႉၶၢႆယႃႈၼႆႉသေ ပူၼ်ႉမႃးမိူဝ်ႈ 2 ဝၼ်းၼႆႉ ၾၢႆႇတပ်ႉပလိၵ်ႈ ၸႄႈဝဵင်းၼမ်ႉၶမ်းၵေႃႈ ႁွင်ႉဢဝ်ၽူႈသိုဝ်ႇၶၢဝ်ႇ လူင်ပွင်ၸိုင်ႈ မႃးႁဵတ်းပၢင်သပ်းၸႅင်ႈၶၢဝ်ႇ- ၼႆယဝ်ႉ။
ၵူၼ်းၼႂ်းပွၵ်ႉၼႂ်းယွမ်ႇၶဝ် တုၵ်းယွၼ်းဝႃႈ- ၾၢႆႇၵွၼ်းႁွင်ႈၵၢၼ်ၽဵဝ်ႈမူၺ်ႉယႃႈမဝ်းၵမ်လႄႈသင်၊ ၾၢႆႇလူင်ပွင်ၸိုင်ႈၸႄႈမိူင်းၸိူဝ်းၼႆႉလႄႈသင်၊ ႁႂ်ႈၵူတ်ႇထတ်းပၼ်တူၺ်းလီလီ။ ပေႃးဢမ်ႇမီးလွင်ႈသင်ၵေႃႈ ယႃႇပေႁွင်ႉၵူၼ်းဝၢၼ်ႈၵူၼ်းသူၼ် ၵႂႃႇၵူတ်ႇထတ်းၸိူင်ႉၼၼ်ယူႇၶိူဝ်းၶိူဝ်း- ဝႃႈၼႆ။


text:
ၼႂ်းၸိုင်ႈတႆးပွတ်းႁွင်ႇ ၸႄႈဝဵင်းသီႇပေႃႉ တၢင်းပွတ်းဢိူင်ႇဝၢၼ်ႈမေႃႈ ၼၼ်ႉ မီးၵူၼ်းဝၢၼ်ႈ ၵေႃႉၼိုင်ႈ ၵိၼ်ယႃႈမႃႉမဝ်းယွင်ႇသေ ပေႃႉႁႅမ်ၵေႃႉပဵၼ် ပီႈၼၢင်း လႄႈမႄႈၸဝ်ႈၵေးၸူး ၊ ထိုင်တီႈ ၽူႈမီးပုၼ်ႈၽွၼ်း လႆႈတီႉမတ်ႉ ၵုမ်းၶင်တူဝ်။
ဝၼ်းတီႈ12/3/2017 ယၢမ်းႁူဝ်ၶမ်ႈ 7:30 မူင်း ၼၼ်ႉ ၵူၼ်းဝၢၼ်ႈမေႃႈ၊ ဢိူင်ႇဝၢၼ်ႈမေႃႈ၊ (ၾၢႆႇၸၢၼ်း ဝဵင်းသီႇပေႃႉ မွၵ်ႈ 50 လၵ်း) ၵေႃႉၼိုင်ႈ ၸိုဝ်ႈႁွင်ႉ ၸၢႆးဢၢႆႈၸၢႆး ဢႃႇယု 37 ပီ၊ မဝ်းယႃႈမႃႉ သေ ပေႃႉႁႅမ်ၵေႃႉပဵၼ်ပီႈၼၢင်း၊ ၽွင်းၼၼ်ႉ ၵေႃႉပဵၼ်မႄႈၶဝ် ၶဝ်ႈႁႄႉႁၢမ်ႈ လႄႈ ပေႃႉထုပ်ႉပႃး ၵေႃႉပဵၼ်မႄႈ ပႃႈသႃႇ ဢႃယု 60 ပၢႆ- တိူဝ်ႉၸဵပ်းလိူဝ်ႁႅင်း လႄႈ ထိုင်တီႈ ၸဝ်ႈၼႃႈတီႈ ၽူႈမီးပုၼ်ႈၽွၼ်း ၼႂ်းတပ်ႉသိုၵ်းၸိုင်ႈတႆး SSPP/SSA တီႉမတ်ႉ သူင်ႇပၼ်ငဝ်ႈငုၼ်း ။
ဢိင်ၼိူဝ်လွင်ႈၼႆႉသေ ၵူၼ်းၼႂ်းပိုၼ်ႉတီႈ ၸၢႆးယွတ်ႈၼုမ်ႇ လၢတ်ႈဝႃႈ – “ၸၢႆးဢၢႆႈၸၢႆး ၼႆႉ ၼွၵ်ႈသေ ပေႃႉႁႅမ်ပီႈၼၢင်း၊ မႄႈၸဝ်ႈၵေးၸူးမၼ်းၸၢႆးယဝ်ႉ ယင်းထုပ်ႉၶူဝ်းႁိူၼ်းၽိူၼ်ဝၢၼ်ႇ၊ ၶူဝ်းၵုၼ်ႇဢၼ်ၶၢႆ ၵိုၵ်းႁိူၼ်း လူႉသုမ်း တင်းၼမ်လူးၵွၼ်ႇ” – ဝႃႈၼႆ။
ဢၢႆႈၸၢႆးၼႆႉ ယၢမ်ႈၵႂႃႇႁူင်းႁဵၼ်းၸၼ်ႉၸွမ် ဝဵင်းလႃႈသဵဝ်ႈ တၼ်းထိုင် ပီ 2 ။ ၵိုတ်းယင်ႉ ၵၢၼ်ႁဵၼ်းသေ ၵႂႃႇႁဵတ်းၵၢၼ်မႆႉ ၸွမ်းပေႃႈလဵင်ႉလၢဝ်းၶႄႇ တၢင်းၵဵင်းတွင်းသေ တိတ်း ၸပ်း ယိၼ်ႉယႃႈမႃး။ မိူဝ်ႈပီ 2015 ၼၼ်ႉၵေႃႈ ၸဝ်ႈၼႃႈတီႈ SSPP/SSA ယၢမ်ႈတီႉမၼ်းၸၢႆး ယဵတ်ႈၶွၵ်ႈ ‘ၶွၵ်ႈၼမ်ႉယမ်း’ (ၶွၵ်ႈဢၼ် SSPP/SSA တိုတ်းတွၼ်ယိၼ်ႉ ၵူၼ်းၸပ်းယႃႈ ) မႃးပွၵ်ႈၼိုင်ႈ။
ပႃႇတီႇမႂ်ႇသုင်ၸိုင်ႈတႆး /တပ်ႉသိုၵ်းၸိုင်ႈတႆး SSPP/SSA ၼႆႉယၢမ်ႈဢွၵ်ႇလိၵ်ႈပိုၼ်ၽၢဝ်ႇ ဝႆႉလၢႆလၢႆၵမ်းဝႃႈ ၵူၼ်းမိူင်း၊ ၵူၼ်းသိုၵ်း၊ ၽူႈမီးၸၼ်ႉၵူႈၵေႃႉ ၽႂ်တေဢမ်ႇလႆႈၵဵဝ်ႇၶွင်ႈ ယႃႈမဝ်းၵမ်။ ပေႃးႁူပ်ႉႁၼ်ၸိုင် တေတီႉမတ်ႉ ပၼ်တူတ်ႈ(တၢမ်ႇ)ၵႂႃႇ ၸွမ်းၼင်ႇ ပၵ်းပိူင်တမ်းဝၢင်းဝႆႉၼၼ်ႉ ၼၵ်းၼၵ်းၼႃၼႃ – ဝႃႈၼႆ။


text:
မိူင်းသဝိတ်ႊသိူဝ်ႊလႅၼ်ႊ မီးလွင်ႈလၢၵ်ႇလၢႆးလႄႈ ဢၼ်မိူင်းႁဝ်း လီယိူင်ႈႁဵတ်းၸွမ်း မီးတင်းၼမ် ။ ပိူင်လူင်မၼ်း ပဵၼ်လွင်ႈသုၼ်ႇလႆႈၵၢၼ်မိူင်း လႄႈ လွင်ႈၶိူဝ်းၵူၼ်းလၢႆၶိူဝ်း ယူႇလူၺ်ႈၵၼ်ၵတ်းၵတ်း ယဵၼ်ယဵၼ် ။ ၵဵဝ်ႇၵပ်းလွင်ႈၼႆႉ တၢင်းၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၽူႈၼမ်းၼႂ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸဝ်ႈပိုၼ်ၶမ်း ဝႆႉၼင်ႇၼႆ ။
ထၢမ် – တွၼ်ႈတႃႇတေၵႂႃႇထိုင်လႆႈ ၼႂ်းမိူင်းသဝိတ်ႊသိူဝ်ႊလႅၼ်ႊၼႆႉ လႆႈလတ်းၵႂႃႇတၢင်းမိူင်းလႂ် လၢႆလၢႆၶႃႈ ?။
တွပ်ႇ – ပေႃးဝႃႈႁၢင်ႈႁႅၼ်းယဝ်ႉၵေႃႈ လုၵ်ႉတီႈမိူင်းထႆးၵႂႃႇၵူၺ်း ။ လုၵ်ႉတီႈမိူင်းၵွၵ်ႇၵႂႃႇ ၊ ဝၼ်းတီႈ 15/01/2016 ၽႅဝ်ၵႂႃႇမိူင်းဢေႃႊသ်ထရီႊယိူဝ်ႊ တီႈမိူင်းဝဵၼ်ႊၼႃႊ ၵၢင်ၼႂ် ။ လုၵ်ႉတီႈမိူင်းဢေႃႊသ်ထရီႊယိူဝ်ႊ ၶိုၼ်းသိုပ်ႇ ၵႂႃႇလူင်းတီႈၵျိၼ်ႊၼီႊဝိူဝ်ႊ တီႈမိူင်းသဝိတ်ႊသိူဝ်ႊလႅၼ်ႊ ၊ လုၵ်ႉတီႈၼၼ်ႈ ၶီႇၵႃးရူတ်ႉၿတ်ႊသ် ၵႂႃႇတီႈၸႄႈမိူင်းၽီႊပူး ၊ ဢိူင်ႇမိူဝ်ႊထိူၼ်ႊသေ ၵႂႃႇလိုဝ်ႈတီႈၼၼ်ႈ ။
ထၢမ် – ၽိူဝ်ႇဝႃႈလႆႈႁွတ်ႈၵႂႃႇယဝ်ႉ ဢၼ်လႆႈၵႂႃႇႁၼ် ဢၼ်လၢၵ်ႇလၢႆး ဢၼ်လီဢၢမ်းမီးသင်ၶႃႈ ?။
တွပ်ႇ – ပေႃးၽႅဝ်ၵႂႃႇ တီႈမိူင်းသဝိတ်ႊသိူဝ်ႊလႅၼ်ႊယဝ်ႉၼႆၵေႃႈ ဢၼ်လီဢၢမ်းလၢၵ်ႇလၢႆးၼႆႉ မိူင်းၶဝ်ပဵၼ်မိူင်းလဵၵ်ႉလဵၵ်ႉ ၊ သဵၼ်ႈတၢင်းၵေႃႈလဵၵ်ႉလဵၵ်ႉ ၊ ဢမ်ႇၵႂၢင်ႈ ၊ ၵူၺ်းၵႃႈ ၵႃးၼမ် ။ ၵႃးၼႆႉတေလႆႈဝႃႈၶဝ်မီးပၵ်းပိူင်မၢႆမီႈလီ ၊ ယဝ်ႉၵေႃႈမူတ်းသႂ်ၼႃႇ ၊ ၵူၼ်းၵေႃႈဢမ်ႇသုၵ်ႉသုၵ်ႉ ၊ ရူတ်ႉၵႃးၵေႃႈဢမ်ႇသုၵ်ႉသၵ်ႉ ။ လွင်ႈဝႆႉလွင်ႈဝၢင်းယုၵ်းယၵ်းၸိူဝ်းၼႆႉၵေႃႈ ဢမ်ႇသုၵ်ႉသၵ်ႉ ၊ ၸိုၼ်ႈတႃလီ ။ မိူင်းပိူၼ်ႈၼႆႉ မူတ်းသႂ်တၢၼ်ႇၼႆႉၼေႃ ၼႂ်းၸႂ်ၼႆႉ ဢၢမ်းၵႂႃႇၸိူင်ႉၼႆ ။
ထၢမ် – ဢၼ်ၵူၼ်းမိူင်းတႆးႁဝ်းၶႃႈ ထုၵ်ႇလီယိူင်ႈႁဵတ်းၸွမ်းၼၼ်ႉ မီးသင်လၢႆလၢႆၶႃႈ ?။
တွပ်ႇ – ဢၼ်လီယိူင်ႈၸွမ်းၼႆႉ မၼ်းမီးလၢႆယိူင်ႈလၢႆယၢင်ႇယူႇ။ ၵူၺ်းၵႃႈ ပေႃးႁုပ်ႈသေလၢတ်ႈၼႄၵေႃႈ ဢၼ်လီယိူင်ႈၸွမ်းၼႆႉ ၸွမ်းၼင်ႇလႆႈႁူႉတီႈၶဝ်ၼႆႉ ပေႃးဝႃႈပဵၼ်ၵူၼ်းမိူင်းၶဝ် ၾိုၵ်းႁႂ်ႈပဵၼ်ၵူၼ်းမိူင်းလီ / ၵူၼ်းလီ ။ ပေႃးဢဝ်ၵႂၢမ်းမိူင်းႁဝ်းဝႃႈ ပဵၼ်လုၵ်ႈတႄႉမႄႈဝႃႈ ၊ တႃႇတေပူၼ်ႉပႅၼ်ပၵ်းပိူင်မၢႆမီႈဝၢၼ်ႈမိူင်း ဢၼ်ဝႃႈၼႆႉမၼ်းမီးဢေႇတႄႉတႄႉ ။ ဢၼ်ၶဝ်ၾိုၵ်းၼၼ်ႉ ၶဝ်တိုၼ်းၾိုၵ်းႁႂ်ႈမၼ်းပဵၼ်ၵူၼ်းလီၵူႈၵေႃႉ ၊ ၵူၺ်းၵႃႈ လႆႈမူတ်းမူတ်းႁႃႉၼႆတႄႉ ႁဝ်းၵေႃႈၵွပ်ႈဢမ်ႇလႆႈၵႂႃႇလဵပ်ႈႁဵၼ်းႁိုင်လႄႈ ပဵၼ်ႁိုဝ်ဢမ်ႇႁူႉ ။ ၵူၺ်းၵႃႈ ပေႃးဝႃႈလႆႈလဵပ်ႈႁဵၼ်း ဢၼ်ၶဝ်မႃးလၢတ်ႈမႃးၸႃသေ သမ်ႉႁၼ်ယူႇၼၼ်ႉ မၼ်းတိုၼ်းပဵၼ်ၸိူင်ႉၼင်ႇၶဝ်ဝႃႈတႄႉ ၊ ၶဝ်တိုၼ်းၾိုၵ်းႁႂ်ႈပဵၼ်ၵူၼ်းမိူင်းလီၼၼ်ႉယဝ်ႉ ။ ၾိုၵ်းႁႂ်ႈပဵၼ်ၵူၼ်း ၸွမ်းလၵ်းပိူင်၊ တီႈဢိူင်ႇၵေႃႈၸွမ်းလၵ်းပိူင်ဢိူင်ႇ ၊ ဢၼ်ၼႆႉယဝ်ႉ ဢၼ်ၵူၼ်းမိူင်းႁဝ်းလီဢဝ်မႃး ပဵၼ်ပိူင်သွၼ် တူဝ်ယၢင်ႇသေၾိုၵ်းႁႂ်ႈမၼ်းပဵၼ် ၊ ၼႆႉတႄႉလီယိူင်ႈတႄႉတႄႉ ။
ထၢမ် – ယူႇတီႈၸဝ်ႈပိုၼ်ၶမ်းသေ တီႈၼႂ်းမိူင်းသဝိတ်ႊသိူဝ်ႊလႅၼ်ႊၼႆႉ လႆႈၵႂႃႇလဵပ်ႈႁဵၼ်းသင်လၢႆလၢႆၶႃႈ ?။
တွပ်ႇ – ဢၼ်ႁဝ်းၵႂႃႇတႄႉ ၵွပ်ႈပိူဝ်ႈၵပ်းၵၢႆႇလူၺ်ႈၶၵ်ႉတွၼ်ႈ ငမ်းယဵၼ် ဢၼ်လူင်ပွင်ၸိုင်ႈတဵင်းၸဵင်ႇၶဝ် ဢွၼ်ႁူဝ်ႁဵတ်းမႃး ၸဵမ်မိူဝ်ႈပီ 2013 – 14 မႃးတၢင်းၼႆႉ ။ ႁဵတ်းမႃးယဝ်ႉသေ တႃႇဝၢၼ်ႈမိူင်းမိူင်းႁူမ်ႈတုမ် မိူင်းမၢၼ်ႈ ႁူမ်ႈတင်းၸႄႈမိူင်းၵူႈတီႈတီႈ ႁႂ်ႈပေႃးလႆႈမီးလွင်ႈၵတ်းယဵၼ်သေလႄႈ ႁႂ်ႈပေႃးမီးလွင်ႈႁၵ်ႉႁူမ် ၸူမ်းၵၼ်ၼၼ်ႉ ၶဝ်လႆႈမႃးႁွင်ႉလွင်ႈငမ်းယဵၼ်မႃး။ ၼင်ႇႁိုဝ်ပေႃးတေၸၢင်ႈယိူင်ႈလႆႈ တီႈမိူင်းသဝိတ်ႊသိူဝ်ႊလႅၼ်ႊၼၼ်ႉ လူင်ပွင်ၸိုင်ႈသဝိတ်ႊသိူဝ်ႊလႅၼ်ႊၵေႃႈ ဝၢင်းၽႅၼ်သေၽိတ်ႈမွၵ်ႇၵႂႃႇ လဵပ်ႈႁဵၼ်းတူၺ်း။ ၸုမ်းပိူၼ်ႈတႄႉယဝ်ႉၵႂႃႇ ၊ ၽိတ်ႈမွၵ်ႇပဵၼ်ၸုမ်းပဵၼ်ၸုမ်းသေၵႂႃႇ ၊ ၼႂ်းလိူၼ်ၵျႅၼ်ႊၼိဝ်ႊရီႊၼႆႉ သမ်ႉမႃးမႅၼ်ႈသႂ်ႇ RCSS လႆႈၵႂႃႇလဵပ်ႈႁဵၼ်း ။
လႆႈၵႂႃႇလဵပ်ႈႁဵၼ်းၼႆႉ လွင်ႈၾၢႆႇဢုပ်ႉပိူင်ႇၽွင်းငမ်းၶဝ် ၊ ၾၢႆႇပၢႆးယူႇလီ ၊ ၾၢႆႇပၢႆးပိုၼ်ႉႁူႉပၺ်ၺႃ ၊ ၾၢႆႇလွင်ႈၵၢၼ်ၵူၼ်း ၸဵမ်ၸိူဝ်းၼႆႉ ။ ၼင်ႇႁိုဝ်တေၸၢင်ႈဢဝ်မႃး ႁဵတ်းၼႄၵူၼ်းမိူင်းတႆးႁဝ်းလႆႈၼၼ်ႉၵေႃႈ ႁႂ်ႈပေႃးလႆႈၼႄ ။ ၵွပ်ႈပိူဝ်ႈ လူင်ပွင်ၸိုင်ႈ မိူင်းသဝိတ်ႊသိူဝ်ႊလႅၼ်ႊၶဝ်ၽိတ်ႈမွၵ်ႇမႃးလႄႈလႆႈၵႂႃႇ ။
ထၢမ် – ပေႃးႁဝ်းမႃးတူၺ်း ပိူင်ဢုပ်ႉပိူင်ႇၽွင်းငမ်း မိူင်းသဝိတ်ႊသိူဝ်ႊလႅၼ်ႊလႄႈ မိူင်းႁူမ်ႈတုမ်မၢၼ်ႈၼႆႉ ပိူင်ႈၵၼ်ဝႆႉၸိူင်ႉႁိုဝ်ၽွင်ႈၶႃႈ ?။
တွပ်ႇ – ၸွမ်းၼင်ႇႁဝ်းၵႂႃႇလဵပ်ႈႁဵၼ်းမႃးတႄႉ မၼ်းပိူင်ႈၵၼ်တႄႉတႄႉ ၊ လႆႈဝႃႈၽႃႇမိုဝ်းလင်မိုဝ်း။ တီႈၶဝ်ၼႆႉ ႁႂ်ႈသုၼ်ႇၵူၼ်း သုင်သေတၢင်ႇတီႈတႄႉတႄႉ ။ မိူၼ်ၼင်ႇမိူင်းႁူမ်ႈတုမ်မၢၼ်ႈၼႆႉ ပိူင်ဢုပ်ႉပိူင်ႇၽွင်းငမ်း မၼ်းယူႇတီႈမိူင်းႁူမ်ႈတုမ်တင်းမူတ်း ။ မိူၼ်ၸိူင်ႉၸႄႈမိူင်းၸိူဝ်းၼႆႉ လႆႈဢဝ်မိူင်းႁူမ်ႈတုမ်ဝႃႈ ၊ ၸႄႈတွၼ်ႈ ၸႄႈဝဵင်းၸိူဝ်းၼႆႉ လႆႈဢဝ်မိူင်းႁူမ်ႈတုမ်ဝႃႈ ၊ ၸၼ်ႉဢိူင်ႇၵူၺ်းၵေႃႈ လႆႈဢဝ်မိူင်းႁူမ်ႈတုမ်ဝႃႈမူတ်း ။
မိူၼ်ၸိူင်ႉၼင်ႇၶဝ် ( မိူင်းသဝိတ်ႊသိူဝ်ႊလႅၼ်ႊ ) လႆႈဢဝ်တၢင်းတႂ်ႈၶိုၼ်ႈ၊ လႆႈဢဝ်ဢိူင်ႇဝႃႈ ။ တႃႇတေပဵၼ်ၵူၼ်းမိူင်းၶဝ်လႆႈၼႆႉ မၼ်းယဝ်ႉတီႈဢိူင်ႇ ၊ မၼ်းဢမ်ႇယဝ်ႉတီႈၸႄႈမိူင်း ဢမ်ႇယဝ်ႉတီႈ မိူင်းႁူမ်ႈတုမ် ။ မၼ်းယဝ်ႉတီႈဝၢၼ်ႈၽႂ်ဝၢၼ်ႈမၼ်း ဢိူင်ႇၽႂ်ဢိူင်ႇမၼ်း၊ ၵူၼ်းတီႈတႂ်ႈမူတ်းမူတ်း ။
မိူၼ်ၼင်ႇပေႃးႁဝ်းယူႇဝၢၼ်ႈႁဝ်း ယူႇဢိူင်ႇႁဝ်းၼၼ်ႉ ၵူၼ်းတၢင်ႇတီႈ ၵူၼ်းၼွၵ်ႈမိူင်းၵေႃႈယဝ်ႉ တေမႃးယူႇမႃးသဝ်းၼၼ်ႉ ပေႃးဝႃႈတီႈဢိူင်ႇၼၼ်ႉႁပ်ႉယဝ်ႉၼႆၵေႃႈ တိုၼ်းလႆႈပဵၼ်ၵူၼ်းမိူင်းၶဝ် ။ ၵွပ်ႈၼႆ မၼ်းဢမ်ႇမိူၼ်မိူင်းႁဝ်း ၊ မိူင်းႁဝ်းၼႆႉ မၼ်းယဝ်ႉတီႈငဝ်ႈၸိုင်ႈ ယဝ်ႉတီႈမိူင်းႁူမ်ႈတုမ်မူတ်းမူတ်း ။ ၵွပ်ႈၼႆ မၼ်းၵႂႃႇၵၼ်ၾႃႉလႄႈလိၼ် ႁဝ်းႁၼ်ထိုင်ၸိူင်ႉၼၼ် ။
(ၶႅၼ်းတေႃႈပႂ်ႉတိတ်းတၢမ်တွၼ်ႈ သပ်းလႅင်းလွင်ႈပၢႆးပၺ်ၺႃ တီႈမိူင်းသဝိတ်ႊသိူဝ်ႊလႅၼ်ႊ)။


text:
ၸုမ်းၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း (EPRP) ႁဵတ်းၸဝ်ႈတႃႇၼ ပဵၼ်ၵဝ်ႉပဵၼ်ၵၼ်းသေ ပိုတ်ႇပၢင်သွၼ်ယဵပ်ႉၶူဝ်းတႆး၊ ၾိုၵ်းသွၼ်ပၼ်ၼၢင်းယိင်းတႆး ပွၵ်ႈၵမ်းႁႅၵ်ႈ ပိူဝ်ႈတႃႇၵၢၼ်ႁႃၵိၼ်လဵင်ႉတွင်ႉ ၼၢင်းယိင်း တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။
ၼၢင်းၼူၼ်းမူဝ် လၢတ်ႈဝႃႈ-“ၶႂ်ႈပူၵ်းပွင်ပၼ်ၸၢတ်ႈပၢၼ်ၼၢင်းယိင်း။ ပိုတ်ႇပၢင်သွၼ်ပၼ် ၶႂ်ႈႁႂ်ႈၼၢင်းယိင်း မေႃယဵပ်ႉၶူဝ်း ႁဵတ်းပဵၼ်ၵၢၼ်ႁႃလဵင်ႉတွင်ႉ၊ လႆႈယူႇၼႂ်းႁူမ်ႈသေႁဵတ်းၵၢၼ်၊ ယႃႇႁႂ်ႈလႆႈပဵၼ်ၵူၼ်းယၢၼ်မိူင်း ၵႂႃႇႁဵတ်းၵၢၼ်မိူင်းပိူၼ်ႈ၊ ယိူင်းဢၢၼ်းၸိူင်ႉၼႆသေ ႁွင်ႉၶဝ်မႃးမႃးသွၼ်ပၼ်။ ပေႃးဝႃႈၶဝ်ႁဵၼ်းသွၼ်ပွၵ်ႈမိူဝ်းယဝ်ႉ ႁႂ်ႈၶဝ်မိူဝ်းမေႃႁဵတ်းၵၢၼ် ၸုၵ်းမၼ်ႈၼိူဝ်တူဝ်ၶဝ်၊ ႁႂ်ႈၶဝ်မေႃႁႃငိုၼ်းၶဝ်ႈၸွႆႈၼႃႈႁိူၼ်း။ သမ်ႉႁႂ်ႈၶဝ်မိူဝ်း မေႃၵၢၼ်ဢွၼ်ႁူဝ်ၼႂ်းဝၢၼ်ႈၼႂ်းဢိူင်ႇၶဝ်သေ တႃႇတေၶဝ်ႈႁူမ်ႈသၢင်ႈၵၢၼ်ၵူၼ်းတင်းၼမ် ၼႂ်းဝၢၼ်ႈၼႂ်းဢိူင်ႇၶဝ်ၸိူဝ်းၼၼ်ႉ”-ဝႃႈၼႆ။
ၼၢင်းၸၢမ်ႁွမ် လုၵ်ႈႁဵၼ်းယဵပ်ႉၶူဝ်းတႆး လၢတ်ႈဝႃႈ- “ၶႂ်ႈမိူဝ်းယဵပ်ႉၶူဝ်းၵိၼ်တီႈဝၢၼ်ႈ၊ မီးယိူင်းဢၢၼ်းဝႆႉဝႃႈ မီးၵူၼ်းၶႂ်ႈမေႃၵေႃႈ တေၾိုၵ်းသွၼ်ပၼ်ၶိုၼ်း၊ တေၶတ်းၸႂ်ႁႂ်ႈမေႃတဵမ်ထူၼ်ႈ။ ၶႃႈႁဝ်းတႄႉပဵၼ်တႆး ပဵၼ်ၵူၼ်းႁဵတ်းၵိၼ်သူၼ်ႁႆႈၼႃး မီးသူၼ်မီးၼႃး မီးသူၼ်ၼဵင်ႈၶႃႈ၊ ႁဵတ်းၵိၼ်သူၼ်ၼဵင်ႈၶႃႈဢေႃႈ”- ဝႃႈၼႆ။
ပၢင်သွၼ်ယဵပ်ႉၶူဝ်းတႆးၼႆႉ တႄႇပိုတ်ႇမႃးမိူဝ်ႈဝၼ်းတီႈ 1 လိူၼ်မၢတ်ႊၶျ် တေႃႇထိုင်ဝၼ်းတီႈ 31 လိူၼ်မေႊ 2017 ၊ ၶၢဝ်းတၢင်း 3 လိူၼ်။ ပိုတ်ႇတီႈလုမ်း ၸုမ်းၶူင်းၵၢၼ်ငဝ်ႈတိုၼ်းငမ်းၸၢဝ်းၶိူဝ်း (EPRP) မၢႆႁိူၼ်း 5/22 သဵၼ်ႈတၢင်း မျႃႉရတၼႃႇ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၸုမ်း EPRP ၼႆႉ ပိူင်လူင် တူင်ႉၼိုင်ၸွႆႈထႅမ်တႃႇၼၢင်းယိင်း လႄႈ လွင်ႈငမ်းယဵၼ်။ ပၢင်သွၼ်ပွၵ်ႈၼႆႉ ၸုမ်းသုၸႃႇတႃႇ၊ ၼၢင်းၵလျႃႇ ပူင်သွၼ်ပၼ်၊ မီးၼၢင်းယိင်းတႆး 15 ၵေႃႉၶဝ်ႈႁူမ်ႈႁဵၼ်းဢဝ်။
ပၢင်သွၼ်ၼႆႉ ပူင်သွၼ်ပၼ်တၢင်းမေႃလၢႆၸိူဝ်ႉလၢႆလွင်ႈ။ လိူဝ်သေလၢႆးယဵပ်ႉၶူဝ်းတႆးယဝ်ႉ လၢႆးႁဵတ်းမၢၵ်ႇတုမ်ႇ သိူဝ်ႈၶူဝ်းတႆး၊ လွၵ်းလၢႆးႁၢင်ႈၶိူင်ႈၸၢၵ်ႈ ယဵပ်ႉၶူဝ်း၊ လွင်ႈပၢႆးယူႇလီ၊ လွင်ႈၽူႈဢွၼ်ႁူဝ်၊ လွင်ႈမႅတ်ႇပႅင်းပႂ်ႉပႃး ၾိင်ႈႁိတ်ႈႁွႆးတႆး၊ လွင်ႈမၢႆမီႈတႃႇႁႄႉၵင်ႈၸၢတ်ႈပၢၼ်ၼၢင်းယိင်း ပႃးၸဵမ်ၸိူဝ်းၼႆႉ။ ပူင်သွၼ်ပၼ်လူၺ်ႈ ဢမ်ႇဢဝ်ၵႃႈႁဵၼ်းၼႃႈသွၼ်-ၼႆယဝ်ႉ။လိူဝ်သေၼၼ်ႉ ယင်းလဵင်ႉၶဝ်ႈၽၵ်းပႃးထႅင်ႈ၊ လွင်ႈၶူဝ်းၸႂ်ႉၶူဝ်းသွႆတီႈယဵပ်ႉၶူဝ်းလႄႈသင်၊ ၶူဝ်းၸႂ်ႉၶူဝ်းသွႆ တႃႇတူဝ်ၸဝ်ႈၵဝ်ႇၸိူဝ်းၼႆႉၵေႃႈ ယူႇတီႈၸုမ်း EPRP ႁပ်ႉဢဝ်ပုၼ်ႈၽွၼ်း သိုဝ်ႉပၼ်တင်းမူတ်း- ၼႆယဝ်ႉ။
ၼၢင်းၼူၼ်းမူဝ် သိုပ်ႇလၢတ်ႈထႅင်ႈဝႃႈ- “ၽေးသိုၵ်း ၽေးယႃႈမဝ်းၵမ်ၸိူဝ်းၼႆႉ ၼၢင်းယိင်းလႆႈၶၢမ်ႇတၢမ်ႇမၼ်း လိူဝ်သေပိူၼ်ႈ။ မၢင်ၵေႃႉၼႆႉ တွင်ႈထၢမ်တူၺ်းလွင်ႈပိုၼ်းသုၼ်ႇတူဝ်ၶဝ် လွင်ႈၼႂ်းၼႃႈႁိူၼ်းၶဝ်ၸိူဝ်းၼႆႉ ပဵၼ်တီႈဢၼ်ၶဝ်ၸႂ်လဵၵ်ႉဝႆႉတႄႉတႄႉ။ ပေႃးၸိူင်ႉၼၼ်ၵေႃႈ ပၼ်ႁႅင်းၸႂ်ၶဝ်။ ၵမ်ႈၽွင်ႈမၢင်ၵေႃႉမႃးတီႈႁဵၼ်းယဝ်ႉ ၵေႃႈဝႃႈ ၶႃႈဢမ်ႇမေႃလႆႈယူဝ်ႉ၊ ၶႃႈဢမ်ႇၶိုတ်းလႆႈယူဝ်ႉ။ ၵူၺ်းၵႃႈ ႁဝ်းၵေႃႈဝႃႈဢမ်ႇပဵၼ်သင် တေလႆႈမေႃ၊ ႁႂ်ႈၵူႈၵေႃႉၸႂ်ယႂ်ႇၸႂ်ယၢဝ်းသေ ၶတ်းၸႂ်ႁဵၼ်းသွၼ်ဢဝ်၊ ႁဝ်းတေတိုတ်းၸၼ်သူ”။
ပေႃးဝႃႈမႃးယဝ်ႉလႄႈ ဢမ်ႇပဵၼ်လႆႈယူဝ်ႉၼႆသေ တေယွၼ်းမိူဝ်းၶိုၼ်းၸိူဝ်းၼႆႉ ဢမ်ႇပၼ်ပဵၼ်။ တီႈဢေႇသုတ်းမၼ်းၼႆႉ ဢမ်ႇမေႃယဵပ်ႉ ဢမ်ႇမေႃၵႅတ်းၵူၺ်းၼႆသေတႃႉၵေႃႈ ပေႃးဝႃႈပွၵ်ႈမိူဝ်းၼႆ ႁဝ်းမေႃႁဵတ်းမၢၵ်ႇတုမ်ႇတႆးၵူၺ်းပေႃးၼႆၵေႃႈ ႁဵတ်းၵိၼ်ပေႃးဢမ်ႇပေႉယဝ်ႉ။ တီႈဢေႇသုတ်းမၼ်း မေႃဢၼ်ၼႆႉၵူၺ်းၵေႃႈ မၼ်းပဵၼ်ၵၢၼ်ႁႃလဵင်ႉတွင်ႉလႆႈယူႇ။ မၼ်းဢမ်ႇပေႃးလႆႈယၢပ်ႇၽိုတ်ႇ မိူၼ်ၵူၼ်းလႆႈၵႂႃႇတၢၵ်ႇလႅတ်ႇတၢၵ်ႇၾူၼ်သေ ႁဵတ်းၵၢၼ်ႁၢဝ်ႈႁႅင်း ၸိူင်ႉၼင်ႇပိူၼ်ႈ။ ၸၢတ်ႈပၢၼ်ၶဝ် ႁႂ်ႈလႆႈယူႇၼႂ်းႁူမ်ႈသေ ႁႂ်ႈမီးလွင်ႈႁူမ်ႇလူမ်ႈ၊ ႁႂ်ႈလႆႈႁႃၵိၼ်လဵင်ႉတွင်ႉလူၺ်ႈလၢႆးၵတ်းၵတ်းယဵၼ်ယဵၼ်၊ ၶႂ်ႈႁႂ်ႈပဵၼ်ၸိူင်ႉၼၼ်ၶႃႈ- ၼၢင်းၼူၼ်းမူဝ် လၢတ်ႈၵႂႃႇၼင်ႇၼႆ။


text:
ၶၢဝ်ႇယႃႈမဝ်းၵမ်
တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်း ဝၢၼ်ႈၵုၼ်ၼႃး
- Details
- Created on 08 August 2017
- Written by တႆးလွတ်ႈလႅဝ်း
ၸွမ်းၼင်ႇပေႃႈမႄႈပီႈၼွင်ႉၵူၼ်းမိူင်း ႁူမ်ႈမိုဝ်းသူင်ႇ ၶၢဝ်ႇမႃးၼၼ်ႉသေ ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA လႆႈၶဝ်ႈၵူတ်ႇထတ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်းဝၢၼ်ႈၵုၼ်ၼႃး ဢိူင်ႇၵုၼ်ၼႃး ၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း မိူင်းတႆးပွတ်းၸၢၼ်း။
ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ၶဝ်ႈၵူတ်ႇထတ်း တီႉၺွပ်းၵူၼ်းၵဵဝ်ႇၶွင်ႈ ယႃႈမဝ်းၵမ် တီႈမိူင်းၵိုင်
- Details
- Created on 05 August 2017
- Written by တႆးလွတ်ႈလႅဝ်း
ၸွမ်းၼင်ႇၵူၼ်းမိူင်း ၼႂ်းပိုၼ်ႉတီႈမိူင်းၵိုင် ႁူမ်ႈမိုဝ်းသူင်ႇၶၢဝ်ႇ တုၵ်းယွၼ်းၼၼ်ႉသေ ၸဝ်ႈၼႃႈတီႈ ၽၢႆႇဢုပ်ႉပိူင်ႇ RCSS/SSA လႆႈၶဝ်ႈၵူတ်ႇထတ်း ယႃႈမဝ်းၵမ် တီႈႁိူၼ်းလုင်းဢႃႇဝႃႉ ပွၵ်ႉၵုင်းၵျွင်းဝႃႇသူဝ်ႇ ဝဵင်းမိူင်းၵိုင်သေ တီႉၺွပ်းလႆႈၵူၼ်း ၵူၼ်းသူႇသမ်းၵိၼ် ယႃႈမဝ်းၵမ် (7) ၵေႃႉ လႆႈႁူႉၸွမ်းၼင်ႇၼႆ။
ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ် တီႈလၢႆးၶႃႈ လႄႈ မိူင်းၼၢႆး
- Details
- Created on 04 August 2017
- Written by တႆးလွတ်ႈလႅဝ်း
ၸွမ်းၼင်ႇပေႃႈမႄႈၵူၼ်းမိူင်း ပွင်ႇၶၢဝ်ႇပၼ်တီႈ ၸဝ်ႈၼႃႈတီႈ ၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA ႁႂ်ႈလႆႈၵႂႃႇတီႉၺွပ်းပၼ် ၵူၼ်းယွင်ႇယႃႈမ တီႈႁိမ်း ဝၢၼ်ႈၽႃဝွင်ႇ ဢိူင်ႇဝၢၼ်ႈၼႃး ၸႄႈဝဵင်းမိူင်းၼၢႆး။
တပ်ႉသိုၵ်းၸိုင်ႈတႆး RCSS/SSA တီႉၺွပ်းၵူၼ်းၵႃႉၶၢႆ ယႃႈမဝ်းၵမ် လၢႆလၢႆၼႃႈတီႈ
- Details
- Created on 03 August 2017
- Written by တႆးလွတ်ႈလႅဝ်း
ၸွမ်းလူၺ်ႈပေႃႈမႄႈပီႈၼွင်ႉၵူၼ်းမိူင်း တုၵ်းယွၼ်းမႃး လၢႆၽၢႆႇလၢႆတၢင်းလႄႈသင် ၸွမ်းၼင်ႇပေႃႇလသီႇ RCSS/SSA တိုၼ်းမီးဝႆႉလႄႈသင် ယူႇတီႈၽူႈမီးပုၼ်ႈၽွၼ်း RCSS/SSA လၵ်ႉၵူတ်ႇထတ်း တီႉၺွပ်း ၵူၼ်းၵဵဝ်ႇၶွင်ႈ ယႃႈမဝ်းၵမ် လၢႆလၢႆၼႃႈတီႈ လႆႈႁူႉၸွမ်းၼင်ႇၼႆ။
ၽူႈမီးပုၼ်ႈၽွၼ်း ၼႃႈလိၼ်သိုၵ်း 701 (RCSS) တီႉၺွပ်းၵူၼ်းသူႇသမ်းၵိၼ် ၵႃႉၶၢႆယႃႈမဝ်းၵမ်
- Details
- Created on 02 August 2017
- Written by တႆးလွတ်ႈလႅဝ်း
ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူၵ်းပုၼ်ႈၽွၼ်း မီးၼႂ်းၼႃႈသိုၵ်း မိူင်းတႆး ပွတ်းႁွင်ႇၼၼ်ႉ လႆႈတူင်ႉၼိုင်ႁဵတ်းသၢင်ႈ တီႉၺွပ်းၵူၼ်း ၵႃႉၶၢႆ သူႇသမ်းၵိၼ် ယႃႈမဝ်းၵမ် ပၼ်ပေႃႈမႄႈ ၵူၼ်းမိူင်း တီႈၸႄႈဝဵင်းမူႇၸေႊ လႄႈ ၸႄႈဝဵင်းၼမ်ႉၶမ်း။
More Articles...
- ၵူၼ်းမိူင်း လႄႈ ပျီႇတူႉၸိတ်ႉ လႃးႁူႇ ႁူမ်ႈၵၼ်တီႉၺွပ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် တီႈၼႂ်းဝဵင်းမိူင်းၵိုင်
- ၵူၼ်းမိူင်းယွင်ႇယႃႈမ ထိုင်တီႈဢမ်ႇႁူႉၸၵ်းၶိုၼ်းတူဝ်ၵဝ်ႇ
- ပလိၵ်ႈမၢၼ်ႈ တီႉၺွပ်းလႆႈၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈၽိၼ်ႇၽိူၵ်ႇ
- တပ်ႉသိုၵ်းၸိုင်ႈတႆး (RCSS/SSA) ၸွပ်ႇသွၵ်ႈတီႉၺွပ်းလႆႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 8 ၵေႃႉ
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- RCSS ၸတ်းဝၼ်းသၢၼ်ၶတ်း ယႃႈမဝ်းၵမ် တီႈလွႆတႆးလႅင်းသေ ၸတ်းပၢင်ၽဝ်ယႃႈမဝ်းၵမ် တီႈၼႂ်းမိူင်း
- တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈမဝ်းၵမ် တင်းၼမ်
- KIO/KIA ပၼ်တၢမ်ႇတၢႆ လႄႈ တၢမ်ႇထွင်ႇ ၵူၼ်းမိူင်းသွင်ၵေႃႉ ဢၼ်ယိုဝ်းၸုမ်းၽဵဝ်ႈမူၺ်ႉယႃႈ


text:
ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ႁူမ်ႈလၢႆၾၢႆႇ ၵူတ်ႇထတ်းတီႉၺွပ်းၵူၼ်းႁဵတ်း ၵၢၼ်ၽိတ်း ပၵ်းပိူင် ၾၢင်ႉထိုင်ပေႃႈ၊မႄႈလဵင်ႉ ႁႂ်ႈၸၢင်ႈၵူၼ်းႁဵတ်းၵၢၼ်ထုၵ်ႇမၢႆမီႈ။
သိုဝ်ႇၶၢဝ်ႇထႆး komchadluek.net ပိုၼ်ၽၢဝ်ႇမိူဝ်ႈ ဝၼ်းတီႈ 26/04/2017 ၼၼ်ႉဝႃႈ – ၼႂ်းၶၢဝ်းတၢင်း တႄႇလိူၼ် ဢွၵ်ႊထူဝ်ႊၿိူဝ်ႊ 2016 – လိူၼ်ဢေႊပရိူဝ်ႊလ် 2017 ပူၼ်ႉမႃးၼႆႉ ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈ မိူင်းထႆး ႁူမ်ႈလၢႆၾၢႆႇ လႄႇႁႃၵူတ်ႇထတ်း ၵူၼ်းႁဵတ်းၵၢၼ်ၽိတ်းပၵ်းပိူင်မၢႆမီႈ ၼႂ်းမိူင်းၵွၵ်ႇလႄႈ တၢင်ႇၸႄႈတွၼ်ႈ ၼႂ်းမိူင်းထႆး။
ၵူတ်ႇထတ်း 4,805 တီႈ ပဵၼ်ၼႂ်းၵုင်းထဵပ်ႈ1,296 တီႈ၊ တၢင်ႇၸႄႈတွၼ်ႈ 3,509 တီႈ။ တီႉၺွပ်းလႆႈႁႅင်းၵၢၼ် ၶၢမ်ႈမိူင်း မၢၼ်ႈ၊ လၢဝ်း ၊ ၶႅမ်ႊၿေႃႊၻီႊယႃႊ ႁဵတ်းၵၢၼ်ၽိတ်းပၵ်းပိူင်မၢႆမီႈ ႁူမ်ႈတင်းမူတ်း 3,500 ၵေႃႉ။
ဢၼ်လႆႈၵူတ်ႇထတ်း ႁႅင်းၵၢၼ်တင်းမူတ်းမီး 66,411 ၵေႃႉ ၼႂ်းမိူင်းၵွၵ်ႇ 34,527 တၢင်ႇၸႄႈတွၼ်ႈ 31,884 ဢဝ်ၽိတ်းပေႃႈလဵင်ႉၼၢႆးၸၢင်ႈ 519 ၵေႃႉ ၼႂ်းမိူင်းၵွၵ်ႇ 127 ၵေႃႉ တၢင်ႇၸႄႈတွၼ်ႈ 392ၵေႃႉ ႁႅင်းၵၢၼ် ၶၢမ်ႈမိူင်းၽိတ်းမၢႆမီႈတင်မူတ်း 3,761 ၼႂ်းမိူင်းၵွၵ်ႇ 1292ၵေႃႉ တၢင်ႇၸႄႈတွၼ်ႈ 2469 ၵေႃႉ ၵမ်ႈၼမ် ပဵၼ်ၵူၼ်း မိူင်းႁူမ်ႈတုမ်မျႅၼ်ႇမႃႇ ။
ႁႅင်းၵၢၼ်ဢၼ်ၺႃးတီႉၵမ်းၼႆႉ ပဵၼ်တၢင်းၽိတ်း ႁဵတ်းၵၢၼ်သုၼ်ႇတူဝ် ၊ ၵႃႉၶၢႆ ၊ ႁဵတ်းၵၢၼ်ဢွၼ်ၵူၼ်းဢႅဝ်ႇ လႄႇ Tour Guide လႄႈ ၵူၼ်းႁဵတ်းၵၢၼ်ယၢမ်း ၸိူဝ်းၼႆႉ။ ယွၼ်ႉဝႃႈၼႃႈၵၢၼ်ၸိူဝ်းၼႆႉ ဢဝ်ဝႆႉပၼ်တွၼ်ႈ တႃႇၵူၼ်းထႆးႁဵတ်း ၊ ၼႃႈၵၢၼ်တွၼ်ႈတႃႇ ႁႅင်းၵၢၼ်ၶၢမ်ႈမိူင်းတႄႉ မီးဝႆႉ2 ပိူင်ၵူၺ်း မိူၼ်ၼင်ႇ ၵၢၼ်ၸႂ်ႉ မႃႇၸႂ်ႉ ႁႅင်း( กรรมกร) လႄႈၵၢၼ်ၼႂ်းႁိူၼ်း (မႄႈဝၢၼ်ႈ) ၼၼ်ႉၵူၺ်း- ဝႃႈၼႆ။
ဝႃႊရႃႊၼူၼ်ႊ ပီႊတီႊဝၼ်ႊ ၽူႈၵွၼ်းႁွင်ႈၵၢၼ်ၾၢႆႇႁႅင်းၵၢၼ် လၢတ်ႈဝႃႈ – ၶႂ်ႈတိုၵ်းသူၼ်းႁႂ်ႈ ပေႃႈလဵင်ႉ ၼၢႆး ၸၢင်ႈ လိူၵ်ႈဢဝ်ၵူၼ်းႁဵတ်းၵၢၼ် ဢၼ်မီးဝတ်းဝႂ်တဵမ်ထူၼ်ႈလႄႈ ႁဵတ်းၵၢၼ်ၸွမ်းၼင်ႇ ဢၼ်တႅမ်ႈဝႆႉၼႂ်းဝတ်း ၼၼ်ႉ သင်ႇဢမ်ႇၼၼ်ၸိုင် တေမီးတူတ်ႈတၢမ်ႇမႂ်ငိုၼ်း 400,000 – 800, 000 ဝၢတ်ႇ တေႃႇၵူၼ်းႁဵတ်း ၵၢၼ် ၼိုင်ႈၵေႃႉ – ဝႃႈၼႆ။
ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၵေႃႈလၢတ်ႈဝႃႈ – “ဢၼ်ၸဝ်ႈၼႃႈ တီႈလူင်းၵူတ်ႇထတ်းၼႆႉ မၼ်းပဵၼ်ၼႃႈတီႈၶဝ်ယဝ်ႉ ၵူၺ်းၵႃႈပေႃးႁဝ်းႁဵတ်းၸွမ်းၼင်ႇပၵ်းပိူင်မၢႆမီႈၸိုင်ႈ မိူင်းပိူၼ်ႈၸိုင် ပိူၼ်ႈၵေႃႈ ဢမ်ႇၸၢင်ႈမႃးတီႉၺွပ်းႁဝ်း။ ပေႃးယဝ်ႉၵေႃႈပေႃးႁဝ်းၶႂ်ႈႁူႉသင် ႁႂ်ႈတွင်ႈထၢမ် ၸဝ်ႈၼႃႈ တီႈႁွင်ႈၵၢၼ်ၾၢႆႇလႂ်ၾၢႆႇ ၼၼ်ႉၵမ်းသိုဝ်ႈ ၼင်ႇႁိုဝ်ပေႃးတေလႆႈႁပ်ႉၶေႃႈမုလ်း ဢၼ်ၸႅင်ႈ လႅင်းမၼ်းၼၼ်ႉ”- ဝႃႈၼႆ ။
ႁွင်ႈၵၢၼ်ၾၢႆႇႁႅင်းၵၢၼ် ပိုၼ်ၽၢဝ်ႇ သဵၼ်ႈမၢႆႁႅင်းၵၢၼ်ၶၢမ်ႈမိူင်း မိူဝ်ႈလိူၼ်ၼူဝ်ႊဝႅမ်ႊၿိူဝ်ႊ 2016 ၼၼ်ႉဝႃႈ- ႁႅင်းၵၢၼ် ၶၢမ်ႈမိူင်းတင်းမူတ်းမီး 1,298,058 ၵေႃႉ ၽႄပဵၼ် ၶႅမ်ႊၿေႃႊတီႊယႃႊ 248,515 ၵေႃႉ ၊ လၢဝ်း106, 527၊ ၵူၼ်းမိူင်းႁူမ်ႈတုမ်မျႅၼ်ႇမႃႇမီး 943,016 ။ ၵမ်ႈၼမ်ႁဵတ်းၵၢၼ်ၵေႃႇသၢင်ႈ 245,352 ၵေႃႉ၊ လဵင်ႉသတ်း 108,069 ၵေႃႉ ၊ ၼႃႈၵၢၼ်ၵူႈလွင်ႈလွင်ႈ 216,893 ၵေႃႉဝႃႈၼႆ။


text:
ပႃႇတီႇႁူဝ်သိူဝ် SNLD လူင်းသူၼ်းတုမ်ႁႃသဵင် ၼႂ်းၸႄႈဝဵင်းၵေးသီး၊ မိူင်းသူႈ၊ မိူင်းၼွင် ၼႄဢဵၼ်ႁႅင်း ဝၼ်းလိုၼ်းသုတ်း တႃႇပၢင်လိူၵ်ႈတင်ႈသွမ်ႈၼၼ်ႉ ၵူၼ်းမိူင်း ၼႂ်းပိုၼ်ႉတီႈ ၼပ်ႉႁဵင် ႁူမ်ႈပၼ်ႁႅင်း တူင်ႉၼိူင်ၸွမ်း။
ဝၼ်းတီႈ 30/3/2017 ယၢမ်း 9 မူင်းၼၼ်ႉ ပႃႇတီႇႁူဝ်သိူဝ် ၶွၼ်ႈႁႅင်းၵူၼ်း ၼပ်ႉႁဵင် သေဢဝ် ၵႃး/ထူဝ်ႈမီး 200 လမ်းပၢႆ၊ လူတ်ႉၶိူင်ႈ 400 ပၢႆႁူမ်ႈၵၼ်ၼႄဢဵၼ်ႁႅင်း သူၼ်းတုမ်တႃႇပၢင်လိူင်ႈတင်ႈသွမ်ႈ ဝၼ်းလိုၼ်းသုတ်း။ ဢွၼ်တၢင်းသုတ်း လဵပ်ႈဝဵင်းၼႄဢဵၼ်ႁႅင်း ၼႂ်းၵေးသီး၊ သိုပ်ႇၶၢဝ်းတၢင်း ၵႂႃႇမိူင်းၼွင်၊ တေလဵပ်ႈၵႂႃႇတၢင်းမိူင်းသူႈ။
ၽူႈၶၢၼ်ပၢၵ်ႇ ပႃႇတီႇႁူဝ်သိူဝ် ၸၢႆးလဵၵ်ႉလၢတ်ႈဝႃႈ – “ၵၢၼ်လူင်းႁႃသဵင်ပွၵ်ႈၼႆႉ ယိူင်းဢၢၼ်းဝႃႈ ၵွပ်ႈၵူၼ်းမိူင်းတႆး ႁဝ်းၶႃႈၼႂ်းၸႄႈဝဵင်းမိူင်းသူႈ ၊မိူင်းၼွင်လႄႈၵေးသီး ၸိူဝ်းၼႆႉ မိူဝ်ႈပီ 2015 ၵွပ်ႈၵူၼ်း မိူင်းတွၼ်ႈၼၼ်ႉ ဢမ်လႆႈတွတ်ႈၶႅပ်းၵၢင်ၸႂ်၊ သုမ်းသုၼ်ႇၵၢၼ်ၸိူဝ်ႉၸၢတ်ႈ၊ ၵၢၼ်ပၢႆးမိူင်း မႃးယဝ်ႉပွၵ်ႈၼိုင်ႈလႄႈ ၼင်ႇ ႁိူဝ်ၵူၼ်းမိူင်း တေမီးသုၼ်ႇတွတ်ႈၶႅပ်းၵၢင်ၸႂ် တူင်ႉတိုၼ်ႇ ႁဵတ်းသၢင်ႈၵၢၼ်ပၢႆးမိူင်း ၵႂုႇမိူဝ်းၼႃႈသေ လူင်းႁႃသဵင်ဢေႃႈ” – ဝႃႈၼႆ။
ပႃႇတီႇႁူဝ်သိူဝ် SNLD ႁႃသဵင်ၵူၼ်းမိူင်းပုၼ်ႈတႃႇပၢင်လိူၵ်ႈတင်ႈသွမ်ႈပွၵ်ႈၼႆႉ မီးၸုမ်း ၵေႃပွင်ၵၢၼ်ငဝ်ႈငုၼ်း၊ ၽူႈၶဝ်ႈၵေႃပွင်ၵၢၼ်ၸႄႈဝဵင်း၊ ၽူႈတႅၼ်းသၽႃး ၵူၼ်းမိူင်း၊ ၽူႈတႅၼ်းသၽႃးၸႄႈမိူင်း၊ ၽူႈတႅၼ်းသၽႃးၸိူဝ်ႉၸၢတ်ႈ ဢိၵ်ႇၽူႈယႂ်ႇၵူၼ်းလူင် လၢႆလၢႆဝဵင်း ၸိူဝ်းပဵၼ်လုၵ်ႈၸုမ်းပႃႇတီႇႁူဝ်သိူဝ် မႃးၵမ်ႉထႅမ်ပၼ်ႁႅင်းၸွမ်း – ဝႃႈၼႆ။
ၸၢႆးတဵင်း ၵူၼ်းၼုမ်ႇ ၵေးသီးလၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “မီးဢဵၼ်ႁႅင်းတႄႉၶႃႈ၊ လူတ်ႉၶိူင်ႈၼိုင်ႈလမ်း ၼႆႉ ၵူၼ်းၶီႇမွၵ်ႈ 2 ၵေႃႉ။ ၵႃးဢွၼ်ႇၵႃးလူင် ၵူၼ်းၶီႇ ၼမ်ဢေႃႈ။ မိူၼ်ထူဝ်ႈလူင် ၼိုင်လမ်းၼႆႉ ၵူၼ်းၶီႇ မွၵ်ႈ 20 ပၢႆ 30 ၸိူဝ်းၼႆႉဢေႃႈ။ ၼပ်ႉႁဵင်ယူႇၶႃႈယူဝ်ႉ ဢၼ်ၸွႆႈထႅမ်ပၼ်ႁႅင်းပႃႇတီႇႁူဝ်သိူဝ် ႁႂ်ႈပေႃးဢွင်ႇပေႉ” – ဝႃႈၼႆ။
ၼႂ်းၸႄႈဝဵင်းၵေးသီး၊ မိူင်းသူႇ၊ ၵိင်ႇၸႄႈဝဵင်းမိူင်းၼွင် ၼႆႉမီးပႃႇတီႇ သၢင်ႇသီႇ ဢၼ်တင်းၼမ် ႁူႉဝႃႈ ပႃႇတီႇသိုၵ်းမၢၼ်ႈ၊ ပႃႇတီႇၼူၵ်ႉယုင်း ဢၼ်လႆႈဢႃႇၼႃႇဝၢၼ်ႈမိူင်းဝႆႉယူႇယၢမ်းလဵဝ်၊ ပႃႇတီႇ ႁူဝ်သိူဝ် ဢၼ်ၸိုဝ်ႈယႂ်ႇၼႂ်းမိူင်းတႆး၊ ပႃႇတီႇသိူဝ်ၽိူၵ်ႇ ဢၼ်ယၢမ်ႈပေႉပၢင်လိူၵ်ႈတင်ႈ ထုင်ႉၼႆႉမႃး မိူဝ်ႈပၢင်လိူၵ်ႈတင်ႈ 2010 ၊ ပႃႇတီႇၸၢဝ်းၶိူဝ်းဝႃႉ ၸိူဝ်းၼႆႉ တေၶႅင်ႇၵၼ်။ ပၢင်လိူၵ်ႈ တင်ႈသွမ်ႈတႄႉ ၶွမ်ႊမသျိၼ်ႊ ပၢင်လိူၵ်ႈတင်ႈ ပိုၼ်ၽၢဝ်ႇဝႃႈ တေၸတ်းႁဵတ်း ၼႂ်းဝၼ်းတီႈ 1 လိူၼ်ဢေႊပရိူဝ်၊ လိူၼ်ႁႃႈမႂ်ႇ 5 ၶမ်ႈ ဝၼ်းသဝ်တေမႃးၼႆႉ။


text:
ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network ဢွၼ်ႁူဝ်ၵူၼ်းၼုမ်ႇ မိူင်းတႆးပတ်းပို်ၼ်ႉ ၵူႈတီႈတီႈသေ တေၶိုၼ်ႈပၵ်း တုင်းၸိူဝ်ႉၸၢတ်ႈ ၼိူဝ်သၼ်လွႆတႄးမိူင်း မိူင်းၸေႈလၢၼ်ႉ (AD – 1311 တေႃႇ AD – 1364) ။
ဝၼ်းတီႈ 25.4.2015 တေမႃးၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး တေဢွၼ်ႁူဝ်ၵူၼ်းၼုမ်ႇတႆး ပတ်းပိုၼ်ႉမိူင်းတႆး ၶို်ၼ်ႈပၵ်းတုင်းၸိူဝ်ႉၸၢတ်ႈ ၼိူဝ်သၼ်လွႆတႄးမိူင်း(သုင် 3774 ထတ်း) ဢၼ်မီးၼႂ်း မိူင်းၸေႈလၢၼ်ႉသေ တေဢွၼ်လဵပ်ႈႁဵၼ်းပႃး ဢွင်ႈတီႈၵိုၵ်းပို်ၼ်းမိူင်းၸေႈလၢၼ်ႉ ၸတ်းႁဵတ်းပၢင်တၢၼ်ႊၶႆႈ ပၼ်တၢင်းႁူႉၵဵဝ်ႇလူၺ်ႈ ပိုၼ်းမိူင်းၸေႈလၢၼ်ႉထႅင်ႈ – ဝႃႈၼႆ။
ဝၼ်းတီႈ 24.4.2015 ၵူၼ်းၼုမ်ႇၵူႈတီႈတီႈ တေႁူပ်ႉၵၼ်တီႈ ၸေႈလၢၼ်ႉသေ ၽွတ်ႈႁႅၼ်း ၵေႃၽႄတႃႇၶိုၼ်ႈလွႆ၊ ၸႅၵ်ႇပုၼ်ႈၽွၼ်းၵၼ်ယဝ်ႉတေလိုဝ်ႈၼွၼ်းတီႈဝဵင်းၸေႈလၢၼ်ႉ။ ဝၼ်း တီႈ 25 ၵၢင်ၼႂ်ၸဝ်ႉ တေလုၵ်ႉၼပ်ႉယမ်ၸဝ်ႈမိူင်းသေယဝ်ႉ တေဢွၼ်ၵၼ် ၶိုၼ်ႈပၵ်းတုင်း ၼိူဝ်လွႆ တႄးမိူင်း၊ ဝၢႆးဝၼ်းသမ်ႉၶိုၼ်းလူင်းလဵပ်ႈႁဵၼ်းၼႂ်းၶူးဝဵင်း ၵူႈတီႈတီႈ မိူင်းၸေႈလၢၼ်ႉ။ ဝၼ်းတီႈ 26 ၵၢင်ၼႂ် 8 မူင်း တေတေႇပၢင်တၢၼ်ႈၶႆႈ ပၼ်ပိုၼ်ႉႁူႉ။ ဝၢႆးၼၼ်ႉၵိၼ်ၶဝ်ႈႁူမ်ႈ မူႇၵၼ် သေ ပွၵ်ႈၶိုၼ်းႁိူၼ်းၽႂ်မၼ်း- ဝႃႈၼႆ။
ၶေႃႈယိူင်းဢၢၼ်းလွင်ႈလႆႈၶို်ၼ်ႈလွႆ မီး(7) ၶေႃႈ ၊ ပၵ်းပိူင် (7) ၶေႃႈ၊ ၶေႃႈတုၵ်းယွၼ်း (5) ၶေႃႈ၊ ၽႅၼ်ၶၵ်ႉၵၢၼ်မီး (11) ၶၵ်ႉလႄႈ ၵပ်းသိုပ်ႇပၼ်သဵၼ်ႈမၢႆ လႆႈၼႂ်းဝၼ်းတီႈ 18.4.2015 တေႃႇ ထိုင် 22.4.2015 ဝႃႈၼႆ။
ၵေႃႁူမ်ႈသၢင်ႈၵူၼ်းၼုမ်ႇတႆးၼႆႉ ယၢမ်ႈဢွၼ်ဢဝ်ၵူၼ်းၼုမ်ႇ ပတ်းပို်ၼ်ႉမိူင်းတႆး ၶိုၼ်ႈလွႆပၵ်း တုင်း လဵပ်ႈႁဵၼ်းသိင်ႇဝႅတ်ႉလွမ်ႉလႄႈ လွင်ႈယူႇလွင်ႈၵိၼ်ၵူၼ်းၼႂ်းပိုၼ်ႉတီႈမႃး ထူၼ်ႈထိုင် ပွၵ်ႈၵမ်း (5) ယဝ်ႉ။ ပွၵ်ႈၵမ်း(1)ၶိုၼ်ႈလွႆလဵင်း သုင်သုတ်းၼႂ်းၸိုင်ႈတႆး 8777 ထတ်း၊ ပွၵ်ႈ ၵမ်း(2) ၶိုၼ်ႈလွႆၸၢင်ႉမိူင်းၶိူဝ်း၊ ပွၵ်ႈၵမ်း(3) ၶိုၼ်ႈလွႆႁႃႈယွတ်ႈ ၸေႈဝဵင်းၵူတ်ႉၶၢႆ ၊ ပွၵ်ႈၵမ်း(4) ၶိုၼ်ႈလွႆၸၢင်ႉမိူင်းၵိုင် သေဢွၼ်ႁူဝ် သၢၼ်ၶတ်းႁေႉႁၢမ်ႈ ၵၢၼ်ၶုတ်းႁႄႈ ၶုတ်းထၢၼ်ႇ။


text:
20/02/2016ပၢင်တိုၵ်း ၼႂ်းၵႄႈ ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး SSPP/SSA တင်း တပ်ႉသိုၵ်းလူင်ပွင်ၸိုင်ႈမၢၼ်ႈ ၶၢဝ်းတၢင်းႁိုဝ်သွင်လိူၼ်ပၢႆႈၼၼ်ႉ ယဵၼ် ၵႂႃႇယဝ်ႉသေတႃႉ ၵူၼ်းပၢႆႈၽေႈသိုၵ်း 1000 ပၢႆ တိုၵ်ႉၵိုတ်းၶၢင်ႉတီႈႁၢႆးပႃ ယင်းတိုၵ်ႉယၢပ်ႇၽိုတ်ႇတႃႇၵိၼ်တႃႇယူႇ ၶၢဝ်းတၢင်းပႆႇၸၢင်ႈပွၵ်ႈႁိူၼ်းၶိုၼ်း ။
ၼၢင်းၸိင်ႇ ၽူႈၸွႆႈထႅမ်ၵူၼ်းပၢႆႈၽေး တီႈမိူင်းသူႈ လၢတ်ႈဝႃႈ “ တေႃႈလဵဝ်သမ်ႉ တၢင်းၼႆႉ ပိူၼ်ႈဢမ်ႇပေႃးမႃးၼမ်ယဝ်ႉ ။ ၵူၼ်းပၢႆႈၽေးသိုၵ်း တီႈဝၢၼ်ႈသေႃႉ လႆႈပွၵ်ႈမိူဝ်းႁိူၼ်းၶိုၼ်း သေတႃႉၵေႃႈ တွၼ်ႈတႃႇၶဝ် ၸိူဝ်းယူႇဝႆႉတီႈႁၢႆးပႃၼႆႉသမ်ႉ ယင်းတိုၵ်ႉလႆႈႁႃ ၶဝ်ႈသၢၼ်လႄႈ ၶွင်ၵိၼ်ၶွင်ၸႂ်ႉ သူင်ႇပၼ်ၶဝ်ယူႇ ။ တေႃႇထိုင် ၶၢဝ်းၶဝ်ႈမႂ်ႇၶဝ်ပေႃးဢွၵ်ႇပုၼ်ႉယဝ်ႈ ” ဝႃႈၼႆ ။
ယၢမ်းလဵဝ်တီႈဝၢၼ်ႈႁၢႆးပႃၼႆႉ ဢမ်ႇမီးၸဝ်ႈတႃႇၼႃႉၸုမ်းလူင် ဢမ်ႇသူႈမီးယဝ်ႉ ။ ၵူၺ်းၵႃႈ ၸဝ်ႈၽူႈမီးၼမ်ႉၸႂ် သုၼ်ႇတူဝ်ၽႂ်မၼ်းၼင်ႇၵႃႈပဵၼ်လႆႈၼၼ်ႉတႄႉမီးယူႇ – ဝႃႈၼႆ ။
ၸၢႆးသႅင်မိူင်း ၽူႈၼမ်းၼႂ်း ၸုမ်းၶႅၵ်ႇလီပၢင်ၸႃႉ ၼမ်ႉၶူင်း ၵေႃႈလၢတ်ႈဝႃႈ ၵူၼ်းပၢႆႈၽေးသိုၵ်းသိူဝ် ၸဵမ်ၵေႃႉပွၵ်ႈႁိူၼ်းၸဵမ်ၵေႃႉပႆႇၸၢင်ႈပွၵ်ႈ ၵွပ်ႈပိူဝ်ႈၶဝ်ပႆႇၸင်ႈႁဵတ်းၵိၼ် ၽုၵ်ႇသွမ်ႈသင်လႄႈ တၵ်းလႆႈ ၸွႆႈၶဝ်ႈသၢၼ်တေႃႇထိုင် ၼႂ်းလိူၼ်ၵျူၼ်ႊ ပီၼႆႉ ။
“ တွၼ်ႈတႃႇႁိူၼ်းယေးတႄႉ ဢမ်ႇၸွႆႈလႆႈႁိူၼ်းပဵၼ်လင်ၵေႃႈ တေၸွႆႈထႅမ် ၶႃး / လဵၵ်း ၸိူဝ်းၼႆႉ။ လိူဝ်သေၼၼ်ႉ တႃႇၶဝ်ၽုၵ်ႇသွမ်ႈႁႃၵိၼ်လဵင်ႉတွင်ႉၼၼ်ႉ တေၸွႆႈပၼ် ၶိူင်ႈၸႂ်ႉသွႆ မိူၼ်ၼင်ႇသဵမ် ၊ မိတ်ႈ သင်သိင်ႇၸိူဝ်းၼႆႉ တေတူၺ်းတူၺ်းသေ ၸွႆႈထႅမ်ပၼ် ” ဝႃႈၼႆ ။
ၵူၼ်းပၢႆႈၽေးသိုၵ်းတီႈပၢင်သဝ်း ႁၢႆးပႃး ၵေႃႉၼိုင်ႈ လၢတ်ႈဝႃႈ “ ၽူႈယႂ်ႇၵူၼ်းလူင်ဝႃႈ ႁႂ်ႈႁဝ်းၶႃႈ ပွၵ်ႈမိူဝ်းၶိုၼ်းတီႈ ဝၢၼ်ႈ ၊ ႁဝ်းၶႃႈသမ်ႉ ဢမ်ႇႁတ်းပွၵ်ႈမိူဝ်းၶိုၼ်းဝၢၼ်ႈၽႂ်မၼ်း ယင်းတိုၵ်ႉမီးမၢၼ်ႈ ၊ ၵမ်ႈၽွင်ႈၵေႃႈၵူဝ်ၵႂႃႇယဵပ်ႇၺႃးမၢၵ်ႇမႅင်း ဢၼ်ႁၢင်ႈၵၢင်ဝႆႉ လႄႈ ၵမ်ႈၽွင်ႈၵေႃႈဝႃႈ ယွၼ်ႉဢမ်ႇလႆႈပၢတ်ႇၶဝ်ႈၼႃး ဢမ်ႇၸၢင်ႈမိူဝ်းႁႃၵိၼ်သင် ယူႇဝႆႉတီႈၼႆႈသေ ယင်းမီးပီႈၼွင်ႉမႃးလဵင်ႉယူႇ ” ဝႃႈၼႆ ။
မိူဝ်ႈဝၼ်းတီႈ 16/02/2016 ၼၼ်ႉၵေႃႈ ယူႇတီႈ ၸုမ်းဝူင်းၸိူင်းလႅဝ်း လႆႈၵႂႃႇၵမ်ႉၸွႆႈ ၶူဝ်းၸႂ်ႉ ၶွင်ၵိၼ်လႄႈ ငိုၼ်း 5,090,000 သႅၼ်ပျႃး (ႁႃႈသိပ်းသႅၼ်ပၢႆၵဝ်ႈမိုၼ်ႇပျႃး) တီႈဝၢၼ်ႈပႃမုင်း ၊ ဝၢၼ်ႈၵုင်းၼိမ်လႄႈ တႃႈသၢမ်ပူး ။
သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်းသိုၵ်းတႆး SSPP/SSA မိူဝ်ႈႁၢင်ပီ 2015 ။ ၶၢဝ်းတၢင်းႁိုင် 2 လိူၼ် ။ ၵူၼ်းပၢႆႈၽေးသိုၵ်း မီး မိုၼ်ႇပၢႆ ။ ၵမ်ႈၽွင်ႈပွၵ်ႈယူႇၶိုၼ်းတီႈဝၢၼ်ႈၽႂ်မိူင်းမၼ်းယဝ်ႉသေတႃႉ ၵိုတ်းတီႈႁၢႆးပႃၼႆႉ 1000 ပၢႆ ပၢႆႇၸၢင်ႈပွၵ်ႈယူႇႁိူၼ်းၶိုၼ်း ။
ၾၢႆႇတၢင်းၵျွၵ်ႉမႄးၵေႃႈ ယွၼ်ႉပိူဝ်ႈပၢင်တိုၵ်းၼႂ်းၵႄႈတပ်ႉသိုၵ်းတဢၢင်း TNLA တင်းသိုၵ်းတႆး RCSS/SSA ပဵၼ်ႁၢဝ်ႈႁႅင်းၼႂ်းႁူဝ်လိူၼ်ၾႅပ်ႉပိဝ်ႊရီႊၼႆႉသေ ထိုင်ဝၼ်းထိ 18 ၾႅပ်ႉပိဝ်ႊရီႊၼႆၼႆႉ ၵူၼ်းပၢႆႈၽေးသိုၵ်းမီးယူႇ 3,600 ပၢႆ။မီးၸုမ်းတူင်ႉ ၼိုင်ဝူင်ႇတႆး လၢႆလၢႆၸုမ်း ဢွၼ်ၵၼ်ၵႂႃႇၸွႆႈထႅမ်မိူၼ်ၼင်ႇ ၸုမ်းၶႅၵ်ႇလီပၢင်ၸႃႉ ၼမ်ႉၶူင်း ၸွႆႈထႅမ် ၶွင်ၵိၼ် ၶွင်ၸႂ်ႉလႄႈ ငိုၼ်း တင်းမူတ်း 15,350,000 ပျႃး ၊ ၶွမ်ႊပၼီႊ ၵရဵၵ်ႉႁေႃၶမ်း ၊ ၵေႃႁူမ်ႈ သၢင်ႈ ၵူၼ်းၼုမ်ႇတႆး ၸွႆႈထႅမ်ၶူဝ်းၸႂ်ႉၶူဝ်းၵိၼ် လႄႈ ငိုၼ်း တင်းမူတ်း 1,716,000 ပျႃး (သိပ်းၸဵတ်း သႅၼ်ပျႃးပၢႆ) ၊ ၸုမ်းၵူၼ်းၼုမ်ႇတႃႈၵုင်ႈလႄႈ မူႇၸႄႈ ၸွႆႈထႅမ်ၶူဝ်းၸႂ်ႉ ၶူဝ်းၵိၼ်လႄႈ ငိုၼ်း တင်း မူတ်း 1,500,000 (သိပ်းႁႃႈသႅၼ်ပျႃး) ၊ ၸုမ်းပၢႆးမွၼ်းတႆး ဝဵင်းမႄႈသၢႆ ၸိုင်ႈထႆး ၸွႆႈထႅမ်ၶူဝ်းၸႂ်ႉ ၶွင်ၵိၼ်လႄႈ ငိုၼ်း တင်းမူတ်း 23,000 ဝၢတ်ႇပၢႆ ၊ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA ၵေႃႈၵႂႃႇၸွႆႈထႅမ် ၊ ပႃႊတီႊမႂ်ႇသုင် ၸိုင်ႈတႆး / တပ်ႉသိုၵ်းၸိုင်ႈတႆး SSPP/SSA ငိုၼ်းတင်း မူတ်း 300 သႅၼ်ပျႃး ၊ ႁူမ်ႈပႃးလူၺ်ႈ ထႅင်ႈလၢႆလၢႆၸုမ်း လႄႈသုၼ်ႇတူဝ် ၸိူဝ်းၼႆႉၵေႃႈၵႂႃႇၸွႆႈ ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၽူႈတႅမ်ႈပွင်ႈၵႂၢမ်း ၵျီႇထွင်ႇၸုၸႅတ်ႉၸႃႇ ပူၼ်ႉလွတ်ႈဢွၵ်ႇၶွၵ်ႈ
- Details
- Created on 17 June 2017
- Written by တႆးလွတ်ႈလႅဝ်း
ၽူႈတႅမ်ႈပွင်ႈၵႂၢမ်း ၵျီႇထွင်ႇၸုၸႅတ်ႉၸႃႇ (ကျည်ထောင်စုသစ္စာ) ပျိတိသျႃႉၵူဝ်ႇၵူဝ်ႇမွင်ႇ ဢၼ်ၺႃးၺွပ်းယဵတ်ႈၶွၵ်ႈ လူၺ်ႈမတ်ႉတႃ 66-(ဃ) ၼၼ်ႉ လႆႈပူၼ်ႉလွတ်ႈဢွၵ်ႇၶွၵ်ႈ ယဝ်ႉသေတႃႉ ၵူၺ်းၵႃႈ ၽူႈၵုမ်းထတ်းလိၵ်ႈ ၽိုၼ်ၶၢဝ်ႇ The Voice ဢူးၵျေႃႇမိၼ်းသူၺ်ႇ တႄႉ တိုၵ်ႉလႆႈသိုပ်ႇတေႃႇသူႈ ၶတီးဝႆႉယူႇ ဝႃႈၼႆ။
ပိူဝ်ႈယွၼ်ႉၶဝ်သွင်ၵေႃႉ တႅမ်ႈပိုၼ်ဢွၵ်ႇ ပွင်ႈၵႂၢမ်း “ကျည်ထောင်စုသစ္စာ” ၼႂ်းၽိုၼ်ၶၢဝ်ႇ The Voice သေၵိူဝ်ႉၸိူင်း “ပြည်ထောင်စုသစ္စာ” ႁဵတ်းႁႂ်ႈၵုင်ႇသိၵ်ႉၶႃႇ တပ်ႉမတေႃႇမၢၼ်ႈ ၵဝ်ႇသဝ်ႈဝဝ်းမွင် ဝႃႈၼႆသေ လႆႈထုၵ်ႇၺႃး ပလိၵ်ႈမၢၼ်ႈ ၸႂ်ႉမတ်ႉတႃလွင်ႈၵပ်းသိုပ်ႇ 66-(ဃ) ပိုတ်ႇၶတီး တိၺွပ်းၵုမ်းၶင်ဝႆႉ မိူဝ်ႈဝၼ်းထီႉ 02 June 2017 ။
ၵွပ်ႈဝႃႈ ပျိတိသျႃႉၵူဝ်ႇၵူဝ်ႇမွင်ႇ (ႁွင်ႉ) ဢူးၵျေႃႇၸႂႃႇၼၢႆႇ လႆႈတႅမ်ႈပၼ်တွၼ်ႈတႃႇ ၽိုၼ်ၶၢဝ်ႇ ၵူၺ်းၼႆလႄႈ ၸင်ႇလႆႈတေႃႇသူႈတင်း မၢႆမီႈၽိုၼ်လိၵ်ႈ ဢၼ်လဵဝ်ၵူၺ်းသေ ပူၼ်ႉလွတ်ႈၶတီး ဢွၵ်ႇၶွၵ်ႈ တီႈၸႄႈဝဵင်းပႁၢၼ်း တိူင်းတႃႈၵုင်ႈၵႂႃႇ မိူဝ်ႈဝႃး ဝၼ်းထီႉ 16 June 2017 ဝၼ်းသုၵ်း၊ ၵူၺ်းၵႃႈ ဢူးၵျေႃႇမိၼ်းသူၺ်ႇ သမ်ႉပိုၼ်ဢွၵ်ႇပႃးၼိူဝ် Social Online လႄႈ တေလႆႈသိုပ်ႇတေႃႇသူႈ ၶတီး တီႈလုမ်းတြႃးၵႂႃႇထႅင်ႈ ၼႆယဝ်ႉ။
ၵဵဝ်ႇၵပ်းလွင်ႈ ၵၢၼ်တၢင်ႇလိၵ်ႈယိုၼ်ႈဝႆႉ တႃႇပၼ်လွင်ႈႁပ်ႉႁွင်းတီႈ ဢူးၵျေႃႇမိၼ်းသူၺ်ႇ ၼၼ်ႉၵေႃႈ ၽၢႆႇလုမ်းတႅတ်းတတ်းတြႃးၶဝ် လႆႈပၢၵ်ႈပႅတ်ႈလႄႈ၊ ယွၼ်ႉလူၺ်ႈပိူင်ၾၢင် လၢႆးတတ်းသိၼ် လုမ်းတြႃး တီႈဝဵင်းပႁၢၼ်း ၼႆႉ ႁဵတ်းႁႂ်ႈဢမ်ႇၸၢင်ႈယွမ်းႁပ်ႉလႆႈလႄႈ ဢူးၶိၼ်ႇမွင်ႇမိၼ်ႉ ၵေႃႉဢဝ်ပုၼ်ႈၽွၼ်း ႁဵတ်းၽူႈတၢင်ၼႃႈပၼ် ဢူးၵျေႃႇမိၼ်းသူၺ်ႇ တေၶိုၼ်းသိုပ်ႇတၢင်ႇလိၵ်ႈ တႃႇမႄးလႅၵ်ႈလၢႆႈ လုမ်းတြႃး ၵႂႃႇၼႆယဝ်ႉ။
မၢႆမီႈလွင်ႈၵပ်းသိုပ်ႇ မတ်ႉတႃ 66-(ဃ) ၼႆႉ ဝၢင်းတမ်းမႃး မိူဝ်ႈပၢၼ်ၸွမ်ၸိုင်ႈ တဵင်းၸဵင်ႇ ၼၼ်ႉသေတႃႉ ၵူၺ်းၵႃႈ ၼႂ်းပၢၼ်လူင်ပွင်ၸိုင်ႈ (NLD) ဢၼ်ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ဢွၼ်ႁူဝ်ၼႆႉသမ်ႉ ဢဝ်ၸႂ်ႉတိုဝ်း ၼမ်ႁႅင်းမႃးလိူဝ်ၵဝ်ႇလႄႈ ၵူၼ်းလႆႈထုၵ်ႇၺႃးတၢင်းၽိတ်း လူၺ်ႈမတ်ႉတႃၼႆႉ မီးၵႂႃႇ 60-ပၢႆ သေယဝ်ႉ ၼႂ်းၼၼ်ႉ ၵမ်ႈၼမ်ပဵၼ် ၽူႈႁဵတ်းၵၢၼ်သိုဝ်ႇၶၢဝ်ႇ ၼႆယဝ်ႉ။
ၼႂ်းလေႃးၵ ၸႃႇၼႄႇၸိၼ်း ၼႆႉ လႆႈမီးလွင်ႈၵၢဝ်ႇလၢတ်ႈၸိၸမ်ႈဝႃႈ ယွၼ်ႉမတ်ႉတႃ 66-(ဃ) ၼႆႉသေ ႁဵတ်းႁႂ်ႈမီးလွင်ႈတုမ်ႉတိူဝ်ႉ တႃႇသုၼ်ႇလႆႈလွတ်ႈလႅဝ်း ၶၢဝ်ႇငၢဝ်း ၼႆဢမ်ႇၵႃး ၽၢႆႇတၢင်းၶွမ်ႇမတီႇ ၵႅတ်ႇၶႄၽူႈသိုဝ်ႇၶၢဝ်ႇမိူင်းမၢၼ်ႈ ဢၼ်ပဵၼ်ၸုမ်း ပၢတ်ႈၽႅၼ်ႇၽိူၵ်ႇတီႈမိုဝ်းၵေႃႈ လႆႈမီးလွင်ႈသၢၼ်ၶတ်း ႁၢဝ်ႈႁႅင်းသေ တုၵ်းယွၼ်းႁႂ်ႈလႆႈမႄးလႅၵ်ႈလၢႆႈ ဢမ်ႇၼၼ် ယုၵ်ႈလိူၵ်ႈပႅတ်ႈ မတ်ႉတႃၼႆႉၵႂႃႇ ၼႆယဝ်ႉ။
တႆးလွတ်ႈလႅဝ်း


text:
ပဵၵ်ႉသမ်ႉလူင်းလၢႆးမိုဝ်း ၵၢၼ်ၵိုတ်းယိုဝ်းတူဝ်ႈမိူင်း (NCA) ယဝ်ႉၵေႃႈ ၵွပ်ႈလွင်ႈတတ်းမၵ်းတမ်းဝၢင်းပိုၼ်ႉတီႈ ၼႃႈလိၼ် တီႈယူႇသဝ်းပႆႇၼႄႉၼွၼ်း၊ ႁဵတ်းႁႂ်ႈပႆႇၸၢင်ႈယုမ်ႇၸႂ်ၵၼ်လႆႈတင်းပိုၵ်း လွင်ႈၵၢၼ်သိုၵ်း၊ ၾၢႆႇမၢၼ်ႈတင်းၾၢႆႇတႆး ယင်းတိုၵ်ႉၼႄးၵၼ်ဝႃႈ ၵဝ်ပူၼ်ႉပႅၼ် မႂ်းပူၼ်ႉပႅၼ်ယူႇ ။
ၵဵဝ်ႇၵပ်းလွင်ႈၼႆႉ ပူၼ်ႉမႃးမိူဝ်ႈဝၼ်းတီႈ 16/12/2016 ၼၼ်ႉ တပ်ႉ RCSS/SSA တင်းတပ်ႉသိုၵ်း လူင်ပွင်ၸိုင်ႈမၢၼ်ႈ လႆႈၽႃႇၺႃးတိုၵ်းယိုဝ်းၵၼ် ၼႂ်းဢိူင်ႇလၢႆႈသၢၵ်ႇ ၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီး။ ၸုမ်းၶၢဝ်ႇၽူႈတွႆႇႁွၵ်ႈ လႆႈဢဝ်တိုဝ်ႉတၢင်းသေတွင်ႈထၢမ် ၽူႈၶၢၼ်ပၢၵ်ႇၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸဝ်ႈသိုၵ်းလူင်ၸၢႆးလႃႉ ဝႆႉၼင်ႇၼႆ ။
ထၢမ်-လွင်ႈၾၢႆႇသိုၵ်းမၢၼ်ႈဝႃႈတၢင်းၾၢႆႇ RCSS/SSA ပဵၼ်ၵူၼ်းဢမ်ႇၸွမ်း NCA သေပူၼ်ႉပႅၼ်ၼႃႈလိၼ်၊ သိုၵ်းမၢၼ်ႈၸင်ႇလႆႈၵႂႃႇယိုဝ်းဢၼ်ဝႃႈၼၼ်ႉ ငဝ်းလၢႆးသိုပ်ႇပဵၼ်ၸိူင်ႉႁိုဝ်ထႅင်ႈ၊ ယူႇတီႈ RCSS ၶႂ်ႈမွၵ်ႇလၢတ်ႈထိုင်ၵူၼ်းမိူင်းတႆး ၸိူင်ႉႁိုဝ်ၽွင်ႈၶႃႈ? ။
တွပ်ႇ-လွင်ႈၸိူဝ်းၼႆႉ ဝၢႆးသေႁဝ်းၶႃႈလႆႈလူင်းလၢႆးမိုဝ်းၵိုတ်းတိုၵ်းၵၼ်ဝႆႉၼၼ်ႉ မၼ်းၵေႃႈၵိူတ်ႇၶိုၼ်ႈမႃးယူႇ တႃႇသေႇ။ ၵွပ်ႈဝႃႈ မိူဝ်ႈၵဝ်ႉငဝ်ႈတႄႇလူင်းလၢႆးမိုဝ်းၵိုတ်းတိုၵ်းၵၼ်ၼၼ်ႉ ႁဝ်းလႆႈၶေႃႈပွင်ႇၸႂ်ၵၼ် ၶေႃႈတူၵ်းလူင်းၵၼ်ဝႃႈ ႁဝ်းၶႃႈၸုမ်းလုၵ်ႉၽိုၼ်ႉယိပ်းၵွင်ႈၵၢင်ႇၼႆႉ တေယူႇသဝ်းဝႆႉတၢင်းၼွၵ်ႈ တီႈဢၼ်ႁဝ်းၶႃႈႁွတ်ႈထိုင်ယူႇသဝ်းတူင်ႉၼိုင်ဝႆႉ။ ၾၢႆႇတပ်ႉမတေႃႇၵေႃႈ မီးတီႈလႂ်ၵေႃႈယူႇတီႈၼၼ်ႈ၊ ႁဝ်းၵေႃႈမီးတီႈလႂ်ၵေႃႈယူႇတီႈၼၼ်ႈ။ ၸွမ်းၼႂ်းဝဵင်း ၸွမ်းတၢင်းၵႃးၸိူဝ်းၼႆႉ ႁဝ်းတေဢမ်ႇၵႂႃႇသုၵ်ႉသၵ်ႉ ယုင်ႈယၢင်ႈ။ သင်ဝႃႈၾၢႆႇၼိုင်ႈလႄႈၾၢႆႇၼိုင်ႈ လူဝ်ႇၵႂႃႇမႃးၸိုင် ပေႃးဝႃႈပႃးၵွင်ႈၵေႃႈ ႁႂ်ႈလႆႈပွင်ႇလႅင်းၵၼ်သေ ၸင်ႇၵွႆႈၵႂႃႇမႃး။ ၶၵ်ႉငဝ်ႈတႄႇမၼ်း မီးၶေႃႈတူၵ်းလူင်းၵၼ်ၸိူင်ႉၼႆယူႇ ။
ၵူၺ်းၵႃႈ ၽိူဝ်ႇမႃးလူင်းလၢႆးမိုဝ်းၵိုတ်းတိုၵ်းၸၼ်ႉမိူင်းႁူမ်ႈတုမ်ယဝ်ႉ ၼႂ်းလိၵ်ႈၵိၼ်ၵႅၼ်ႇၼၼ်ႉ မၼ်းဢမ်ႇပႃးဝႆႉၶေႃႈၸိူဝ်းၼႆႉ။ ၽႂ်တေလႆႈယူႇသဝ်းတီႈလႂ်၊ တေလႆႈတမ်းဝၢင်းတီႈယူႇတီႈလႂ် ဢၼ်ဝႃႈၼၼ်ႉ ထုၵ်ႇလႆႈမႄးဢုပ်ႇဢူဝ်းၵၼ်ၶိုၼ်း၊ ၼႂ်းၾၢႆႇၶေႃႈပိူင်တိုဝ်းၵမ်သိုၵ်းႁႃႉ၊ ၼႂ်းၾၢႆႇၶွမ်ႊမတီႊႁူမ်ႈၵၼ်လူလွမ်ၵုမ်းတူၺ်းလွင်ႈငမ်းယဵၼ် ၸိူဝ်းၼႆႉလူဝ်ႇလႆႈ ၶိုၼ်းဢုပ်ႇဢူဝ်းၵၼ်သေ တမ်းဝၢင်းတီႈယူႇသဝ်း ။
ၵူၺ်းၵႃႈ တေႃႇထိုင်ဝၼ်းမိူဝ်ႈၼႆႉ ႁဝ်းၶႃႈပႆႇလႆႈတႅပ်းတတ်းၼႃႈတီႈ ႁႂ်ႈမၼ်းပေႃးတႅၵ်ႇလႅင်းတႄႉတႄႉဝႃႈ ၽႂ်တေလႆႈယူႇသဝ်းတီႈလႂ်၊ ၼႃႈတီႈဢၼ်လႂ်ပဵၼ်ၸိူင်ႉႁိုဝ်၊ ၼႃႈတီႈဢၼ်လႂ်ပဵၼ်တီႈၵိုတ်းတိုၵ်း၊ ၼႃႈတီႈဢၼ်လႂ်ပဵၼ်ၼႃႈတီႈႁူမ်ႈႁွမ်းၸွမ်းၵၼ်တူင်ႉၼိုင်၊ ၼႃႈတီႈဢၼ်လႂ်ပဵၼ်ၼႃႈတီႈတၢင်ႇတၢင်းၸိူဝ်းၼႆႉ။ ၵွပ်ႈမၼ်းဢမ်ႇမီးဝႆႉတႅတ်ႈတေႃးလႄႈ ပေႃးဝႃႈႁဝ်းၶႃႈတူင်ႉၼိုင်မႃးၵေႃႈ မၢင်ပွၵ်ႈၵေႃႈမီးပၼ်ႁႃ။ ပေႃးဝႃႈၾၢႆႇ တပ်ႉမတေႃႇၶဝ်တူင်ႉၼိုင်မႃး ၶဝ်ဢမ်ႇပွင်ႇလႅင်းႁဝ်းၵေႃႈ ၸၢင်ႈမီးပၼ်ႁႃ၊ ၸၢင်ႈမႃးၽႃႇၺႃးၵၼ်ၼႂ်းထိူၼ်ႇ ၼႂ်းၶိူဝ်းသေ ၸၢင်ႈပိုတ်းယိုဝ်းၵၼ်ၵႂႃႇ ။
ၵွပ်ႈပိူဝ်ႈသင် မိူဝ်ႈလဵဝ်ပဵၼ်ၶၵ်ႉတွၼ်ႈ ဢၼ်ပႆႇလႆႈဝၢင်းၸႂ်ၼိူဝ်ၵၼ်၊ ၵူၼ်းယိပ်းၵွင်ႈတေႃႇၵူၼ်းယိပ်းၵွင်ႈၼႆႉ ပေႃးႁၼ်ၵၼ်ၵေႃႈ ၸုမ်းၼိုင်ႈဢမ်ႇယိုဝ်းၵေႃႈၸုမ်းၼိုင်ႈယိုဝ်း။ မိူၼ်ၼင်ႇႁဝ်းၶႃႈၵေႃႈ လႆႈထုၵ်ႇယိုဝ်းမႃးသေ ထုၵ်ႇၺႃးတီႉၺွပ်းၵႂႃႇၸိူဝ်းၼႆႉၵေႃႈ မီးမႃးလၢႆပွၵ်ႈယဝ်ႉ၊ ၵွပ်ႈပိူဝ်ႈၼၼ်လႄႈ ပေႃးဝႃႈႁိုၵ်ႉၽႃႇၺႃးၵၼ်ၼႆၵေႃႈ ဢမ်ႇတၼ်းႁူႉဝႃႈပဵၼ်ၽႂ်ယိုဝ်းၽႂ်ဢွၼ်တၢင်း၊ ပၢင်တိုၵ်းၵေႃႈၵိူတ်ႇၶိုၼ်ႈၵႂႃႇ။ ပေႃးၸိူင်ႉၼၼ်မႃးယဝ်ႉၵေႃႈ ပဵၼ်ပၼ်ႁႃ၊ ပေႃးပဵၼ်ပၼ်ႁႃၵေႃႈ ၵုမ်ႇၸီႉၼႄးၵၼ် ။
ၼႂ်း JMC-S ဢၼ်ပဵၼ်ၶွမ်ႊမတီႊႁူမ်ႈၵၼ်လူလွမ်ၵုမ်းတူၺ်းလွင်ႈငမ်းယဵၼ် ၸၼ်ႉၸႄႈမိူင်းၵေႃႈ လႆႈၶဵင်ႇၵၢဝ်ႇႁႃၸီႉၼႄးၵၼ်ဝႃႈ ၵဝ်ပူၼ်ႉပႅၼ်ၼႃႈတီႈမႂ်း မႂ်းပူၼ်ႉပႅၼ်ၼႃႈတီႈၵဝ် ပဵၼ်ဝႆႉၸိူင်ႉၼၼ်၊ တေႃႇထိုင်ဝၼ်းမိူဝ်ႈၼႆႉၵေႃႈ ပႆႇၸၢင်ႈၵႄႈလိတ်ႈပၼ်ႁႃလႆႈတႄႉတႄႉ၊ ၵွပ်ႈပိူဝ်ႈႁဝ်းၶႃႈပႆႇမီးၼႃႈလိၼ် ဢၼ်တႅပ်းတတ်းဝႆႉတႅတ်ႈတေႃးဝႃႈ ၽႂ်တေယူႇသဝ်းတီႈလႂ်၊ တမ်းဝၢင်းပၼ်တီႈယူႇတီႈလႂ်၊ ၼႃႈတီႈဢၼ်လႂ်ပဵၼ်ၼႃႈတီႈၵိုတ်းတိုၵ်း၊ ၼႃႈတီႈဢၼ်လႂ်ပဵၼ်ၼႃႈတီႈတူင်ႉၼိုင်ႁူမ်ႈၵၼ် ၸိူဝ်းၼၼ်ႉလႄႈ ပၼ်ႁႃၸိူဝ်းၼႆႉ ၸင်ႇၵွႆႈၵိူတ်ႇၶိုၼ်ႈ ။
ထၢမ်-ငဝ်းလၢႆးတေႃႈလဵဝ်ၼႆႉ သင်ၸိူဝ်ႉဝႃႈသိုၵ်းမၢၼ်ႈမႃးတူင်ႉၼိုင်တၢင်းၼွၵ်ႈတိၵ်းတိၵ်းၼႆ ၸွင်ႇတေၸၢင်ႈၵိူတ်ႇၶိုၼ်ႈထႅင်ႈၶႃႈႁႃႉ လွင်ႈပၢင်တိုၵ်းၼႆႉ? ။
တွပ်ႇ-လွင်ႈၼၼ်ႉတႄႉ လႆႈလၢတ်ႈၵၼ်ဝႆႉတႅၵ်ႇလႅင်းယူႇဝႃႈ ပေႃးႁဝ်းၶႃႈတူင်ႉၼိုင်ၵၢၼ်သိုၵ်း ႁႂ်ႈပွင်ႇလႅင်းၵၼ်။ ပေႃးဢမ်ႇပွင်ႇလႅင်းၵၼ် ပေႃးဝႃႈၽႃႇၺႃးၵၼ်ၵေႃႈ ႁူႉၵႃႈလႆႈပဵၼ်ပၢင်တိုၵ်းၵၼ်ယူႇ ။
ထၢမ်-တၢင်ႇၸိူဝ်ႉတၢင်ႇပိူင် ဢၼ်ၶႂ်ႈလၢတ်ႈထိုင်ပေႃႈမႄႈၵူၼ်းမိူင်း မီးသင်ထႅင်ႈၶႃႈ? ။
တွပ်ႇ-ၶႂ်ႈႁႂ်ႈၵူၼ်းမိူင်းႁူႉဝႆႉဝႃႈ ၽွင်းမိူဝ်ႈလဵဝ်ၼႆႉ ပဵၼ်ၽွင်းၵိုတ်းတိုၵ်း၊ ၵိုတ်းတိုၵ်းပိူဝ်ႈတႃႇတေဢုပ်ႇဢူဝ်း ၵၢၼ်မိူင်းၵၼ်ၵူၺ်း။ ၶၵ်ႉၵၢၼ်ၵိုတ်းတိုၵ်းၵေႃႈ ယင်းပႆႇတႅတ်ႈတေႃး၊ ၶၵ်ႉၵၢၼ်ဢုပ်ႇၵၢၼ်မိူင်းၵေႃႈ ပႆႇလႆႈဢုပ်ႇၵၢၼ်မိူင်းၵၼ်သင်တႄႉတႄႉ။ ၵွပ်ႈၼၼ်လႄႈ ၽဝႁဝ်းၶႃႈၵူၼ်းမိူင်းတႆးၼႆႉ မၼ်းတိုၵ်ႉယူႇၼႂ်းၶၵ်ႉတွၼ်ႈဢမ်ႇသုၵ်းဢမ်ႇလိပ်း၊ တေၸၢင်ႈလႆႈႁူပ်ႉထူပ်းၺႃးၽေးသိုၵ်းသိူဝ်၊ ထုၵ်ႇပူၼ်ႉပႅၼ်သုၼ်ႇလႆႈၵူၼ်းၸိူဝ်းၼႆႉ တေၸၢင်ႈၵိူတ်ႇၶိုၼ်ႈထူပ်းၺႃးယူႇ။ ၵွပ်ႈၼၼ် ၶႂ်ႈႁႂ်ႈၵူၼ်းမိူင်းႁဝ်းၶႃႈယူႇသဝ်းၵႂႃႇမႃးမီးလွင်ႈသတိၾၢင်ႉၵႅမ်းယႂ်ႇၼမ်၊ ယႃႇပေလူင်တူဝ်လိုမ်းၶိင်းၵၼ်သေၵမ်း ၶႂ်ႈႁႂ်ႈႁူႉတူဝ်သေ မေႃငိူင်ႉဝႄႈၽေးၵွၼ်ႇမိူဝ်ႈၽေးပႆႇၵိူတ်ႇၶိုၼ်ႈ ။